
redhejm, løjtnant Horn-Hansens land- 
sted, ligger en halv times gang fra 
jernbanestationen. 



Man følger i begyndelsen lande- 



vejen, graa og støvet med opdyrkede marker paa 
siderne. Bondegaarde ligger omkring paa de 
smaa højdér; et enkelt landsted ses ogsaa. El- 
lers er de fleste av disse bygget nærmere fjorden, 
nede paa skraaningen i skogen. Derfor ser man 
dem ikke; de anes kun ved de hyppige sideveje, 
som fra storvejen bøjer av nedover og taber sig 
inde mellem naaletrærne. 

En slig sidevej slaar man ogsaa ind paa, 
naar man skal til Fredhej m. Den er bredere end 
de øvrige og gennemfuret av hjulspor. Paa den 
ene side løber et slags fortoug av planker, en i 
bredden, som er uundværligt i regnvejr. 

I skogbrynet ophører det; ti herfra er jord- 
bunden fastere. Kommer man hid paa en hed 

sommerdag, stanser man gerne i den svale skygge 
og ser sig tilbage. 

Og træffer det til at være i høonnen, er 
der liv over de _ store engmarker. Det lyser i 
jenternes hvide skaut, og arme og river røgter 
sin ensformige dont. Er læsset fuldt, holder de 
inde et øjeblik og ser efter det, mens det i 
ujevne bevægelser langsomt fjerner sig opover 
mod »gaarden«. Saa skrangler en tom høvogn 
nedover bakken. Den svinger op lige ved slaat- 
tefolkene, og arme og river og skaut kommer 
igen i bevægelse. 

Og indtrykket av stedet sænker sig samtidig 
helt og sluttet i ens indre: de grønne, frodige 
agre med enkelte gulnede flekker i allerede, bon- 
degaardene, hvidmalte eller rødmalte med hvide 
vindusposter og med smaarudede, solglitrende 
vindur, blaahvid røg, som stiger og taber sig i 
soldisen, landevejen, graahvid, lysende bortimellem 
agre og enge, den gule stationsbygning højt oppe 
med det stramme, blankslidte skinnebaand gli- 
dende ud til begge sider, bagenfor aasen, høj, 
stupbrat avfaldende, skogklædt, tegnende sin 
mægtige silhouet med bløde, gyldenviolette,, let 
skælvende linjer mod den matblaa himmel. 

Et stykke inde i skogen deler vejen * sig 
pludselig. Alle hjulsporene bøjer av tilhøjre mel- 

lem to gamle furuer, av hvilke den ene bærer 
en trætavle med paaskrift: Til Rydvold. 

Intet merke fortæller, at den anden vej fører 
til Fredhejm. Den er smal, ikke stort bredere, 
énd at en vogn kan passere den. Men efter dens 
udseende at dømme gaar dette ikke ofte paa. 
Granerne har drysset sine brune, visne naale i 
de siste hjulspor, og langs siderne drar myrerne 
i talløst mylder frem og tilbage, frem og tilbage. 
Det er en ensom, stille vej — især ud paa som-^ 
meren, nåar fuglene har ophørt at synge. Skygge- 
tause svæver de hen mellem grenene — til og 
fra redet, hvor mor skermer de netop udklæk- 
kede unger. Kun ekornet faar vandreren til at 
stanse og se op. Han hører paa dens ejendom- 
melige strubelyd og følger dens stødvise, lynsnare 
bevægelser. 

Vejen skraaner svagt hele tiden. Saa gør 
den en svingning. Og i en liden sigd-formet hul- 
vej løber den ned mod den lave, aabentstaaende 
jernport mellem de to granitstolper — man 
staar inde paa den kiselstrødde gaardsplads paa 
siden av huset. 

Det er bygget i schweitzerstil med vildvin- 
omslyngede verandaer og aprikosespaliers opefter 
de gulbrunt ferniserte vægge. I kvistetagen er 
gesteværelset- det vender ud til denne side. I 



Digitized by Google 



6 



Unge damer. 



den modsatte ende av huset er pigeværelset. Lige 
over havestuen, av størrelse som denne omtrent 
og med udsigt ned igennem haven og udover 
fjorden, har løjtnanten og fruen sit soveværelse. 
Nedenunder er saa havestuen imellem spisevæ- 
relset og fruens kabinet, bagenfor dette »kontoret« 
og i. den fjerde fløj køkkenet. 

I haven findes ingen frugttrær. Den forrige 
ejer syntes bedre om en have å la park, især da 
han kunde faa alleslags frugt og grønsager fra, 
Rydvold. Og løjtnant Horn-Hansen er, efter at ha 
tænkt nærmere over det, fuldstændig enig med 
ham i det. 

Et stengerde dækket av slyngende planter 
omslutter huset og haven. Denne gaar lige over 
i stranden, som sænk^ sig med en skinnende 
sandgrund udover. Derfor har man været nødt 
til at sætte badehuset op ude for enden av en 
lang, smal stenbry gge. Lige ved ligger løjtnan- 
tens lystkutter, »Pilen«, grønmalt, med en hvid 
rand i æsingen. 

Det er bare et godt stenkast fra stranden 
og op til huset. Lyse, sandstrødde, snoede gange 
forbinder dem. I svag stigning fører de en mel- 
lem grupper av graner og løvtrær — en gammel 
furu hæver sig over de andre — til kroketpladsen 
foran den brede veranda. I den øvre kant af 

græsplænen, som ligger nedenfor denne, staar 
en dobbelt række rosentrær. 

Granskogen omslutter det lille sted — sker- 
mer det for vinden, gemmer det for alle nys- 
gerrige. Men trist gør den det alligevel ikke; 
fjorden ligger jo derudenfor. 

Den blinker, blender, lyser mellem de slanke 
stammer og drar øjet med henover sine blanke, 
bævende veje, længere, bestandig længere — til 
et hvidt sejl, til en dampers røgstribe, til tjeldene, 
som blaaner i soldisen og lukker synskredsen med 
sin rolige bølgelinje. 

Og naar solen løfter sig over Ekebergsletten 
i øst, da bærer fjorden paa sine solglitrende 
smaabølger morgenrøden over til dem i den 
dunkle skog. Den skyller den op paa stranden, 
og derfra glider den opover gennem haven, 
mistende sit lysguld i hvert træ, paa hver blomst, 
mellem hvert dug-glimrende græsstraa. 

Men naar kvelden kommer — sommerkvel- 
den med sine lette skygger, der nølende lister 
sig fra skogen ud paa stranden — da skifter 
fjorden udtryk. Den siste bølge lægger sig til 
hvile paa sandet; det lyder mildt og blødt som 
sukket hos et sovende barn. Og efterpaa blir 
det saa tyst, at man uvilkaarlig dæmper sit eget 
aandedræt. Man stirrer paa det blanke vand. 

hvor en bléglys stribe hist og her fortæller • om 
den svindende dag, mens drømme, fredelige 
drømme, følger skyggerne, som langsomt brer 
sig udover — sænkende sig som lange, silkebløde 
øjenfrynser over et søvnsvangert blik. 

Saa kan det hænde, at det med en gang 
flammer rødt mellem trærne og henover vandet. 
En baads mørke skrog skimtes, og i forstavnen 
knitrer ilden i fururoden. De lystrer. Flam- 
merne kaster mørket tilside, og det flakkende 
ildskær spiller over grenene. De synes at be- 
væge sig som i storm, og imellem stammerne 
raver underlige skyggefofmer. 

Man sidder og ser paa det og synes, at 
fiskerneis mørke skikkelser er saa store, trærne 
forekommer en højere end før, skumringen dybere, 
vandet sort som en nykastet grav, hvor ikke 
lysningen gør det blodrødt og skælvende. Det 
eneste, som ikke forandrer sig noget, er det 
skogklædte, dystre fjeld, som ligesom glider 
frem fra baggrunden — det er bestandig saa 
stort. 

Og saa forsvinder baaden — pludselig og 

med dæmpede aareslag, som den kom 

den opskræmte sommernat synker tilbage i sit 
leje ; de fredelige drømmerier vugger sjælen videre 
gennem sine tause harmonier. 

En vigende afglans hist over trætoppene er 
endnu tilbage efter fredsforstyrreren — saa blir 
ogsaa den borte — og stedet ligger der slum- 
rende og hvisker sit eget navn. 



2. 

Det er nu ikke paa grund av nogensomhelst 
egen fortjeneste, ^t Johannes Horn-Hansen ejer 
et saant smukt landsted. Han er nemlig løjt- 
nant u. f. 1. i den norske kavalleribrigade og in^ 
genting andet. Men saa har han til gengæld 
sin kone, og det betaler sig ganske anderledes. 

Før han lærte hende at kende, var han al- 
vorlig bekymret, løjtnanten. Ti han havde ad- 
skillig gæld og saa ingen udsigt til at komme 
ud av den. Ikke at han havde levet overdaadig 
egentlig. Men søn av en fattig og forfængelig 
kaptejn, selv vakker og velset overalt og uden 
noget fastere holdepunkt i sin karakter, lod han 
sig tankeløst drive med strømmen, indtil han en 
vakker dag med forfærdelse saa sig i en under- 
balance av mellem 5 og 6 tusen kroner. Dertil 
kom desuden en anden bekymring — den, at han 
ikke havde raad til at gifte sig. At stifte familje 
havde bestandig staat for ham som noget av det 

mest lokkende, livet bød paa. At bli dægget 
for av en sød liden kone, at kunne lægge sig 
rolig om lørdagen i bevidstheden om, at han 
næste morgen vilde finde det tilstrækkelige antal 
knapper i skjorten og strømperne stoppet, at faa 
sig en liden søn, som han kunde lege med og 
lære at gymnastisere og staa paa ski — alt 
dette var tanker, som sysselsatte ham i hans 
ledige timer og fik ham til at smile lyksalig. 
Men nu? 

Vistnok dukked den tanke undertiden op i 
ham, at han kunde finde sig en rig pige; men 
han skøv den bestandig med foragt fra sig igen. 
Ti han havde meget store tanker om kærlig- 
heden, og intet skulde nogensinde bringe ham til 
at gifte sig med en, som han ikke holdt av. Man 
kan derfor fatte hans glæde, da han merked, at 
dette i fuldeste maal var tilfældet med Milly 
Hart, datter av en avTrondhjems rigeste mænd. 

Det var under et besøg deroppe, paa et bal, 
at han merked det; og allerede kvelden efter, 
ogsaa paa et bal, erklærte han sig. 

Konsul Hart blev ikke ffuldt saa fornøjet 
over denne erklæring som hans datter. Office- 
rerne havde han i det hele tat ikke meget tilovers 
for, og de unge løjtnanter især harcellerte han, 
hvor han kunde komme til. De dudde efter 

hans mening blot til tre ting — men som de da 
ogsa^i kunde perfekt — nemlig: danse, være tøl- 
peragtige mod sine undergivne og leve* av sin 
kones medgift. Og de tre egenskaber syntes 
han ikke, det kunde være videre værdt at gifte 
sig med^ Det sa han da ogsaa til sin datter 
med al ønskelig oprigtighed. Men da resultatet 
blev, at Milly med taarer i øjnene sa, hun vilde 
bli »ulykkelig for livet«, om hun ikke fik »Jo- 
hannes«, saa skyndte han sig med at si ja og 
amen. Var der noget, som han havde absolut 
antipati for, saa var det det tragiske. 

De blev forlovet ved juletider, og allerede 
i slutningen av mårs stod brøUopet. Konsul 
Hart var nemlig ikke den mand, som opsatte til 
om formiddagen, hvad han kunde gøre om mor- 
genen, og desuden tænkte han paa at foreta en 
indgribende ændring i sit levesæt, og denne kunde 
ikke finde sted, før det andet, datterens brøUop, 
var vel fra haanden. 

Denne ændring bestod i intet mindre end 
at trække sig ud af sine forretninger, bryde op 
fra Trondhjem og -nedsætte sig i en større by — 
København stod som den mest lokkende for 
ham. Han v/lde gøre det av to grunde. Han 
var en lidenskabelig musikelsker — og i Trond- 
hjem var det smaat med musiklivet — og for 

det andet ønsked han, at hans døtre skulde faa 
udvikle sig under større, friere forhold, faa »ver- 
denskulturens stempel paa sin personlighed«, som 
han i tankerne udtrykte det. 

Ti konsul Hart har en datter endnu for- 
uden Milly. Det er Erla; og hun var dengang, 
for vel halvandet aar siden, sytten aar gammel, 
fire aar yngre end søsteren. Sin hustru misted 
han et par dage efter Erlas fødsel. 

Og denne datter elsker han over alt andet. 
Saa ofte han ser ind i hendes store, brune øjne, 
siger han med stolthed til sig selv, at hun er 
hans datter. Milly holder han vistnok ogsaa av \ 
men hun er dog av en anden race — han træk- 
ker paa skuldrene og mindes sin kone. Denne 
aandelige passivitet, denne mangel paa evne til 
at interessere sig for noget, der ikke paa det 
nøjeste er knyttet til hendes daglige liv, denne 
kølige tilbageholdenhed for alt, som rager lidt 
op over det almindelige — det var moren, det 
var ingen tvil om detl 

Derfor forstyrred det heller ikke i minste 
maade hans plan, at Milly gik bort og forlovede 
sig. Ja, i stilhed var han i grunden ganske for- 
nøjet over det — havde det bare ijcke været med 
en løjtnant! Ti han var saa temmelig paa det 

rene med, at han ikke vilde kunne faa stemplet 
hende paa den omtalte maade. 

Dagen efter brøllopet drog de nygifte til 
Paris. 

Og da de havde været der omtrent i tre 
uger, modtar de en dag til sin store forbau- 
selse et brev fra Erla, som fortæller, at hendes 
far og hun er flyttet til København, og indbyr 
dem til at besøge dem paa tilbagevejen. 

Konsul Hart havde holdt sagen hemmelig, 
da han er en ynder af overraskelser. 

Og det gjorde de da. De fandt dem i en 
elegant, nymøbleret lejlighed i Bredgade. Og 
Milly kunde ikke andet end forundre og ærgre 
sig en smule over søsterens elegante toiletter og 
over al den opmerksomhed, som vistes hende 
bare i de faa dage, hun var sammen med hende 
— Erla havde bestandig for hende været barnet, 
som man intet videre hensyn tog til. 

I juni maaned vendte Milly og hendes mand 
hjem til Kristiahia. Det første, som det nu 
gjaldt om, var at finde et passende opholdssted 
for sommeren. De fik anslag paa Fredhejm, som 
baade var lejeledigt og tilsalgs, og da de kom 
derud for at bese det, blev de begge saa indtat i 
det, at de købte det. 

Især fandt Milly stedet fortryllende. Dets 

ensomme, avsondrede beliggenhed, deres ube- 
kendtskab med dem, som bodde rundt omkring 
— en enkelt familje undtagen — sa hende, at 
hun skulde faa beholde *Jossen« fuldstændig for 
sig selv. I det kapitel var hun en smule ego- 
istisk. Men løjtnanten tilgav hende det gerne. 
Ja han glæded sig over denne lille fejl, hvis den 
kunde kaldes saa; ti ellers havde huh efter hans 
mening været fuldkommen, og da vilde han havt 
indtrykket av at være hende saa altfor uværdig. 

laar er det den anden sommer, de ligger 
derude. 

Milly har intet øjeblik følt andet end hen- 
rykkelse over deres lille rede, mens derimod 
løjtnanten i begyndelsen — før han havde været 
paa eksersits — av og til greb sig i at kede sig. 
Han var nemlig ikke mere alene om at bli dæg- 
get for; Baby — hendes døbenavn er ellers 
Augusta — deres fire maaneder gamle datter, fik 
ogsaa sin del — og den var ikke Hden. Ved 
slige lejligheder gik han gerne op paa altanen 
udenfor deres soveværelse og saa over trætop- 
pene ind mod byen, av hvilken kirkespirene og 
enkelte højere punkter rager i vejret. Og saa 
ærgred han sig enten over Nils Bratlaug paa 
Rydvold, som bestandig havde saa meget at be- 
stille, eller han fik det forfløjne ønske at indby 

nogle venner til en flot souper med en munter 
sejlads efterpaa langs landet og med cigarer og 
likører ombord. Men naar saa Milly kaldte paa 
ham, forat han skulde se paa Baby spise eller 
sove eller bade sig, mens hun smilende sa, at 
hun ikke kunde tænke sig noget dejligere end 
at leve der i denne idylliske fred med Baby og 
ham, havde han ikke hjerte til at udtale ønsket 
om, at lidt forandring vflde smage ham noksaa 
godt. 

Men da han laa ude o^ ekserserte, skønt e 
han slet ikke, at han havde kunnet kede sig 
paa ' Fredhejm, og han bad i stilhed Milly om 
tilgivelse for det. Kameraternes støjende, drik- 
kende jliv, som han i sine ungkarsdage havde 
fundet noksaa behageligt, smagte ham slet ikke 
mere. Og tiltrods for, at han fandt det temme- 
lig kedeligt at bli kaldt for bestefar bestandig, 
som kameraterne havde døbt ham, saa kunde 
han alligevel ikke være anderledes. 

I begyndelsen av august vendte han tilbage 
til Fredhejm, og formelig rørt la han sig igen 
tilrette i de bløde hynder, som skebnen saa 
overflødig havde udstyret ham med. 

Konsulen og Erla har de ikke set siden hin 
gang i København. Milly har i sine breve flere 
gange hentydet til, hvor morsomt det skulde 

være at se dem paa Fredhejm;. men hidtil er det 
ikke biet til noget. Hun og Erla fører korre- 
spondansen; men ved den sistes dovenskab blir 
den alt andet end regelmæssig. 

Ved højtidelige lejligheder, som for eksempel ' 
da Baby kom til verden, telegraferer konsulen 
nogle pene ord. 



3- 

Ude fra løjttiantens brygge ser man hjørnet 
av badehuset paa Rydvold. 

Dette sted er, i modsætning til Fredhejm, 
et fuldstændigt gaardsbrug og har en besætning 
av 30 kør og 10 heste. 

Nils Bratlaug ejer det saagodtsom alene nu; 
han har lidt efter lidt købt det av faren, en av 
Kristianias mere bekendte advokater. 

Advokat Bratlaug havde aldrig drømt om, 
at hans søn vilde være landmand. Han havde 
betragtet det som en selvfølge, at hans lyst stod 
til jusen, at han vilde bli advokat som han selv, 
gaa ind i hans forretninger, trække læsset videre, 
naar han ældedes og ikke orked mere. Han for- 
stod i det hele tat ikke, at en, som havde anledning 

til at bli jurist, kunde kaste vrag paa en slig 
anledning. 

Han la vistnok med sorg merke til, at søn- 
nen fik daarlige vidnesbyrd paa skolen og heller 
gjorde alt mulig andet end læse. Men han trø- 
sted sig med, at lysten til bøgerne vilde komme 
senere. Han sa til sig selv, at hans søn var av 
de naturer, der gaar ligesom i søvne — længe: 
indtil de pludselig vaagner og tar luven fra alle 
andre. 

Og derfor saa han en smule køHg overle- 
gent paa sin hustru, da denne en dag halvt spø- 
gende for ikke at saare ham spurte, om han 
ikke trodde, »Nilsemand« vilde befinde sig vel 
saa godt i en praktisk stilling som mellem sine 
juridiske bøger. Nils havde nemlig paa den tid 
med besvær faat artium og anden eksamen og 
havde tat fat paa jusen. 

Men hans hustrus spørsmaal havde dog gjort 
ham urolig. Han spejded endnu ivrigere efter, 
om sønnen ikke skulde »vaagne«. Han forsøgte 
at hjælpe til ved at tale meget med ham — om 
juridiske sager, om politik. Men det var om- 
trent udelukkende ham, som maatte føre ordet. 
Undertiden sa nok Nils sin mening om et eller 
andet; men det irriterte »som regel hans far 
mere, end naar han forholdt sig fuldstændig pas- 
August Balle: Unge damer. 2 

siv. Ti han kunde aldrig forsvare den efterpaa, 
selv om advokaten fandt den aldrig saa rigtig 
og aldrig saa let at hævde. Og saa kom dertil, 
at Nils udtalte sine paastande paa en saan over- 
legen og avgørende maade, at faren hver gang 
ikke kunde andet end tro, at han bare behøvde 
at angribe ham for at bli slaat tilbage igen eller 
i hvert fald bli mødt med sejg modstand. 

Alligevel var det et tungt slag* for ham, da 
Nils en dag kom ned paa hans kontor og sa ham, 
at han ønsked at avbryde sine studier og bli 
landmand. Men han skønte, det var sønnens 
alvor, at det var en beslutning, som langsomt 
var modnet i ham; og han bebrejded ham ikke 
noget. Han anerkendte personligheden, advokat 
Bratlaug. 

Han sendte straks Nils til Aas landbrugsskole, 
og købte kort tid efter Rydvold. Og da Nils 
kom tilbage og overtog gaarden, mildnedes ad- 
vokatens sorg ved at se ham saa lykkelig i sin 
nye stilling og saa dygtig. Men helt tilfreds var 
han ikke. Der blev et savn tilbage i hans sind, 
og det avled en besynderlig uvilje i ham mod 
hans kone. Han ærgred sig nemlig over, at hun 
havde skænket ham bare denne ene søn og der- 
imod hele tre piger. Havde han blot faat én 
søn til — han var sikker paa, at han vilde biet 

jurist. Det var ikke tænkeligt andet, end at han, 
advokat Bratlaug, av to sønner i hvert fald 
maatte faat en, som var biet jurist — ja, en frem- 
ragende jurist. 

Imidlertid gik aarene. Hver vaar drog ad- 
vokaten og fruen og »smaapigerne« til Ryd vold 
— advokaten betalte Nils 400 kroner i leje for 
sommeren — og først naar bladene faldt av trærne 
og markerne laa rimet bortover om morgenen, 
vendte de tilbage til byen igen. Men efterhaan- 
den faldt »smaapigerne« fra. De gifted sig — 
en nried en læge, en anden med en sagfører og 
den tredje med en adjunkt. Og skebnen vilde, 
at de alle tre maatte forlade byen, da sagføreren 
og doktoren nedsatte sig i Bergen og adjunkten 
kom til Trondhjem. 

Ifjor som iaar har det derfor kun været for- 
ældrene, Nils har været oppe ved stationen og 
hentet i sin Hlle, lette trille, som faren sendte 
ham paa hans fem og tyveaarige fødselsdag, for 
tre aar siden. 

Men ifjor, ud paa sommeren, fik de uventet 
besøg av den ældste datter, som havde sin toaa- 
rige søn med sig. 

Den lille sa »bettefa« og vilde bestandig 
»jide, jide janke«. Og advokaten tog ham paa 

fanget og legte med ham. Men som han en 

gang sad og saa ned i sit barnebarns smaa, bløde 
træk, følte han pludselig, at havde barnet baaret 
navnet Bratlaug, vilde det ha været ham meget, 
meget kærere. 

Fra denne dag ærgred han sig sjeldnere 
over, at hans kone kun havde født ham én søn.* 
Han var optat av noget andet, av den tanke, at 
Nils, om han gifted sig, vilde gi ham* børnebørn, 
som bar hans navn. 

En sønnesøn kanske! . . . 

Muligheden av dette ønskes virkeliggørelse 
fyldte ham med en længsel, som blev sterkere 
for hver dag, som gik. Han tænkte paa, hvor 
gammel han var, gav sig til at regne ud, om 
der var nogen sandsynlighed for, at han fik se 
sin sønnesøn som student, som juridisk student, 
kanske som advokat — og endte regelmæssig 
med at smile over sine gammelmandsdrømme, 
som han bittert spottende kaldte dem. 

Men bitterheden og spotten dræbte ikke 
drømmene. Det viste alle selskaberne, han holdt 
om vinteren, som fulgte efter datterens sommer- 
besøg. Og bestandig indbød han ungdom, og 
bestandig skrev han ud til Nils,, at han haabed, 
han fik se ham den og den dag. 

Nils undred sig meget over denne selskabs- 
syge, som saa pludselig var kommet over hans 

far. Men han føjed ham og rejste ind, endskønt 
den slags tidsfprdriv var noget av det kedeligste, 
han vidste. 

Men den lille trivelige, altid tilfredse fru 
Bratlaug skønte advokaten bedre, end sønnen 
gjorde det. Dog lod hun efter sedvane overfor 
sin egtefælles tilknappethed, som ante hun intet 
og kun tænkte paa sine blomster. Men i stilhed 
gik hun formelig paa lur efter lejligheder til at 
indvirke paa sønnen, til at aabne hans sind for 
den tanke, at Ryd vold før eller senere vilde sy- 
nes ham øde, naar han ikke havde hustru og 
børn omkring sig. Og samtidig lar hun ham 
forstaa, hvor stor en glæde han derved vilde 
gøre sine forældre, sin far. 

Og ved enhver slig hentydning fra moren 
tænkte Nils, at han ikke skulde ha det minste 
imod at gifte sig, naar han bare traf en, som 
han kunde holde av eller ialfald være tjent med 
paa en saa stor ejendom som Rydvold. 

Det er dog ikke stor udsigt til, at han skal 
træffe nogen. Damerne, som han møder i farens 
selskaber om vinteren, dem skyr han heller, end 
han søger dem. Ti han føler sig som en frem- 
med iblandt dem. Han ved ikke, hvad han sjcal 
snakke om. Landbruget, som han interesserer 
sig for, skønner de jo ingen ting av. Han ge- 

nerer sig i grunden, naar han er sammen med 
dem. Men det tilstaar han ikke for sig selv. 
Idet han holder sig tilbage, smiler han bare — 
overlegent, lidt spottende. Og siger til sig selv: 
de har ingen interesser-, jaaleri, pyntesyge, koket- 
teri er det, som optar dem! 

Og han har derfor ogsaa mere end en gang 
tænkt paa, at det eneste fornuftige egentlig vilde 
være, om han valgte sig en real bondejente til 
hustru. Men han opgir stadig tanken lige fort, 
som den er kommet. Ti tog hans far sig nær 
av, at han brød med jusen — og det ved han, 
at han gjorde, skønt han intet sa — saa føler 
han sig overbevist om, at han vilde ta sig endnu 
meget, meget mere nær av, ja neppe nogensinde 
forvinde det, om han gik bort og gav ham en 
bondejente til svigerdatter. 

Og Nils dyrker sin gaard og steller sine 
heste. Han glemmer baade damerne qg bonde- 
jenterne — indtil moren atter minder ham om 
dem. 

Saaledes er disse mennesker, de eneste, 
som Horn-Hansens omgaas, naar de ligger paa 
landet. 

Bekendtskabet skriver sig fra advokatens 
datter, adjunktfruen i Trondhjem, som kom i 
konsul Harts selskaber. Ti da hun hørte, at 

Milly skulde til Kristiania, sa hun, at hendes 
forældre vilde bli meget glade, om hun og hendes 
mand vilde gøre dem et besøg og bringe hilsener 
fra hende. 

I byen kommer de i hinandens større sel- 
skaber, og paa landet avlægger de visitter, naar 
de kommer og rejser, og tilbringer gerne et par 
gange i løbet av sommeren kvelden hos hin- 
anden. 

Det var Bratlaugs, som anbefalte løjtnantens 
Fredhej m. 



4- 

— Kan du skønne, at vi ikke hører noget 
fra København, Jossen min?- spurte Milly sin 
mand dagen éfter hans hjemkomst. 

De sad i sin nipsprydede havestue. 

— Aal svarte løjtnanten, de ligger vel ved 
et eller andet badested dernede, og Erla er saa 
omsværmet av beundrere, at hun . ikke har tid til 
at skrive. . . . Hun maa sandelig være biet ind- 
tagende, du! , . . og han saa bort paa skrive- 
bordet, hvor hendes kabinetsbilde stod i en 
messingramme, 

— Hun er da ikke vakker! 

— Siger du egentlig det? 

— Enhver kan se, at hendes træk er alt 
andet end regelmæssige I sa hun rolig. Hun 
vidste, at hendes var det. 

— Ja, det har du forresten ret i . . . nej. 
vakker er hun altsaa egentlig ikke . . . 

Løjtnanten syntes fremdeles, hun var vakker, 
men vilde ikke modsi sin kone. 

Et par dage efter fik de endelig brev. 

— Men fra Stockholm, du I sa Milly for- 
bauset. 

Og hun læste det højt. Erla fortalte, a*t. 
hendes far og hun havde været i Stockholm i 
tre uger og moret sig »over al beskrivelse c. Saa 
fortsatte hun lige efter: 

»lovermorgen rejser vi til Norge. Far skal 
til Trondhjem for endelig en gang at faa avvik- 
let sine forretninger. Jeg har ingen synderlig 
lyst til at være med. Den lange jernbanefart 
staar endnu for mig, siden dengang vi rejste til 
København. De uendelige skogstrækninger, som 
man skal igennem, og som er saa mørke og 
triste — og kedelige rent ud sagt I Og desuden 
er jeg hjerteløs nok til ikke at længes efter at 
gense min fødeby. Disse brede gader, hvor 
man ikke møder nogetsomhelst uden kanske et 
par engelske bakkenbarter, — og saa denne evinde- 

lige domkirken! Derfor saa — ja, ,vi kommer 
altsaa til Kristiania onsdag em. kl. 5,38 med 
to streger under. Hils svoger fra mig — men 
han bryr sig vel ikke om nogen hilsen nu mere 
fra unge, vakre damer? Jeg har nemlig hørt, at 
han brød sig om det, før han fik se digU 

Løjtnanten smilte og saa bort paa skrive- 
bordet. Milly smilte ligeledes — fik se dig! 
gentog hun i tankerne. 

Da hun var kommet til ende med brevet, 
sa hun: 

— Det skal bli morsomt at faa se paps og 
Erlal 

— ja, det er jeg ganske enig med dig i, 
Milly! 

— Hvor glade de vil bli, naar jeg viser dem 
Baby, du! 

— J . . a naturligvis ! Løjtnanten havde i 
øjeblikket ikke tænkt paa Baby. 

De rejste begge ind og tog imod dem. 

Milly forsøgte at overtale sin far til at op- 
sætte rejsen til Trondhjem en dags tid, forat 
hun kunde faa vise ham Baby, men uden at det 
lyktes. Han maatte imidlertid love hende, at 
han skulde bli nogle dage hos dem, naar han 
vendte tilbage og hented Erla. 

De fulgte ham alle tre til stationen om kvel- 

den og tog efterpaa en droske ud til vestbanen 
for at naa 8-toget. 

Da de kom ind paa perronert, stod advokat 
Bratlaug der. 

De forestilled Erla for ham. 

En let forundring viste sig i hans øjne, da 
han hørte, hvem hun var — hun syntes ham saa 
forskellig fra søsteren. 

Løjtnanten la ikke merke til denne forun- 
dring; men derimod la han merke til noget 
andet: at advokaten kasted sin nytændte hava- 
neser for at kunne gaa ind i samme kupé som 
damerne. 

Og derfor sa han ogsaa senere smilende til 
Erla, at hun havde gjort en ny erobring, siden 
hun erobred ham, nemlig advokat Bratlaug. Ti 
han havde endnu aldrig set ham opgi sin cigar 
for at kunne holde damerne med selskab, havde 
tvertimod mange gange hørt ham undskylde sig 
for disse med, at han maatte røge, naar han 
rejste. 

Men idet han sa det, smilte hun saa ejen- 
dommelig, at han fik følelsen av ikke at ha 
aabenbaret hende noget saa særdeles overraskende 
endda. 

Pa de kom frem, saa advokaten efter, om 
Nils — som han plej ed, naar han først kom ud 

om kvelden — selv var der med vognen. Og 
han blev fornøjet, da han saa ham holde inde 
paa den sandede runding bag stationsbygningen. 
Ved siden av stod en lejevogn, som løjtnanten 
havde bestilt for anledningen. 

Advokaten bad Erla om lov til at maatte 
forestille sin søn kandidaten for hende. Han 
kunde ikke modstaa lysten til at kalde sønnen 
kandidaten, naar han talte om ham — og Nils 
havde jo desuden andeneksamen 1 undskyldte han 
sig med for sig selv. 

Og Nils rejste sig fra sædet 'og hilste. 
Hans far ønsked, at han var sprunget ned af 
vognen. 

Man veksled nogle faa ord, før man steg 
op. .Blandt andet ytred advokaten det haab, at 
han inden længe maatte faa den glæde at se 
frøken Hart paa Rydvold, og Erla takked. 

De kørte lige bagefter hinanden ; og da 
Nils svingte nedover mod Ryd vold, vendte advo- 
katen sig og hilste. Nils hilste ogsaa, men ud en 
at vende sig. Han maatte formodentlig se efter 
hestene. 

Men Erla smilte — sønnen var nok ikke saa 
let at erobre som faren 1 

• 5. 

Det var ud paa eftermiddagen, dagen efter 
hendes ankomst. 

De sad paa verandaen og drak kaffe, hun 
og Milly og løjtnanten. 

Haven laa dernede mættet med sollys. Furu- 
stammerne skinte rødlig mellem det grønne bar, 
gangene gled hvide og varme bortimellem plæ- 
nerne og over skogbunden. Gennem birkenes 
svajende bladehang sendtes lyset ligesom strøm- 
mende henover det bløde græs, og indimeliem 
de stive "furugrene trak det sig ud i gyldne stri- 
ber. Den svage luftning bar rosenduften og 
naaletrærnes aroma op imod dem. 

Badehuset lyste blendende mellem traerne, 
masten paa lystkutteren vipped næsten umerke- 
lig i bølgeskvulpet, den røde vimpel folded sig 
ud og faldt sammen igen med dovne bevæ- 
gelser. 

Og fjorden var et skælvende glitter. Og 
fjeldene løfted sig i synskredsen — svulmende, 
blaanende i den lysdirrende luft. 

Erla laa tilbagelænet i den lave rørstol. Den 
bløde, frynsede øjenhaarsvifte la sin skygge over 
det mørkebrune øje. Haaret, som er lysere, faldt 

i rige bølger ned i panden, bagtil bar hun det 
højt og med virr 1 nakken. 

Løjtnantens blik gled uvilkaarlig hen over 
denne nakke og hals til • koralperlen i hendes 
øre og tilbage igen. Hendes hud syntes ham 
det hvideste, han havde set, koralperlen det 
rødeste. 

Og det er ikke frit for andet, end at hun 
finder det selv, naar hun stikker perlen i øret 
om morgenen foran spejlet. Da smiler hun. Og 
tænderne glimter frem bag de fugtigrøde læber 
derved, og smilehullerne i ' hendes kinder blir 
dybere. Hun ved nok, at der maa megen vel- 
vilje [til for ikke at kalde hendes næse en op- 
stoppernæse, for ikke at finde munden for stor 
og hagen for liden ; men hun lar ikke være at 
smile for det. Ti hun ved ligesaa godt, at 
næsen sidder mellem to øjne, som ... at mun- 
den har tænder og læber, som ... at hagen 
har en kløft, som ... — og koralperlen er 
fæstet. 

Men som hun sad der og saa frem for sig 
under halvsænkte øjelaag, tænkte hun hverken 
paa perler eller spejl. Hun tænkte bare paa, at 
nu havde hun snart været der et helt døgn. Og 
imorgen vilde hun ogsaa staa op kl. 7, imorgen 
vilde hun sandsynligvis ogsaa komme altfor tid- 

lig ned til frokosten, imorgen vilde hun ogsaa 
. . . gaa omkring i haven . . ♦ bade . . . spise 
. , . slaa kroket . . . læse engelske damefølje- 
toner . . . gaa omkring i haven . . . bade . . . 
spise . . . 

Hun blev lidt døsig efterhaanden. Det blev 
de andre ogsaa. 

Men pludselig retted Milly sig i stolen, 
lytted og satte koppen; som hun var i begreb 
med at føre til læberne, varsomt tilbage paa 
bordet. 

— Jeg syntes, jeg hørte Baby skrige! sa 

hun. 

Løjtnanten tog cigaren ud av munden og an- 
spændte ligeledes sine høreorganer. 

Erla trak lidt spottende paa læben — hun 
fandt, at de kludsed altfor meget med den ungen. 
Og saa dette klidsede: Baby, Babyl 

De hørte intet. Men Milly fik ikke ro paa 
sig, før hun havde forvisset sig om, at hun havde 
hørt fejl. 

Da hun var gaat, saa løjtnanten smilende 
paa Erla. 

— Tror du, du blir en ligesaa øm mor, svi- 
gerinde? 

Hun svarte ikke, men tog rosen, som laa i 
hendes fang, og kasted den i hodet paa ham. 

Han la cigaren fra sig og bøjed sig efter 
den. I det samme saa han sit snit til at trække 
skoen av hendes vippende fod og slænge den 
ind under stolen, hun sad paa. 

Men hun greb lynsnart cigaren, dypped den 
i hans kaffekop og fik lagt den tilbage paa sin 
plads, inden han dukked op igen med rosen, 
rød i ansigtet og med en sejrsstolt mine. 

Han nikked ertende til hende og tog atter 
fat paa cigaren. 

— Nej men! ... og saa opdaged han, at 
den var ganske vaad ude paa enden. Han skelte 
bort i kafifekoppen — fuld av aske. 

Nu var det Erlas tur til at nikke. Saa 
brast hun i latter over hans dumflaue ansigts- 
udtryk. 

Han ærgred sig lidt over, at hun lo av ham ; 
men han trøsted sig med, at han skulde hevne 
sig ved lejlighed. Og saa var hun saa nydelig, 
forførende, charmante, naar hun lo! Han vilde 
si hende ... si hende . . . jo, at alle andre 
harmonier ved siden av hendes latter blev dis- 
harmonier. 

Og havde han ikke i det samme hørt Milly 
inde i havestuen, havde han sagt det. 

Da hun viste sig i døren, havde Erla faat 
sat skoen paa igen. 

— Aa, Baby sover saa dejligt! sa Milly. 
Du kan faa lov til at gaa op og se paa ham, 
Jossen min . . . tag bare forsigtig i døren. 

Havde ikke løjtnanten havt det princip al- 
drig at bli hidsig, var han biet det i dette øje- 
blik. Ti for det først« var det at gaa i trap- 
per lige efter middagen det værste, de kunde 
by ham, og for det andet* likte han ikke at bli 
kaldt for Jossen, naar Erla hørte paa det — han 
havde instinktmæssig følelsen av, at hun fandt 
det latterlig. Han sa imidlertid noksaa venlig: 

— Nej du ... jeg kunde nok ha lyst, men 
. . . jeg er alligevel bange for at vække hende, 
ser du . . . jeg gaar tungt, ved du . . . 

Milly la haanden paa Erlas skulder: 

— Kom, Erla ... du og jeg skal gaa derop 
vi . . saa kan Jossen ha det saa godt og bli sid- 
dende her alene 1 

— Aanej, lad mig slippe du . . det er det 
kedeligste, jeg ved, skal jeg si dig, at se nogen 
sove! 

Milly sa intet, men satte sig med et stramt 
træk ved munden. Hun havde ikke ventet, at 
hendes søster havde saa liden forstand paa, 
hvad den simpleste hensynsfuldhed tilså. 

Løjtnanten skotted bort paa Erla; men da 



Digitized by Google 



Erla. 



33 



denne slet ikke la merke til ham, lukked han 
øjnene og lod sig synke dybere ned i stolen. 

Han blev saa søvnig. I hans hjerne gled 
tankerne over i hinanden som halvt udviskede 
skygger. Han skulde hevne sig paa hende . . . 
charmante . . . leende , . . . hevne sig . . . Milly 
. . . og han sov sødelig. 

Lidt efter gjorde Milly det samme. De var 
begge vant til at ta sin middagslur. 

Erla rejste sig forsigtig" og listed sig op paa 
sit værelse. 

Det var svalt derinde ; ti markisen var slup- 
pet ned. Dens rødkantede tunger vifted i luft- 
ningen. Da hun traadte ind, stod de klare, hvide 
gardiner bugnende ud i værelset — hun lukked 
døren, og de faldt sammen. 

Hun la sig i vinduet med albuerne mod kar- 
men og hagen hvilende i hænderne. 

Markisen havde ligesom klippet et lidet 
stykke av udsigten ud til hende. Hvad der laa 
bagenfor dette, kunde hun ikke se uden ved at 
bøje sig og se frem under markisen. Men det 
gad hun ikke. 

Hun saa bort i den brune, sandige hulvej. 
Den laa der saa fredelig med svage solstrejf 
over. Hun fulgte med blikket de friske hjulspor 

efter vognen, som bragte hende igaar. Ingen 
havde kørt der siden. 

Laa det ikke længere tilbage end igaar? 
Hun smilte. Naar hun skulde være oprigtig, 
syntes det hende en noksaa lang tid siden igaar. 
Men hun vidste jo før, at de leved ensomt. 
Havde bare Milly været lidt anderledes! Hun 
var biet forunderlig gammelmodig, syntes hun. 
Og saa denne ejendommelige maade at snakke 
paa I Det var, ligesom de var biet babyer for 
hende svoger og hun ogsaal Jossen min — isjl 

Plun lytted — det var løjtnanten, hun hørte 
snorke helt did op. 

Han var i grunden hyggelig. Hun tænkte 
paa cigaren og kaffekoppen og smilte. Bare 
saant blev nu lidt kedeligt i længden! Og hun 
vidste ikke noget andet, de kunde gøre sammen. 
Snakke? — hun trodde ikke, han kunde snakke 
om nogen ting. Hidtil havde han da ikke gjort 
det. La sig kurtisere av ham? Han gjorde det 
paa denne almindelige, kedelige maaden. Han 
var græsselig almindelig i det hele tat! 

Hun saa bortimellem trærne. Et ekorn sprang 
der. Grenene gynged efter det. Saa kunde hun 
ikke se det længere; grenene blev rolige igen. 
Alt blev saa roligt . » . 

Gik hun ret indigennem skogen der, kom 
hun altsaa til Rydvoldl 

Hun mindtes med en gang saa tydelig scenen 
oppe bag stationsbygningen, da de stod ved vog- 
nene: advokat Bratlaug, Milly, svoger, hun selv 
— og »kandidaten«, som rejste sig fra sædet og 
hilste. Nils Bratlaug . . . 

Milly havde fortalt hende om ham. Han 
var kedelig, havde hun sagt ; oplod næsten aldrig 
sin mund. Og ikke spor av kavaller; han kunde 
tvertom undertiden være lige ud uhøflig. Hun 
havde vist ret! I hvert fald sa han ikke et ord 
til hende, da hans far præsenterte ham — og 
ikke siden heller 1 Og naar hun genkaldte sig 
hans hilsen i svingen nedover mod Rydvold — 
hestene havde uden tvil kunnet klare sig, selv 
om han havde vendt sig et øjeblik! 

Men i ét punkt var hun ikke enig med sø- 
steren. 

Milly fandt ham ikke vakker, og hendes 
indtryk, da han stod der i vognen og hilste, var 
lige modsat : at han var det. Hans skikkelse var 
rank og sterk. Haaret var skinnende sort og 
fyldigt. Panden var stejl med lige bryn over de 
blaasorte øjne. Læberne slutted tæt sammen, i 
Han syntes hende mandig. Og da var han og- 
saa vakker efter hendes mening, selv om næsen 

3* 

var for lang og øjnene for smaa og læberne for 
tynde, og hvad det var altsammen, som Milly 
udbredte sig over. 

Og som hun sad der og i tankerne tegned 
sig hans bilde, blev det andet: hans taushed, 
hans uhøflighed efterhaanden noget ganske under- 
ordnet for hende. Hun kendte saa umaadelig 
mange, som var saa umaadelig livlige og saa 
umaadelig høflige og saa umaadelig kedeHge; 
kanske holdt han sig for god til at snakke bare 
for at snakke, til at være høflig bare for høflig- 
hedens egen skyld! Og saa likte han jo desuden 
ikke damerne — Milly havde endog kaldt ham 
en fruentim mer hader 1 

Hun saa igen bortimellem trærne, som gemte 
Rydvold for hende — fruentimmer-hader? Og 
hun smilte. 



6. 

Rydvold ligger mere frit end Fredhejm. 
Dyrkede marker skyver skogen tilbage paa alle 
kanter uden paa den, som vender mod øst, og 
hvorigennem vejen fører. Et godt stykke oven- 
for gaarden løber en smal skogtunge ud; den 
skjuler bygningerne fra landevejen. 

Vaaningshuset er paa én etage, hvidkalket, 
overgrod med vildvin og med mørkeblaat tag, 
som skinner i solen. Vinduerne er smaa og ind- 
fattet i hvidmalte rammer. Bagenfor brer ud- 
husene sig. Lige ved huset staar en birkelund 
med bænke og bord. Mellem de lyse stammer 
ser man det hvide havegerde med kæmpestore 
ribs- og stikkelsbærbuske bag og endnu længere 
inde frugttrærnes mørke stammer. Nedenfor og 
langt, langt udover ligger fjorden. 

Det korte stykke, fra vejen løber ud av sko- 
gen og til den naar huset, skygges over av gamle, 
sterkt klippede almetrær. 

Herfra tar bygningerne sig meget godt ud 
— som et gammelt herresæde, tænkte Erla, da 
hun kom gaaende der sammen med Milly og løjt- 
nanten for at avlægge visit. 

Oppe paa den brede stentram med de hvid- 
malte trækrakker paa siderne laa en stor, sort 
hund. 

— Der ligger Nerol sa løjtnanten. Aa . . 
saa da gutten . . saa . . ja, du kender nok mig 
du . . saa ja . . saa . . 

Og Nero knurred ikke mere til løjtnantens 
glæde. Han likte slet ikke saanne store hunde. 

De blev modtat paa det hjerteligste av fru 
Bratlaug. Hun beklaged, at hendes mand var i 

byen og hendes lange gut ude i arbejde, men 
haabed, at frøken Hart ikke vilde la sig skræmme 
fra at komme til Rydvold igen, selv om det bare 
var en gammel kedelig kone til at ta imod hende 
første gang, hun var der. 

Saa tog man plads i havestuen, og lidt efter 
kom stuepigen ind med et stort bræt med vin 
og hjemmebagte kager. 

Og Erla var slet ikke skræmt. Hun blev 
fra første stund indtat i den »gamle kedelige« 
frue. Naar hun saa ind i hendes venlige, blaa, 
lidt matte øjne og hørte hendes myge stemme si 
sit lille korte: ja, aaja! uden at der egentlig var 
nogen anledning til at si det, syntes det hende, 
at hun havde kendt og holdt av hende længe. 

Men en smule skuffet følte hun sig vistnok 
over ikke at skulle møde hendes *lange gut«. 
Imidlertid saa hun sig omkring i værelset; men 
der var intet, som særlig minded hende om hafn. 
Hun blev forundret over, hvor tarveligt det var 
altsammen. 

Stolene var av mahogni med sort ulddama- 
skes betræk; blankpudsede og skinnende — som 
bordskiverne med de smaa, broderte brikker paa. 
De to sofaer var bredsædede og magelige. Paa 
væggene hang endel familjeportræter og et par 
kobberstik.. Av bøger saa hun blot en mistænke- 

lig en med guldsnit borte i vinduskarmen. Et 
par staalbriller laa ovenpaa den. Og saa tMor- 
genbladeU i en vældig bunke paa en stum tjener 
borte i et hjørne — det var det hele. 

Men hun tænkte, at Nils Bratlaug naturligvis 
havde sine egne værelser, hvor de fandtes — bø- 
gerne og det andet, som hun savned her. 

Saa spurte fru Bratlaug, om hun ikke maatte 
faa lov at vise dem haven. Løjtnanten og fruen 
vidste hun nok havde set den ; men frøken Hart 
kunde kanske ha moro av det? Det var for at 
faa anledning til at vise hende sine blomster, at 
hun sa det. 

Og Erla blev ganske rigtig overrasket ved, 
synet av blomsterpartierne paa plænen foran huset. 
Men hun var saa overbevist om, at det var Nils, 
som havde anlagt dem, da hun beundrende vendte 
sig til hans mor: 

— Hvor smukt I . . Saa Deres søn er slig 
en blomsterelsker? 

— Nilsemand! nej, det er mig, som har 
dem! sa hun. Ja, aaja . . Nilsemand . . . han 
vilde vist heller se potetesblomster her, han . . . 
men han faar nu ikke se dem I føjed hun polisk 
smilende til. 

Erla smilte ogsaa, men lidt tvungent. Og 
samtidig ærgred hun sig over, at hun følte — 

nej, hun følte naturligvis ingenting! Men det 
kom formodentlig av, at hun havde sat sig i 
hodet, det absolut maatte være ham, som havde 
plantet blomsterne. Men hun følte jo ingenting! 
Det vilde jo været komplet latterligt, om hun 
havde følt nogetsomhelst, hvad enten han nu 
havde plantet dem eller ikke! Og hun smilte 
igen — potetesblomster ! 

Men ved hendes side gik fruBratlaug inder- 
lig fornøjet over, at frøken Hart fandt hendes 
blomster vakre. Og hun smilte hen for sig og 
sa lavt og mygt: 

— Ja . . aaja . . 

Da de havde beset haven, maatte de ind og 
spise en kage til. Lidt efter rejste de sig og sa 
farvel. Men fru Bratlaug fulgte dem ud i en- 
treen, og derfra ud paa trammen, hvor »Nero« 
laa og slog med halen^ saa snart den fik se 
hende. 

En tjenestegut gik forbi med det samme og 
letted paa luen. 

— Kan du si mig, Per, hvor Bratlaug er 
henne? 

— Han var bort'i smia for lidt sia! 

— Aa, da tror jeg, jeg ber dere gaa med 
mig den lille omvejen forbi smien. Nils vil bli 
bedrøvet, det ved jeg, om han faar høre, her har 

været besøgende, uden at han har faat hilse paa 
dem. Havde jeg bare vidst, han var saa nær . . 
jeg stod i den formening, at han var langt tii- 
skogs, jeg! Er det ikke skam at be dere om 
det da? 

Men løjtnanten sa, at det vilde' være dem 
en stor fornøjelse at gaa bort og hilse paa kan- 
didaten. Og han bød fru Bratlaug sin arm. 

— Tusen tak! sa hun; men hvis deres søde 
svigerinde vilde ta mig under armen, vilde jeg 
nok heller det . . saanne mandfolk tar saa lange 
skridt! og hun smilte. Jeg har mange gange 
prøvd at gaa arm i arm med Nilsemand; men 
jeg maa straks la være . . 

Og smaasnakkende om dit og dat gik de 
over den store, græsbevokste gaardsplads, hvor 
der stod en slaamaskine og en arbejdsvogn. 

Hun bad dem undskylde, at Nils var arbejds 
klædt-, det nytted jo ikke at gaa i fine klær, 
naar man tog haand i med overalt, som han 
gjorde! Og i stilhed haabed hun, at han var 
i sin røde uldskjorte; for den klædte ham saa 
godt. 

Hun saa op paa Erla av og til, men søgte 
at gøre det ubemerket. Og saa tænkte hun paa 
sin mand, som var kommet hjem iforgaars og 
havde fortalt, at han havde rejst i kupé udover 

sammen med løjtnantens og frøken Hart. Hun 
vidste nemlig ogsaa, at han maatte røge, naar 
han rejste. 

Da de drejed om hjørnet av fjøset, saa de 
lysningen fra smien. Den laa et lidet stykke 
borte og for sig selv. Jordbunden omkring den 
var sort av kulstøv. 

* 

— Her kommer jeg med fremmede til dig, 
Nilsemand! sa fru Bratlaug og stak hodet ind 
av døren. Jo, han havde den røde uldskjorte! 

— Saal sa han. Han stod med ryggen til 
og lod, som om der var noget ivejen med blæse- 
belgen. Han havde set dem komme. 

Endelig vendte han sig og hilste. Han und- 
gik Erlas jøjne og saa næsten blot paa løjt- 
nanten. 

— Vi bør sandelig skamme os over, hvor 
dovne vi er, sa denne, naar vi ser, hvilken yrkets 
mand De er, hr. Bratlaug I 

Nils bukked, men sa ikke noget. Han var 
ellers ganske enig med løjtnanten. 

Erla saa nysgerrig ind i smien — og gik 
over terskelen. 

— Jeg vil raa frøkenen til at bli udenfor, 
sa Nils. Kulstøvet kender ingen persons anseelse. 

— Det gør ingen ting! . . jeg er glad i at 
vaske mig, sa hun og smilte til ham. Arbejd 

lidt for mig, vil de? . . jeg har ikke set nogen 
smi før. 

Og han gjorde det, endskønt han sa til sig 
selv, at han ikke vilde gøre det. Hvorfor skulde 
han la sig beglo av det første det beste fremmede 
fruentimmer, soni fik lyst til at tilfredsstille sin 
nysgerrighed ? 

Men det kom saa underligt. Han vidste ikke 
av det, saa arbejded han alligevej. Og en anden 
ting var ogsaa saa underlig. Han saa ikke paa 
hende en eneste gang, og endda saa han hende 
hele tiden. Kanske var det, fordi alt omkring 
hende var saa skiddent og stygt, mens det 
lyse, det dejlige, det, som smilte — det var 
hendes ? 

Dér kom en uro over ham. Men han vilde 
ryste den av sig. Og derfor anspændte han sig 
til sin yderste evne; naesten vildt hagled slagene 
ned over det glødende jern. Men han fik ikke 
uroen bort alligevel. 

De andre var biet staaende udenfor. 

Milly begyndte at bli utaalmodig. Hun 
tænkte paa Baby, som kanske laa hjemme og 
skreg, fordi hun var borte, og saa paa sin mand 
for at gi ham et tegn med øjnene. 

Men løjtnanten var ganske optat af at be- 
tragte Erla, som igen saa udelukkende paa Nils. 

Han haabed, det vilde bli vind hen paa eftermid- 
dagenj forat han kunde ta hende med ud i kut- 
teren — saa hun kunde taa se, hvor flink han 
var til at sejle. 

Men Milly fik sit stramme træk ved mun- 
den, som hun stod der og iagttog sin mand. 
Og pludselig gik hun hen til ham og hvisked 
temmelig skarpt, at de fik se at komme avsted. 

Han nikked lidt aandsfraværende og uden at 
lægge merke til hendes udtryk. 

Da de gik, stod Nils og saa efter dem 
gennem en av de smaa flaskegrønne, støvede 
ruder. 

Saa rev han sig løs og gik bort og stak 
jernet ind i den glødende kuldynge — mens de 
forsvandt derborte bag fjøset. 

Hvorfor smilte hun saaledes til ham, da 
hun gik? 

Han klemte læberne endnu mere sammen og 
Smilte foragtelig. 
Kokette 1 

Men lidt efter blev han staaende og holde 
paa grebet av blæsebelgen — han saa bort, hvor 
hun havde staat. 

Saa tog han sig pludselig atter sammen og 
arbejded energisk og uden stans, indtil den store 
klokke ringte til eftasverd. 

7. 

Om eftermiddagen blæste det op saa pas, 
at man kunde prøve paa at sejle. 

Milly vilde ogsaa være med. 

Løjtnanten blev en smule skuffet og meget 
overrasket, da hun sa ham det. For faa dage 
siden havde hun nemlig fortalt ham, at hun ikke 
befandt sig vel ombord 1 kutteren. 

Han var nede og løste sejl.ene, satte ror- 
pinden paa og kasted loss fra den røde for- 
tøjnings-bøje. Erla syntes, han aldrig blev 
færdig. 

Endelig kunde de gaa ombord. 

Sejlene fyldtes, vimpelen orked næsten ikke 
at udfolde sig, og alt andet end pilsnart gled 
»Pilen« ud fra bryggen. 

Erla vilde styre ; men Milly sa, at hun ikke 
fik lov. Løjtnanten forsikred forgæves, at det 
ikke var dét minste farligt. Han skulde sætte 
sig ved siden av og passe paa hendel 

— Paa ingen maade! sa Milly kort. 

Erla smilte. Var hun virkelig jaloux? 

Men løjtnanten saa spørgende paa sin kone. 
Han skønte hende slet ikke. At hun kunde finde 
det noget morsomt at rejse ud og sejle i saant 
daarligt humør! Men ganske instinktmæssig lod 

han være at se noget videre paa Erla og op- 
bød derimod al sin elskværdighed for at behage 
sin kone. 

— Hvor skal vi hen? spurte han. 

— Did, hvor det er vakrest! sa Erla. Men 
ikke indover til byen, svoger . . . der har jeg jo 
været før I 

Men da var der bare én vej at ta — den 
forbi Rydvold. 

Hun saa hele badehuset allerede. Det maatte 
være længe siden, det var malt; det var ganske 
graaagtigt og gissent. ' Lige ved laa en snekke. 
Gennem sprinklerne paa havegerdet saa hun rib- 
sene og de røde, lodne stikkelsbær; 3olbærne 
saa hun som sorte punkter. Æbletrærne var 
dryssende fulde av kart ; de begyndte at bli bløde 
i farven. Oppe paa tagaasen gik duerne frem 
og tilbage. Hannerne sænkte vingerne, kroed sig 
og kurred. Hun hørte dem helt did ned. Paa 
gaardspladsen vasked tjenestegutten trillen. Fra 
Ijøset rauted en ko nu og da. 

Monstro hvor vinduerne var, som hørte til 
hans værelser? 

Da kom han selv pludselig ud av vaanings- 
huset og gik over mod udhusene. 

— Der gaar jo Bratlaug! sa løjtnanten. Saa 

satte han haanden for munden å la raabert: God- 
kveld, hr. Bratlaug! 

Nils vendte sig og hilste. 

— Spør ham, om han ikke vil komme om- 
bord til os! sa Milly. 

Løjtnanten havde slet ingen lyst til at spørre 
ham om det, men han føjed sin kone. 

— Vil De ikke bli med? raabte han. 

— Tak, har ikke tid . . ingen vind desuden ! 
svartes der tilbage. 

Nils havde set kutteren komme og var gaat 
ud uden egentlig at tænke paa, hvorfor han 
gjorde det. Men nu, da han saa hendes lysklædte 
skikkelse dernede, tænkte han paa det. Og han 
ærgred sig over det, skammed sig. Var han da 
virkelig biet saa svag, saa fruentimmeragtig? Og 
han sa nej til indbydelsen. Han vilde vise sig 
selv, at han ikke var saa svag alligevel, naar 
det kom til stykket. Ti han kunde ikke for 
det — han havde en brændende lyst til at bli 
med. Men han bare hilste og fortsatte sin vej. 

Kutteren gled forbi. 

Og Milly brast pludselig i latter. Hun 
undte Erla saa inderlig godt denne ydmygelse. 

Løjtnanten saa lidt usikkert paa Erla ; men 
da han saa, at hun ogsaa lo, stemte han i med. 
Ti han var i grunden meget fornøjet over, at Nils 

Bratlaug saa snart viste hende sin totale mangel 
paa, hvad han vilde kalde det chevalereske Erla 
var jo født for salonen, og hendes sympatier 
maatte som følge derav nødvendigvis være — 
løjtnanten retted sig i ryggen og tænkte med 
velbehag nærmere over, hvor hendes sympatier 
nødvendigvis maatte være. 

Han la med glæde merke til, at Milly var 
i langt lysere lune nu end før, og tillod sig der- 
for ogsaa ganske instinktmæssig at betragte Erla 
lidt oftere. 

Erla smilte endnu. Hun var saa glad over,_ 
at Nils Bratlaug ikke sad ved siden av hende i 
dette øjeblik. Da vilde hun ikke ha interesseret 
sig længere for ham, det var hun sikker paa. 
Nu gjorde hun det — og mere end før. Ti hun 
syntes, det var til hende, han for lidt siden havde 
talt. Han havde villet si, saaledes forekom det 
hende, at han aldeles ikke var biet bedaaret av 
hendes glatte ansigt, av hendes øjne, av hendes 
smil og derfor heller ikke brød sig om at sejle 
med hende. Og han var den første, som ikke 
var bange for at si sligt til hende. Hun havde 
set rigtig, da hun i ham saa en, som ikke lig- 
ned alle ide andre som ikke nøjed sig med 
at være mand bare udvendig I Derfor var hun 
glad. 

Men saa egged det hende ogsaa dette, at 
han var gaat sin vej ganske rolig. Det fik hef- 
tigheden til at bruse frem i hende. Især naar 
hun la merke til, hyorledes søsteren saa paa 
hende — saan venlig, lidt medlidende. 

Da flammed det op i hende med en gang 
— aa! hun skulde vise hende, at hun kunde 
vinde haml 

Løjtnanten havde sherry med og keks. Men 
kunde de nøje sig med to glas; for han havde 
desværre bare to? 

Løjtnanten drak paa, at »hr. kandidat Brat- 
laug« næste gang, de drog ud at sejle, vilde vise 
dem den ære og naade at bli med, og Milly sa 
som spøgende, men med en let merkbar braad, 
at hun for Erlas skyld vilde ønske, hun havde 
bragt med sig nogle av sine danske beundrere 
til Norge, da de syntes vanskelige at opdrive 
paa disse kanter. 

Erla smilte kun og saa paa hende — til 
Milly pludselig blev rød og veg tilside med 
blikket. 

Løjtnanten la ikke merke til dette tause 
mellemspil og fortsatte med at spøge over Nils 
Bratlaug. 

Samtalen førtes næsten udelukkende mellem 
ham og Erla. 

August Bålle: Unge damer. 4 

Og hun talte en hel del og lo meget; var 
ofte rent overgiven. 

Men undertiden greb hun sig ogsaa i at 
være saa underlig aandsfraværende. Da stirred 
hun drømmende ud for sig og lytted til bølgerne, 
som slog mod baadens planker. 

Vandet var saa skinnende blaat, hvor hun 
saa, og kølvandsstriben viskedes ud, viskedes ud 
— som gamle minder. 

Det begyndte at skumre, da de atter. gle3 
op paa siden av den småle stenbrygge. 

Og da hun sprang iland, følte hun sig med 
en gang saa taknemlig, saa glad, saa . . . aa, 
hvor lykkelig hun dog var! 



8. 

Efter kveldsbordet listed hun sig ud igen; 
ned igennem haven, til stranden. 

Hun maatte atter høre bølgerne skvulpe, se 
alle merker slettes av de vuggende vande. 

Ti da kunde hun drømme — hun længtes 
derefter — drømme som før i baaden. 

Vandre langsomt bortover til smien 

igen, uden at se sig 'tilbage. Høre hammer- 
slagene derinde, se den røde ild i de sorte kul, 

de sodede vægge, den kullede jordbund foran 
huset. . . . Og gaa henover den paa sine fine, 
spidssnudede sko og i sin lyse sommerdragt, bort 
til terskelen . . endnu længere. Indtil hun igen 
stod derinde i alt det sodede og sorte og fulgte 
hanis bevægelser — armene, som slog saa haardt, 
læberne, som pressedes imod hinanden, øjen- 
laagene, som sænkte sig, legemet, som bøjed sig 
og retted sig. Mens hans hode hæved sig saa 
frit og kækt, saa mandig mørkt over den ned- 
faldende, røde skjortekrave. . . . Eller se ham 
igen, som han stod paa græsvolden; rank og 
rolig og saa malerisk smuk mellem birkelundens 
lyse løv og vildvinens dunkle . . . 

Men da hun var dernede, merked hun først, 
at luftningen helt havde lagt sig. Vandet laa 
blankt og blødt opover den blege, sandede strand ; 
intet blad skalv paa trærne. 

Hun satte sig paa bænken under den gamle 
furu og saa udover. 

Kvelden drog fjeldene nærmere; linjerne, de 
tegned mod himlen, blev utydelige. Midtfjords 
skimted hun en tungtladet jagt. De slappe sejl 
fortalte og blev ved at fortælle hende, hvor stilt 
det var. 

Hun lukked øjnene for at undgaa jagten, 
men saa den bare tydeligere. 

4* 

Den kom der sydfra; hun vidste det. Syd- 
fra — hun kunde ikke holde minderne tilbage. 
Ustanselig fulgte de med som en lysende køl- 
vandsstribe — der var ingen bølger til at viske 
dem ud. Livet, som hun hidtil havde levet det, 
folded sig ud for hende. Det, hun havde be- 
skæftiget sig med, det, hun havde følt trang til, 
havt smag for, elsket — altsammen saa hun. 

Og efterpaa listed spørsmaalene sig frem, 
uden at hun kunde gøre for det. 

Hvorledes vilde livet synes hende, om hun 
maatte gi avkald paa mesteparten av alt dette? 
Hvorledes vilde livet bli uden toner, uden teater, 
uden tindrende balsale, uden forstaaelse, uden 
fælles begejstring? 

Men var det saa sikkert, at han ikke for- 
stod hende, at han ikke elsked det samme som 
hun, var fyldt av det samme, begejstret for det 
samme ? 

Og med en gang husked hun, hvad hans 
mor havde sagt, da de vandred i haven. 
Potetesblomster ! 

Hun vilde smile av det; ti det vidste hun, 
hun kunde. Men saa kunde hun det alligevel 
ikke — graate var det eneste, hun kunde; bare' 
graate. 

Hun var et stort barn, ja det var hun! Hun 

var, hun var — men taarerne vilde ikke stanse, 
hvor meget hun saa sa det. 

Først da hun hørte skridt nærme sig oppe 
fra haven, fik hun igen herredømmet over sig 
selv. 

Hun vendte sig og saa en cigar lyse mellem 
trærne. 

— Er du hernede, Erla ? hørte hun løjtnanten 
spørge. 

Hun svarte ikke, men sneg sig bag furu- 
stammen. Løjtnanten kom nærmere og sa halv- 
højt hen for sig: 

— Kære, hvor kan hun være henne da . . . 
Erla! . . Erla! Hm! . . kanske hun er gaat 
op ovenpaa . . men da havde hun vel . . Erla ! 
. . er du hernede, Erla? 

— Bul! udstødte hun pludselig med hul 
stemme lige bag ham. 

Løjtnanten hopped formelig av skræk. 

— Ha, ha, ha, ha ! lo Erla højt og støjende. 
Hun var saa angst for, at han skulde merke, hun 
havde graatt. 

Løjtnanten derimod lo lidt forlegent. 

— Din skøjer 1 sa han. Jeg tænkte forresten 
at spørre dig, om du ikke synes, det kan være 
paa tide at (syngende) : tanka på refrången, och 
. . och bege . . nej . . och . . 

— Hvormange er klokken da? avbrød Erla 

ham. 

— Over ti, ser du! og saa nøp han hende 
med det samme i øret. Han kunde ikke la det 
være her i mørket. 

Men Erla lytted; hun S5mtes, hun hørte én 
ligesom snige sig ned igennem haven. Det kunde 
jo ikke være nogen anden end hende! og hun 
smilte foragtelig. 

— Lad mig faa din arm, Johannes! sa hun 
pludselig, næsten ømt. Det er'blet saa mørkt, 
at det er vanskeligt at se! 

Og hun lænte sig tæt ind til ham. Løjt- 
nantens hjerte banked. Hvorfor havde hun kaldt 
ham Johannes? Ellers var det bestandig bare 
svoger ! 

Tause vandred de opover. Løjtnanten turde 
ikke snakke av frygt for at skælve paa stemmen. 
Saa sa Erla pludselig: 

— Nej, se, der staar jo Milly ... for at 
passe paa, at vi ikke gaar vild, formodentlig! 

— Milly! . . aa . . hm . . kanske . . mum- 
led løjtnanten og forsøgte lempelig at befri sig 
for Erlas arm. Hans daarlige samvittighed gjorde 
ham med en gang overbevist om, at Milly vilde 
»misforstaa« situationen. 



Digitized by Google 



Erla. 



55 



Saasnart Erla merked hans undvigelses- 
forsøg, stødte hun ham fra sig med en spottende 
latter. 

Men da hun kom op paa sit værelse og fik 
tændt lys, satte hun sig ved bordet og føjed 
følgende postskriptum til brevet, hun samme dag 
havde skrevet til sin far: 

»Det er sandt, jeg har glemt at fortælle dig 
den nyeste opdagelse, jeg har gjort — Milly er 
jaloux paa migl Du kan tro, hun er morsom. 
Gid hendes mand bare var det halvparten saa 
meget I . . . Jeg længes en bitte liden smule 
efter dig. 

D. s.« 



9- 

Erla vaagned tidlig den følgende morgen og 
var lysvaagen med det samme, hun slog øjnene 
op — begge dele, som hun plejed. 

Hun satte sig overende i sengen og saa frem 
for sig. Saa rødmed hun pludselig, slog raskt 
silketeppet tilside og sprang ud paa gulvet. 

Hun vilde ikke tænke mere paa det I 

Saa trak hun nattrøjen av sig, linnedet, uld- 
trøjen — og skotted uvilkaarlig bort til vinduet, 

skønt hun øjeblikket iforvejen havde overtydet 
sig om, at det melkehvide bomuldsgardin skjulte 
det ganske. 

Paa taaspidserne og let gysende gik hun hen 
og tog den kæmpestore svamp fra den spinkle 
sølvtraadskurv paa væggen og steg derpaa lidt 
nølende op i den cirkelrunde balje, som var fyldt 
med vand. 

Hu! — og saa stod hun der. 

Først da hun var i sin lange frisérkaabe, 
ruUed hun gardinet op. 

Hun blev staaende lidt og betragte hulvejen, 
som laa der i solskinnet. Og granitstolperne 
ved indkørselen : det blinked i dem som fra tusen 
smaalyn. 

Saa rødmed hun paany og endte hurtig sit 
toilet. 

Da hun kom nedenunder, laa stuepigen og 
vasked gulvene endda. Milly og løjtnanten sov 
sødelig. 

Hun tog sin lyseblaa silkeparasol og gik ned 
igennem haven. 

Det var køligt og friskt dernede. Duggen 
hang blank og klar paa roserne og blinked bortr 
over i græsset. Sandet i gangene var saa blen- 
dende hvidt i solskinnet; i skyggen var det endnu 
graat og klamt av fugtighed. Hun følte sig 

ganske kold paa fødderne, nåar hun gik hen- 
over det. 

Av og til stanste hun, lyttende til en dam- 
pers stempelslag ude fra fjorden. Det lød svagere 
og svagere, efterhvert som den fjerned sig ind- 
over mod byen. Og hun gik langsomt videre — 
fra det klare, varmende sollys ind i den klare, 
kølende skygge og fra denne ud i solskinnet 
igen. 

Indtil hun stod nede paa stranden og skyg- 
ged for sig med parasollen. Hun saa damp- 
baaden langt inde, men kurede ikke høre den 
mere. Over byen laa en brunlig dis, et par 
solflammende spir stak op av den. Smaa krus- 
ninger saas hist og her paa fjorden, glitrende, 
blendende; andre steder var den blank og kølig- 
dyb i farven med underlige stier og veje i bort- 
over. 

I hvilende velbehag, gled hendes blik hen- 
over det altsammen — helt ud mod Hurum- 
landet, hvor tjeldformerne rundedes i blød yppig- 
hed af soldisens violette. 

Og endelig tilbage igen; langsomt, ganske 
langsomt — modstræbende. 

Saa saa hun med en gang ligesom trodsende 
bort paa bænken, hvor hun havde siddet den 
foregaaende kveld. 

Men udtrykket i hendes ansigt blev i samme 
øjeblik et andet, et undrende. Ti der var saa 
overstrømmende meget solskin omkring bænken. 
Og sandet bar merker efter smaa damesko — 
hun syntes, hun saa sig sidde og sparke i det — 
og cigarstumpen, som laa der, saa næsten ud, 
som røg den endnu. Stilheden var levende der- 
borte, smilende^ lokkende — og saa helt ander- 
ledes end, som hun mindtes den. 

Hun rødmed igen saa dybt. 

Hun følte sig saa ydmyget, saa forvirret. 
Hun sa sig selv, at hun ikke vilde tænke mere 
paa det. Men hun havde allerede sagt det sam- 
me saa mange gange, uden at det nytted; og 
heller ikke nu hjalp det. Hun maatte tænke 
paa det — at hun havde ladt sig daare av en, 
som hun kun havde set en to tre glimt av i 
hele sit liv, og om hvem hun intet andet vidste, 
end at han havde to sterke arme og var 
uhøflig. 

Og som hun stod der i solskinnet og saa 
tilbage paa det, blev hun uforstaalig for sig 
selv; hun betragted sig som en fremmed, som 
en, hun ikkie kendte, aldrig havde kendt, aldrig 
vilde komme til at kende. 

Og saa var det dog alligevel hende, hende 
og ingen, ingen anden i den vide verden! 

Et mylr av følelser hvin'led gennem hendes 
sind: vrede, forundring, skamfuldhed, selvforagt, 
ydmygelse. 

Og hun grebes med en gang av det heftigste 
ønske om at kunne vise sig selv klart og uimod- 
sigelig, at var det hende, som havde siddet der- 
borte paa bænken, saa var det alligevel ikke 
hende — derved, at hint ufattelige, som var kom- 
met over hende, havde været en øjeblikkets svag- 
hed, en sygdom, fremmed for hendes væsen, 
fremmed! fremmed ! ! 

Hun retted sig, hendes slanke skikkelse syn- 
tes højere, hodet kasted hun tilbage, de store, 
brune øjne fik dybere glans. 

Men efterhaanden blev hendes stilling grun- 
dende, blikket vandrende — et eget smil gled 
over hendes læber. 

Hun tænkte paa løftet, hun igaar ligeoverfor 
Milly havde git sig selv: at vinde ham. Nu 
gentog hun løftet. Hun skulde vinde ham saa- 
ledes, at han fortalte hende om sin kærlighed, 
skælvende, med det mørke blik hjælpeløst hæn- 
gende ved hendes. Og naar hun saa havde hørt 
det altsammen — alt, altsammen — skulde hun 
se paa ham : koldt, rolig — smilende. Og føle 
det sitre igennem sig, at hin svaghed var en 
svaghed, som hun foragted, var en sygdom, som 

for altid var helbredet. Ti da først vilde hun 
helt og fuldt føle det — naar hun var hevnet! 

Og dette smil kruste atter hendes læber, 
mens hun langsomt vandred tilbage opover mod 
huset — hevnet! 



10. 

Da løjtnanten endelig henved ti-tiden viste 
sig, var han lidt flau overfor Erla. Naar han 
mødte hendes spottende udtryk, ærgred han sig 
over sin frygtagtighed, endskønt han paa Milly 
forstod, at den meget godt lod sig forsvare. 

Hun gik omkring med denne stramme mine, 
som slet ikke klædte hende, og smilte spydig 
saa ofte, Erla og løjtnanten veksled nogle ord. 

Det var ellers ikke ofte; stemningen var lidt 
trykket paa Fredhej m den formiddag. 

Løjtnanten følte sig mere og mere ubehage- 
lig tilmode. Milly svarte ham næsten ikke, 
naar han henvendte sig til hende, og i Erlas 
øjne læste han, at hun ansaa ham for en Per 
Nittengryn. 

Saa tog han sin tilflugt til Baby, fik hende 
paa armen og gav sig til at lege med hende. 

Men Baby var ogsaa i daarligt humør og satte 
i at bælje. 

I sin fortvilelse gik han ind paa kontoret — 
og spilte biljard med sig selv. 

Efter middagen sad de ude paa verandaen. 

Da løjtnanten havde tømt halvparten av kaffe- 
koppen og var kommet halvvejs paa cigaren, sov 
han blidelig ind. Ikke længe efter fulgte Milly 
hans eksempel. 

Erla læste i et illustreret tidsskrift. Pludselig 
saa hun op og lytted; hun hørte en vogn borte 
i vejen. 

Hun vækked hurtig de sovende, som for- 
styrret for op og anstrengte sig for at se ud, 
som om de ikke havde sovet paa et længere 
tidsrum. Virkningen blev imidlertid den sed- 
vanlige: omvendt proportional med anstrengel- 
serne. 

De hørte vognen stanse i gaarden, og lige 
efter viste advokat Bratlaugs høje, magre skik- 
kelse sig om hjørnet. 

Løjtnanten sprang ned av de fire stentrin 
og ilte ham imøde. 

Med hatten i haanden steg advokaten op 
paa verandan, hilsende damerne pompøst og 
ceremonielt, som det var hans vane, idet han 
takked dem for besøget, de dagen iforvejen havde 

avlagt paa Rydvold. Han bad dem undskylde 
sin hustru, som ikke var med; men da hun haa- 
bed paa kære gæster tilkvelds, havde hendes 
pligter som husmor forbudt hende endog en visit 
som denne, der stod saa tillokkende for hende. 
Hun havde imidlertid bedt ham anmode damerne 
om at maatte faa lov at besøge dem en anden 
gang istedenfor, hvilket han herved tillod sig at 
gøre. Derpaa fortalte han dem, at de gester, 
han for lidt siden i forbigaaende havde nævnt, 
ingen andre var end herskabet paa Fredhejm; 
og han tillod sig derfor at forene sit haab med 
sin hustrus, et haab, som det nu laa i damernes 
haand at omgøre til den skønneste virkelighed. 
Med et fint smil sa han, at han ikke henvendte 
sig til løjtnanten — han misundte ham blot at 
skulle lyde saa elskværdige herskerinder. 

Og de modtog alle med glæde indbydelsen; 
den kunde ikke kommet belejligere. 

Saa fortsatte advokaten med et smil: 

— Jeg har endnu en bøn til dem, mine da- 
mer . • . fra min søn. Havde han kunnet gaa 
fra hestene, havde han selv frembragt den. 

— Er kandidaten med.^^ spurte løjtnanten 
og gjorde mine til at ville hente ham. 

— Nej, det nytter nok ikke, min beste hr. 
løjtnant, sa advokaten og la haanden paa hans 

arm, at prøve paa at faa min søn bort fra hestene. 
Da vi rejste, foreslog jeg ham at ta kusken med ; 
men tror de, han vilde? Jeg kender mig selv 
saa godt igen i haml Han elsker nu disse dyr, 
frøken Hart; ingen faar lov at køre dem uden 
ham selv. Jeg kan imidlertid forstaa det; disse 
kuske er ofte skødesløse i sin køring. Og det 
er et par prægtige dyr . . de la kanske merke 
til dem oppe ved stationen forleden? . . Det 
glæder mig, at de finder dem vakre. . . Men jeg 
kommer bort fra sagen. Det var, om damerne og 
de, hr. løjtnant, vilde gøre min søn den glæde 
at køre en tur med ham. De fleste finder det 
meget vakkert udover chausséen, frøken Hart 1 . . 
Men i saa fald maatte vi bryde op straks for at 
komme nogenlunde betids tilbage til Rydvoldl 
Og han saa med et smil paa Milly og Erla. 

Hvis advokaten vilde gi dem fem minuter, 
skulde de være færdige, sa Milly. Og hun og 
Erla forsvandt inde i huset. 

Men Erla sprang ud i køkkenet og bad pigen 
hurtig skaffe hende nogle skiver brød. Hun vilde 
gi hestene det. 

Da hun kom ud paa gaarden, saa hun advo- 
katen og løjtnanten komme frem fra den mod- 
satte side av huset. Men saa hørte hun pludselig 
advokaten si: 

— Det er sandt, min beste hr. løjtnant, jeg 
vilde være dem overmaade forbunden, om de, 
inden vi gaar bort og ser paa hestene, vilde vise 
mig den ejendommelige roseart, de talte til mig 
om forleden I 

Og hun saa dem forsvinde igen bag huset. 

Nils havde snud vognen og sad med ryggen 
til hende. Han havde vendt sig og hilst paa 
løjtnanten uden at lægge merke til, at hun kom 
ud av køkkendøren. 

Hun gik raskt henimod ham og sa kanske 
noget vel højt til at være ganske na,turligt: 

— Goddag, hr. Bratlaug! 
Han saa sig om og hilste. 

— Faar jeg lov at gi deres heste lidt brød? 

— Vær saa god, frøken I 

Hun klapped dem paa mulerne og gav dem. 
Saa sa hun: 

— Tak for indbydelsen til køreturen; jeg 
synes forresten gerne, de selv kunde ha over- 
bragt den I 

— Jeg kan ikke gaa fra hestene, frøken I 

— Nej, deres far sa det. 

Hun var optat med hestene og saa ikke paa 
ham. Men pludselig gjorde hun det — han fik 
umaadelig travlt med at se efter, om svepe- 
snerten var i orden. Hun skønte, han havde 

betragtet hende. Og hun følte, sig ganske rolig 
med en gang. Saa sa hun med et lidet smil: 

— Hr. Bratlaug! 

— Ja, frøken I 

— Faar jeg lov at spørre dem om en 
ting? 

— Vær saa god, frøken! 

— Hvorfor ser de næsten aldrig paa mig? 

— De tror formodentlig, jeg er bange for 
dem? 

Meningen var, at han skulde sagt det med 
ironisk overlegenhed; men baade ironien og 
overlegenheden lød rustent. Og han fik instinkt- 
\ mæssig følelsen av det selv overfor hendes for- 
undrede blik. Han blev forvirret, forlegen. Han 
sad der og vidste ikke, hvad han skulde si. 

Men hun saa allerede ikke længer forundret 
paa ham; hun saa drømmende paa ham. Og sa 
blødt, beundrende: 

— Jeg er vis paa, de aldrig er bange 1 

Nu var det ham, som blev forundret. Han 

saa paa hende, søgte at læse i hendes øjne — 

og hun lod ham gøre det; længe. Saa længe, 

til han uvilkaarlig spurte sig selv, om han ogsaa 

var sikker paa, at udtrykket i hendes blik for 

en stund siden havde været et andet, om han 

egentlig havde havt nogen grund til at bli for- 
August Palle: Unge dr<mer. 5 

Digitized by Google 



66 



Unge damer. 



virret, forlegen? Og svaret — han tog det fra 
hendes øjne, og uden at vide av det. Og det 
var det, hun vilde. 

Saa saa hun bort fra ham, ligesom over- 
vindende sig. 

— Men hvad tænker jeg paa, sa hun, som 
ikke gør mig istand I . . . Naar jeg nu kommer 
op, faar jeg en præken av Millyl 

Og saa lo hun ... og saa sprang hun ind. 

Han sad og saa efter hende. 

Og spørsmaalet fra før kom op i ham igen. 
Men det fyldte ham nu med en pinlig uvished — 
han kunde ikke finde svaret. 

Millys fem minuter blev lidt lange; men 
man kom dog avsted en gang. 

Da de kørte ud paa landevejen, saa Erla op 
mod aasen i baggrunden og sa: 

— Deroppe maa der være en prægtig ud- 
sigt 1 

— Efter sigende skal der være en meget 
smuk udsigt! sa advokaten. 

Han sad og vented paa, at Nils skulde tilby 
sig at følge hende derop «n dag. Men da han 
ikke gjorde det, la han til: 

— Men adkomsten skal være meget besvær- 
lig .. . næsten farlig, har jeg hørt. 

— Det vilde jo netop være morsomt I sa hun. 

— Nej, svigerinde, jeg tror, du bør opgi 
den tanke, du . . . tænk paa din far! 

— Ja, tænk endelig paa far . . og saa paa 
din magelighed 1 sa hun leende. 

— Nej, men alvorlig talt, ansvaret . . 

— Ja naturligvis! 

— Jeg skønner nok, du ikke er enig, men 
alligevel . . ved nærmere at tænke over det, tror 
jeg nok, du blir det. . . . Ser dii den uren 
deroppe, midt i solstegen? . . . opigennem der 
skulde du! 

— Pyt, ikke værre! Da gaar jeg derop 
alene en dag , . nu ved jeg jo vejen! 

— Vær nu ikke barnagtig, Erla! sa Milly. 
Erla blev blussende rød. 

Da tog advokaten med en gang hendes 
haand og sa: 

— Frøken Hart . . jeg vilde ønske, jeg var 
ung som dem, og . . jeg haaber, de undskylder 
mig, fru Horn-Hansen . . jeg tog med glæde 
deres skønne søsters barnagtighed i tilgift! 

Milly frembragte en lidt forlegen hoste. Men 
Érla saa paa ham, saa det ikke var langt fra, at 
han følte sig ung igen. 

II. 

Da de vendte tilbage til Rydvold, var klok- 
ken biet henimod 8. 

Fru Bratlaug hilste paa det hjerteligste sine 
gester; Erla klapped hun paa kinden. 

— Ja, naar man blir gammel, tar man sig 
saanne smaa friheder, sa hun smilende. 

Saa skiltes man for at gøre toilet før bordet. 

Milly og Erla vistes ind paa et lidet værelse 
med lyseblaa vægge og blendhvide vinduskarme 
Bohavet var ganske tarveligt, men pudset og 
blankt, som de forleden havde set det i havestuen. 
Sengene var bredt over med hvide, heklede 
tepper, og paa væggen hang ^Den stille tr^ster^ 
i en snor. 

Det var døtrenes fordums soveværelse. 

— Hvor dette værelse- ligner fru Bratlaugl 
sa Erla og smilte. 

— Ja saamen, sa Milly. De er begge lige 
tarvelige og lige kedelige! 

— Aaja kanske . . . men jeg foretrækker 
nu at si, at de begge er lige propre og lige 
venlige 1 

— Ja, bebrejd mig endelig mangel paa hen- 
synsfuldhed, sa Milly stikkende, det klær dig 
unegtelig godt! 

— Jeg forstaar dig slet ikke? sa Erla og saa 
spørgende paa hende. 

— Aanej, det tror jeg saa gerne, men sig 
heller, at du ikke vil forstaa mig, saa holder du 
dig nærmere ved sandheden! 

Erla vendte hende ryggen. Hun forblev kold 
overfor dette ufattelige. 

— Eller du synes kanske, du opførte dig 
hensynsfuldt mod mig forleden dagl 

Erla vendte sig igen. 

— For at hjælpe paa din hukommelse kan 
jeg fortælle dig, at det var dagen efter din an- 
komst. Jeg kom ned paa verandan og bad dig 
bli med op og se paa Baby, hvortil du meget 
hensynsfuldt bemerked, at da det var det 
kedeligste, du vidste, vilde du helst være fri for 
det. Men du finder formo . . 

— Nej, ved du hvad, Millyl avbrød Erla 
hende, godmodig leende; jeg havde ingen anelse 
om, at du vilde føle dig stødt over det. Men 
imorgen lover jeg dig at se paa Augusta sove 
et helt kvarter . . er du saa fornøjet med mig? 

Og hun rakte haanden ud mod hende som 
et tegn paa, at de skulde være gode venner igen. 
Men Milly lod, som om hun ikke merked det. 
Hun var uheldigvis ikke av dem, som lod sig 

daare, ora frøken Erla fandt det umagen værdt at 
ofre et av sine smil paa hendel 

Lidt efter kom fru Bratlaug og hented dem, 
og de gik sammen ind i havestuen. 

Her var herrerne samlet; og da damerne 
viste sig, gik man tilbords. 

Advokaten førte Milly, løjtnanten fru Brat- 
laug og Nils Erla. 

— Jeg er sulten som en ulv, sa Erla; 
er de? 

Denne lille bemerkning førte straks samtalen 
imellem dem over i den halvt kameratslige, 
halvt barnlige tone, hvor hun forstod at holde 
den hele tiden siden.. 

Ti hun havde lært noget av de faa ord, hun 
veksled med ham ved vognen. De viste hende, 
at hun var længere, end hun ante, med hensyn til 
at vinde ham, og de viste hende ogsaa vejen, 
hun skulde gaa for at komme endnu længere, 
naa helt frem. 

Naar han nu saa ind i hendes øjne, og han 
gjorde det ofte for at vise baade hende og sig 
sig selv rigtig klart, at han ikke var bange, 
straalte de imod ham saa barne-uskyldige, saa 
barne-beundrende og viste ham bare hans eget 
bilde. Og smilte hun til ham, var det ikke mere 
med smilet, som fordrer et andet tilbage; nej, 

hun ødsled med smil, gav ud med fulde hænder 
uden at se efter, om hun fik ligemeget tilbage, 
fik hun bare lidt, et smil nu og da — ogsaa som 
barnet. 

Og hun gjorde det, uden at hendes blod 
blev varmere derved. Ingen efterdønning av det, 
hun igaar havde følt, bølged igennem hende. Ti 
han forekom hende idag en anden, en ringere. 
Hun havde fundet ham latterlig der ved vognen, 
og de følgende timers samvær præged dette ind- 
tryk dybere i hendes indre. Hun syntes, han 
førte sig klodset, at han bar sine klær som en, 
der ikke er vant til at gaa fint klædt, og at han, 
tiltrods for hans uhøflighed, som hun havde fun- 
det saa lovende, var temmelig kedelig. Og saa 
disse store, røde, arbejdshaarde hænder med man- 
sjetterne, som laa altfor langt udover! 

Spottende tænkte hun, at det kun blev 
smaat med virkningen, naar han ikke fremførtes 
i frihed. 

Men saa tænkte hun i samme øjeblik, at om 
ham var det, hun havde drømt som om ingen 
anden mand — hun havde graa tt for hans skyld! 
Og hun blev lidenskabelig ophidset ved tanken. 
Attraaen efter at hevne sig — der for hende var 
midlet, som ene kunde slette den plet, hendes 
væsens helligste havde faat — den greb hende 

heftigere end nogensinde. Og hun arbejded uav- 
brudt for at naa dette middel, uden at se hverken 
tilhøjre eller til venstre. 

Men de andre, de, som opholdt sig tilhøjre 
og tilvenstre, de kunde let misforstaa denne hen- 
des gaaen op i Nils — advokaten gjorde det. 

Ved bordet drak han hendes skaal i cham- 
pagne. 

Og efterpaa, ude paa verandan, satte han 
sig hen i en krog og iagttog hende — hvorledes 
hun saa paa og smilte til hans søn, hvorledes 
denne tog imod hendes blik og hendes smil, 
mens de passiarende og leende snart sad paa 
verandans trappetrin, snart strejfed om i haven. 

Hans pompøse, noget stive væsen hindred 
ham i nogensinde at bli livlig; men inde ved 
bordet havde han dog talt mere end vanligt. 
Herude paa verandan blev han taus. 

Med regelmæssige mellemrum suged han 
røgen i lange drag fra cigaren og pusted den 
ud igen — sunket hen i tanker. Ingen uden 
hans kone kanske ante, at han sad og regned 
paa et gammelt regnestykke, som han havde 
regnet paa hundrede gange før allerede — og 
at han glemte at spotte over sine »gammelmands- 
drømmec , da han var færdig med det. 

Det skumred temmelig sterkt. Cigarerne 
begyndte at lyse saa rødt. 

Milly talte om opbrud. 

Og advokaten ønsked, at Nils vilde tilby 
^ køre dem hjem. Denne ønsked ingenting 
heller end at gøre det, men var bange for, at de 
kanske kunde finde det besynderlig, om han til- 
bød at køre dem den lille beten. 

Men i det samme de rejste sig for at si 
farvel, vendte fru Bratlaug sig om til sønnen. 

— Du har vel bedt dem spænde for. Nilse- 
mand? 

»Nilsemand c havde ikke gjort det, men 
sprang sin vej uden at høre paa protesterne fra 
Milly og løjtnanten, idet han raabte, at hestene 
skulde staa for døren om to minuter. 

Nils kørte selv. 

Advokaten og fruen stod igen paa trammen 
og vifted. 

Der veksledes ikke mange ordene mellem 
Rydvold og Fredhejm. 

Da han stanste inde paa gaardspladsen, kom 
'stuepigen ud for at hjælpe dem av vognen. 

De steg ud, og Milly og løjtnanten takked 
og sa farvel. Erla derimod forsvandt inde i 
køkkenet og kom lige efter tilbage med et par 
skiver brød. 

Milly syntes, det var væmmeligt at se paa 
Erla, som ikke engang kunde la være at koket- 
tere med hestene. 

Da Erla ikke havde mere brød, tørked hun 
sig paa lommetørklædet og rakte ham haanden. 

— Godnat dal sa hun, og tak for idag! 

— Godnat, frøken. . . . Det er sandt, la han 
hastig til, ligesom lidt bryd; hvis de skulde ha 
lyst til at bese udsigten deroppe fra aasen, saa 
kan jeg følge dem imorgeni . . . Jeg hørte., frø- 
kenen talte om det før, da vi kørte. 

— Tusen tak, det vil jeg gerne . . . men 
hvad siger min strenge svoger? spurte hun smi- 
lende og vendte sig mod denne. 

— Aaja, sa løjtnanten, . . hvis de vil paata 
dem ansvaret saa, hr. Bratlaug . . saa . . 

— Ja, naturligvis . . det er desuden ikke 
spor av fare forbundet med det. Det er meget 
almindeligt, at damer gaar derop. 

— Saa er det avgjortl sa Erla raskt for at 
hindre Milly i at komme med indvendinger. 
Naar skal jeg vente dem? 

— Imorgen eftermiddag klokken 6 . .. . saa 
kører vi til det sted, hvor opstigningen begynder. 

Saa sa man atter godnat og tak for idag, 
og Nils kørte i skridt ud av gaarden og op igen- 
nem hulvejen. 

Da Milly var paa tomands-haand med sin 
mand, sa hun ham, at hun fandt det højst be- 
synderlig av ham at tillade Erla at foreta en 
saan tur, alene i selskab med *denne Bratlaug.« 

Løjtnanten blev yderlig forbløffet, stakkar. 
Han havde netop undladt at be dem ta ham med 
sig for ikke at gi sin kone grund til nogen ny 
mistanke til ham og Erla. 



12. 

Den næste dag var lumrende varm. Paa 
Fredhejm laa de som halvdøde fluer omkring 
paa sofaerne ; løjtnanten især var græsselig 
plaget. 

Men dette tiltrods var han i et udmerket 
humør. Ti Milly var langt venligere idag, havde 
kaldt ham Jossen endog. Og det vilde han ikke 
ha undværet for meget, skønt Erla havde hørt 
paa det. 

Det havde nemlig alligevel ikke undladt at 
gøre indtryk paa Milly, at løjtnanten ikke havde 
villet delta i turen om eftermiddagen. Det viste 
dog, tænkte hun, at hendes mistro til ham mu- 
ligens havde været noget forhastet. I modsat 
fald maatte jo intet ha været ham mere magt- 

paaliggende end at hindre en saa lang tete a tete 
mellem Erla og Bratlaug. Desuden havde hun 
ogsaa en følelse av at ha gaat lidt for vidt lige- 
overfor søsteren den foregaaende dag. Hun tænkte 
paa, at om faa dage kunde de vente hendes far 
paa Fredhejm, og var der da nogensomhelst 
knude paa traaden mellem Erla og hende, saa 
vidste hun altfor godt, hvis parti han vilde ta, 
og ligeledes, at det vilde være alt andet end 
klogt at løbe resikoen av hans ugunst. 

Derfor bekæmped hun ærgrelsen, hun følte 
over, at Erla havde kunnet gøre endog Nils Brat- 
laug til kavaller, og søgte at være venlig lige- 
overfor hende. 

Og Erla merked nok omslaget hos Milly, 
men uden at tænke over grunden til det. Hun 
laa og læste ^ Det moderne gennembruds mænd^, 
som hun havde bragt med i sin kuffert. 

Stundom faldt hun ogsaa hen i tanker — et 
overmodigt smil fulgte ofte tankerne. 



13. 

Paa slaget 6 kørte Nils ind paa gaardspladsen 
med de to »brune« for den lette trille. 

Erla stod oppe i vinduet til sit værelse og 

saa paa ham. Og hun kunde ikke for det — 
hun fandt ham vakker. Hun mindtes gaarsdagen, 
da hun havde tænkt ved sig selv, at han burde 
fremføres i frihed for at gøre virkning. Og hun 
rødmed med en gang. 

Milly og løjtnanten, og bag dem pigen med 
et bret med vin og kager, kom ud til vognen. 
Hun saa ham hilse paa dem. 

Saa greb hun hanskerne paa bordet og 
sprang ned. 

De vendte sig imod hende, da hun traadte 
ud — selv Millys blik blev beundrende. 

Om hendes slanke legeme slutted sig en 
marineblaa kjole. Skørtet faldt i bløde folder 
ned om de jomfruspinkle hofter, trikotlivet viste 
hendes bustes fine linjer. I brystet var livet 
udskaaret og indfældt med rødt og hvidt stribet 
silketøj, som rundt halsen folded sig ud i en 
liden matroskrave. Den gule, spidspuUede straa- 
hats brede, myge bremmer stod i en høj bue 
over hendes brungyldne pandelokker, paa siderne 
av hodet holdtes de tæt sammen ved lyserøde 
silkebaand, som hun havde knyttet i en rig sløjfe 
helt oppe ved det venstre øre. En dybrød rose 
var fæstet til hatten. 

— Nej se, hestene kender mig igen siden 
igaarl udbrød hun efter at ha hilst paa Nils. 

Og hun tog et par stykker sukker op av 
kjolelommen og gav dem. 
Saa sa Nils: 

— Har de ikke et par sko med tykkere 
saaler, frøken? 

— Nej, jeg har ikke! svarte hun smilende. 
Saa steg hun op ved siden av ham. 

— Pas nu godt paa helide I raabte løjtnanten 
til avsked. 



Erla trak paa overlæben. Lidt mindre fald^- 
lighed i tonen syntes hun kunde ha gjort det. \ 

Da de kom op av bakken og i raskt trav 
ruUed ind gennem skogen, vendte hun sig imod 
ham : 

— Lad mig køre, hvad? 

— Nej, det kah jeg ikke la dem faa lov til, 
frøken . . De ser, hvor livlige hestene er, og om 
et øjeblik kommer der et tog. 

— De er rædl sa hun spottende. 

Han blev blussende rød, men sa ingenting. \ 
Hun sad og ærgred sig over, at hun havde 

været uretfærdig mod ham. Hun vidste jo saa 

godt, at han ikke var bange I 

Da de kom ud paa landevejen, holdt de 

denne, til de havde passeret jernbanelinjen og 

var et stykke inde paa den anden side av den. 



— Løjtnanten kan være ganske rolig. 

Saa bøjed de av opover en bygdevej og kom 
snart atter ind i skogen. 

Ved en husmandsplads, som ligger her, for- 
lod de hestene, efterat Nils havde tjoret dem paa 
en liden eng tæt ved. 

De slog ind paa en smal skogvej. Den sorte 
myrjord var løs og opgaat av kreaturene. Træ- 
rødderne stak frem overalt; Erla gled paa dem 
av og til. Solstrejfene faldt skraat henover og 
gjorde jorden paa sine steder ganske graa og 
smuldrende. Hist og her under trærne laa smaa 
houger med kongleskæl efter ekornenes maaltider. 
I solskinnet saa de ud som ristede potetesskiver. 
Undertiden aabned skogen sig i en myrlændt 
runding overgrod med tæt, højt, stivt græs. Her 
var paa flere steder vejen dækket med garstau- 
rer, forat man! skulde komme tørskod over. 
Naar de traadte paa staurerne, hørte de det 
slapse nedenunder; ofte tøt ogsaa vandet frem 
iriiellem dem. De saa et par gange kør inde 
mellem trærne. De vendte gerne de tunge bo- 
der med de tunge øjne om efter dem, rauted 
saa dæmpet, slog med ørene og vendte sig bort 
igen. 

Det var hedt. Myggen steg og sank i 
sværme, fluerne surred, klæggen dalte, uden at 

si et muk, paa en nøgen nakke eller i en sol- 
hed ryg. 

Erla vifted sig uophørlig med lommetør- 
klædet. 

Nu og da veksled de nogle ord. Hun var 
venlig, næsten indsmigrende overfor ham. Hun 
ønsked saa heftig at gøre det godt igen, at hun 
havde kaldt ham ræd, la ham merke, at hun ikke 
mente noget med det. 

Og han forstod det og følte sig glad over 
det; hdt selvtilfreds ogsaa paa samme tid — han 
havde bøjet hende efter sin vilje 1 

Med én gang aabned skogen sig for dem; 
de kom ud paa en avspist græsvold, hvor der 
laa store stene ligesom strød udover. Ende op 
havde de tjeldet med den gulgraa uren. 

Nils pegte opover. 

— Nu begynder det sværeste arbejde, frøken! 

— Det gør nok det . . herre I 
Han saa forbauset paa hende. 

— Ja, naar de stadig siger frøken til mig, 
maa jeg vel ogsaa si herre til dem! sa hun 
og lo. 

— Men hvad vil de, jeg skal si da? 

— Sig bare de og dem, som jeg gør. Og 
frøken Hart en gang imellem ... for ikke at 
glemme, hvad jeg heder. 



Digitized by Google 



Er la. 



8l 



— Ja, faar jeg lov til det, saa frø . . nej, 
det er sandt I og saa lo de begge. 

Det var ikke noget, som faldt hende ind i 
øjeblikket, at hun kaldte ham herre. Hun havde 
længe gaat og spekuleret paa, hvorledes hun 
skulde faa vænnet ham av med denne evindelige 
»frøken«. Det trætted hende og lød lidt — hun 
maatte uvilkaarlig tænke paa deres tjener i Kø- 
benhavn, som ogsaa altid sa frøken. Og hun 
vilde ikke mindes hverken ham eller nogen an- 
den idag. 

Saa begyndte opstigningen. Nils havde 
skaaret hende en birkestok, og ved hjælp av den 
gik det noksaa bra opover. Han spurte saa ofte, 
om han ikke skulde hjælpe hende; hun skønte, 
han vilde det gerne. Og derfor lod hun ham 
gøre det et par gange — hun skulde jo desuden 
hevne sig paa ham! 

Men da hun tænkte paa dette, blev hun 
ikke heftig — hun smilte bare saa underlig drøm- 
mende. 

Hun vendte sig ikke en eneste gang for at 
se paa udsigten. Hun vilde gemme den, til hun 
var helt oppe. Og efter en halv times marsch 
var de det. Men de maatte et lidet stykke ind- 
over i skogen og saa ta tilhøjre for at naa ud 
paa fjeldets yderste avsats. 

August Balle: Unge damer. 6 

Først derude saa hun sig om. 

Fjorden . . hvor hun saa . . blank, blaanende 
. . langs landet . . indimellem øerne . . langt 
udover. . . Og saa skogen . . som en anden 
fjord, men mørkere, tungere . . og alvorlig. . . 
Og der . . der . . der: smaa grønne og gule 
flekker . . store grønne og gule flekker. . . Og 
husene som dukkestuer . . strød udover. . . Al- 
drig trodde hun. der havde været saa mange. • . 
Indover blev de flere og flere; helt inde blev de 
byen. Med solbrand i alt, som kunde skinne . . 
med grønnende højder bagenfor. . . Helt op mod 
Grefsenaasen fulgte blikket med. Saa gled det 
langsomt tilbage igen . . nedover sletterne . . til 
fjorden . . udover den . . dvælende i skyggen 
under skogdunkle øer . . . 

Hun stod der længe . . . 

Saa [søgte hendes blik hans. Og da det 
havde fundet, hvad det søgte, sa hun lavt: 

— Aa, naar de ser paa alt dette dejlige 
. . . føler de da ikke noget underligt . . som en 
længsel? 

— Længsel . . han smilte og rysted paa hodet. 
En let skælven kom over hende. Hun følte 

det, som naar solen en vaardag pludselig blir 
borte bag en sky, og man merker kulden. Hun 
gik længere ud — for helt at glemme ham, 

glemme sig selv, glemme alt, og sænke sindet i 
alt det dejlige, hun saa. 

Da kendte hun, at han tog hende om armen; 
hun blev trukket tilbage. 

— De maa ikke staa saa yderlig! sa han. 

— Maa ikke?! 

Hun kom med én gang i det vildeste oprør. 
Det flammed i hendes øjne, hun rev sig løs, gik 
tilbage — endnu yderligere. 

Da slog han armen om hende og bar hende 
til et sikkert sted længere inde. 

— De er et barn! sa han. 

Et øjeblik saa hun paa ham — saa skjulte 
hun hodet i hænderne og brast i graat, hulked. 

Han stod raadvild ved hendes side; han for- 
stod hende slet ikke. 

Og hun forstod sig ikke selv. Hun elsked 
ham, haded ham . . men hun vilde ikke elske 
ham . . . aldrig, aldrig! aldrig!! 

Hun tørked taarerne bort og tvang sig til 
at smile. 

— Ja, jeg var et barn ! sa hun. 

Men han la ikke merke til hendes usikre 
blik og stemmen, som skalv ; han følte sig rolig, 
lykkelig — hun havde atter bøjet sig for ham! 

Men paa tilbagevejen ned igennem uren lod 
hun ham ikke hjælpe sig en eneste gang. 

Hun sa næsten intet. Ofte saa han spør- 
gende paa hende, om hun ikke vilde si noget, 
og naar hun merked det, gled et fint spottende 
smil over hendes læber. 

Han gik og pinte sig for at finde noget at 
snakke om, men forgæves ; han fandt intet. Og 
han blev sint, ærgerlig — før havde han dog 
talt saa meget med hende I Han glemte, det var 
hende, som hele tiden havde spurt; han bare 
svarte. Han blev efterhaanden ganske febrilsk, 
fordi han ikke kunde finde noget. Han sa sig 
selv, at det var dumt at bli det; men han blev 
det alligevel. Han syntes, hun ligesom kom 
længere bort fra ham, som hun gik der saa taus 
og smilte saa underlig — bestandig længere 
bort. 

Og han mindtes pludselig saa levende kvel- 
den igaar, da han kørte fra Fredhej m gennem 
den stille skog. Han syntes formelig, han endnu 
hørte seletøjet knirke, følte grenene, som strøg 
henover hans hat, naar han glemte at bøje sig, 
saa mørket tætne bortimellem stammerne. Og 
han mindtes sine tanker. At han først og fremst 
havde tænkt paa sin far, som likte frøken Hart 
saa godt, og som sikkert vilde bli inderlig glad, 
om han fik hende til svigerdatter; paa moren, 
som ikke bestilte andet end gøre sig til for hende 

— han havde smilt. Og at han havde tænkt 
paa hende selv, paa, hvorledes hun havde været 
imod ham hele eftermiddagen og kvelden, hvor- 
ledes indtrykket, han havde taat ved vognen — 
at hun saa op til ham, beundred ham — uav- 
brudt var biet sterkere og sterkere i ham, indtil 
han følte sig overbevist om, at hun gjorde det. 
Og endelig paa hendes liv og paa sit eget; han 
havde fundet meget, som skilte. Men ogsaa at 
dette meget vilde bli saare lidet, ifald hun saa 
op til ham, hvad han allerede følte sig vis paa, 
og ifald han kunde lede hende, bøje hende efter 
sin vilje, hvad han trodde — og siden idag ogsaa 
følte sig vis paa. 

Og han mindtes, at da han fik se Rydvold, 
holdt han stille og betragted det. 

Erla . . Bratlaug . . . 

Saa havde han slaat et slag med svepen 
og i raskt trav kørt op igennem den gamle 
almeallé. 

Han saa smilende paa hende ved sin side. 
Han syntes, hun maatte vide, hvad han tænkte. 

Men hun gik der taus og saa ikke paa ham. 
Han følte med én gang, at han elsked hende — 
lidenskabelig, vanvittig. Blodet banked i hans 
hjerte, det suste for hans ører. Alt i et snubled 
han over trærødderne.' 



Digitized by Google 



86 



Unge damer. 



Først da de steg op i vognen, sa hun et 
par ord. 

— Kør nu endelig forsigtig, hr. kandidat 
Bratlaugl sa hun. 

Han blev blussende rød. 

Saa gav han pludselig hestene et voldsomt 
slag med svepen. 

De vetskræmte dyr satte i karriere nedover 
den småle, ujevne vej. 

Havde de mødt kørende, vilde der skét en 
ulykke. 

De svingte ud paa landevejen. Han slog 
dem paany. 

Erlas kinder gløded. * Øjnene lyste. Gysende 
for det igennem hende, naar de susende piske- 
slag faldt. Men der var noget dejligt, berusende 
derved. Hun kunde ha lét, jublet. 

De bøj ed av fra storvejen. 

Det ene vognhjul stødte voldsomt mod enden 
av plankefortouget. Erla slog krampagtig armen 
om hans liv, og det frelste hende fra^at bli ka- 
stet ud. 

Atter hvinte svepen gennem luften. 

— Slaa dem ikke! hvisked hun bønlig, 
stakaandet. Hun var ikke overmodig længere. 
Hun var saa angst. I hint øjeblik, da hun var 
lige ved at bli slynget ud, havde hun saa tyde- 

lig set sig selv ligge der paa vejen — lemlæstet, 
vansiret, kanske døende. 

Og han slog dem ikke. Og hun klynged 
sig ind til ham og var ham saa taknemlig, fordi 
han jikke gjorde det. Hun blev rolig og tryg 
igen. Og hun følte en mild, bævende fryd gen- 
nem hele sit væsen. Og hun lukked øjnene for 
at føle bare denne fryd og ingenting andet. 

Da for hun sammen ved et ryk og saa he- 
stene stejle foran sig. Saa faldt de ned paa for- 
benene og stod stille. 

— Vi faar vel ikke forskrække deres søster 
formeget, sa han med et smil; han havde stanset 
lige ovenfor hulvejen. 

Hun merked, at hun sad med armen om 
hans liv; rødmende trak hun sig tilbage. 
Han saa paa hende. 

Hun sad der med bævende læber og med 
et fugtigt, drømmende blik — hun vilde, han 
skulde ta hende . . . kysse hende . . . 

Men han gjorde det ikke. Han sa blot med 
rystende stemme: 

Erla ... du er jo . . ikke . . forlovet? 

Hun strøg sig med haanden over øjnene, 
som en, der vaagner. 

— Forlovet?! 

Saa hopped hun pludselig ned av vognen — 
i angst. 

Og dernede stammed hun ham et febrilsk 
tak for turen, sa ham, at han ikke behøvde at 
køre hende helt ned, bød ham farvel og næsten 
løb nedover hulvejen — før han endnu havde 
været istand til at si et ord. 

Men han blev siddende igen og se efter 
hende, i begyndelsen undrende. 

Saa mindtes han, hvorledes hun havde klyn- 
get sig til ham, og hendes rødmen, hendes blik. 

Og han følte sig vis paa, at hun elsked ham 
— som han følte sig vis paa hendes beundring og 
paa sin magt til at bøje hendes vilje under sin 
egen. 

Han smilte, straalende lyksalig, men sam- 
tidig godmodig overlegent: 

Hans Erla . . . hvor mange snurrige nyk- 
ker, hun havdel 



14. 

Da Erla kom ind paa gaardspladsen, gik 
hun hen til indgangen paa bagsiden av huset og 
sprang lige op paa sit værelse. 

Hun vasked sig, bytted kjole og friserte sit 

haar. Lidt efter lidt fik hun dæmpet sin sinds- 
bevægelse. 

Men da pigen kom op og meldte hende, at 
kveldsmaden' var serveret, begyndte atter hendes 
hjerte at banke. Hun skulde ha git meget til 
at ha sluppet alle spørsmaalene, som hun var 
overbevist om, baade Milly og hendes svoger 
vilde rette til hende angaaende turen. 

Men da hun stod ansigt til ansigt med 
dem, følte hun sig langt roligere, end hun havde 
ventet. 

Blot en eneste gang rødmed hun. Det var, 
da Milly udtalte sin forbauselse over, at Nils ikke 
havde kørt hende helt ned ; hun kunde heller ikke 
skønne, la hun til, at der var plads til at snu en 
vogn deroppe paa den småle vej. 

Erla maatte smile^ over søsteren, som saa 
rent uden at vide av det aabned hende en dør 
til frelse. Hun benytted sig nemlig øjeblikkelig 
av denne smalc vej og sa, at hun netop havde 
paastaat det samme: at en vogn ikke kunde 
svinge paa den, hvorimod Bratlaug havde været 
av den modsatte mening. Saa havde han vist 
hende, at det lod sig gøre, og efterpaa syntes 
hun ikke, der var nogen rimelighed i, at han atter 
skulde svinge for at køre hende det lille stykke 
.vej, som var tilbage. 

Og Milly kunde ikke andet end tro hende, 
endskønt hun havde fundet hendes rødmen mis- 
tænkelig. 

Erla sukked befriende, da klokken slog lO, 
og hun kunde gaa op og lægge sig. 

Hun følte sig dødstræt. Men hun var glad 
derover; saa slap hun at tænke. Hun gik og 
smaanynned, næsten i søvne, da hun klædte sig 
av, forat ikke tankerne alligevel skulde komme. 

Og saa gled hun ned i sengen. Hun hørte 
sine hænder paa teppet frembringe denne ejen- 
dommelige lyd av silke — saa hørte hun intet 
mere; hun sov. 

Uavbrudt til klokken 9 næste morgen sov 

hun. 

Og da løjtnanten fik høre det, sa han smi- 
lende, at turen nok havde været mere anstren- 
gende alligevel, end hun havde villet tilstaa, da 
hun kom hjem. 

Erla vidste godt, at han ikke havde den 
mindste bagtanke, da han sa det ; men dette til- 
trods blev hun blussende rød; hun var ikke paa 
langt nær saa rolig idag som igaar. 

Og det kom ogsaa saa overraskende paa 
løjtnanten, at han ikke kunde andet end tænke 
nærmere over det. 

Og det skønte hun. Ligeledes syntes hun 

at merke, at Milly fulgte hende med øjnene paa 
en egen, undersøgende maade. 

Hun holdt det ikke ud længere ; hun foregav 
hodepine, gik op paa sit værelse og blev der 
hele formiddagen. 

Der var saa stilt f huset. Det eneste, hun 
hørte, var barnepigen, som sang for Baby. 

Og nu, i stilheden, kom tankerne. Hun op- 
leved det altsammen igen — fra han kom kørende 
ind der oni eftermiddagen og til hun flygted for 
ham deroppe; øjnene fulgte hulvejen saa langt, 
hun kunde se den. 

Og saa graat hun, i lommetørklædet, forat 
ingen skulde høre det, bitterlig* 

Hun havde tabt troen paa sig selv, syntes, 
hun var sunket saa forfærdelig dybt. 

Men det forfærdeligste var, at passed hun 
ikke paa sig selv, kunde hun pludselig gribe sig 
i at drømme — drømme berusende. At hun 
paany sad ved hans side i vognen, sad lige ind 
til ham, med armen om hans liv, og lukked øj- 
nene, og følte denne underdejlige, bævende fryd 
gennem hele sit væsen — aa 1 og hun graat igen 
saa bitterlig. 

Men var det da saa vist, at hun ikke elsked 
ham ? • 

Hun mindtes uvilkaarlig en liden scene fra 

Rydvold, da de gik omkring i haven om kvelden, 
Nils og hun. 

Hun havde spurt ham, til hvilken kant vin- 
duerne i hans værelser vendte, og han havde 
pegt bort paa nogle, som stod aabne. 

— Hvis jeg stod paa taa lige under dem, 
kunde jeg vist se ind I havde hun smilende sagt. 

— Vær saa god, frøken! 

Og de var gaat derhen. Hun kunde se 
derind. Saa havde hun forbauset vendt sig om 
imod ham: 

— Men hvor har de deres bøger og malerier ? 

— Jeg har ingen! 

Nej, hun elsked ham ikke; aldrig vilde 
hun bli hans hustru! 

Men hun skønte, at han trodde, hun vilde 
bli det. Hun genkaldte sig optrinet i vognen. 
Erla havde han sagt, og du! 

Hun blev heftig ved at tænke paa det; med 
hvilken ret havde han sagt det? 

Saa rødmed hun — hun saa sig trække ar- 
men tilbage fra ham, langsomt, med blikket 
tryllebundet ved hans. Og hun bebrejded ham 
ikke mere hans dristighed. 

Om eftermiddagen gik hun ogsaa op paa sit 
værelse. 

Og lige efter, at hun havde gjort det, hørte 
hun én komme ned gennem hulvejen. 
Hun saa forsigtig ud. 
Det var haml 

Hun blev brændende hed over hele legemet. 
Hun kasted sig paa sengen og lukked øjnene. 
Hun vilde ijcke gaa ned! 

En stund efter banked det paa døren. Det 
var pigen med et telegram til hende fra hen- 
des far. 

Advokaten havde bragt det med sig ud ved 
middagstider, og Nils var gaat over med det. 

Hun brød det og læste: 

»Jeg kommer lørdag med middagstoget. Hils 
paa Fredhejm. Alt bra. Hart.« 

Erla gav pigen det med ned, forat Milly 
kunde faa læse det. Og hun bad hende hilse 
kandidat Bratlaug og takke ham for, at han 
havde bragt det over, og be ham undskylde, at 
hun paa grund av hodepine ikke kunde kom- 
me ned. 

Hun hørte, da han gik. Men hun kneb øj- 
nene sammen der, hvin laa; hun vilde ikke se 
efter ham 1 

Saa blev alt stille som før. 

Hun listed sig op og spejded bortover 

gaardspladsen, op igennem hulvejen — der var 
ingen. 

Hun la sig i vinduet, med albuerne mod 
karmen og hodet i hænderne, og stirred ind i 
skogen. 

Hun skønte saa godt, hvorfor han var kom- 
met over med telegrammet. Og hun glæded sig 
over det ; hun kunde ikke for det. Og hun saa 
ham ogsaa saa tydelig vandre tilbage til Rydvold, 
skuffet, sørgmodig, med hende i alle sine tanker. 
Og taarerne kom; hun kunde ikke for det. 

Aa, at hun havde havt én, til hvem hun 
kunde ha betrod sig, til hvem hun kunde ha for- 
talt det alt, altsammen; hvorledes det var gaat 
til, hvorledes hun havde det, hvorledes hun vak- 
led og ikke vidste hverken ud eller ind! 

Da kom hun til at tænke paa sin far. Han 
havde jo bestandig havt hendes fortrolighed, og 
han kom jo allerede om tre dagel Men hvad 
vilde han vel si, naar hun fortalte ham, at hun 
trodde, hun var glad i en, som ikke forstod sig 
paa musik, som ikke ejed et eneste maleri, næ- 
sten ingen bøger, ja som, saa vidt hun vidste, 
ingen interesser havde udenfor sit landbrug, sine 
heste, sine kør . . . sine griser 

Hun maatte smile. 

Og fra samme stund havde hun tat sin be- 
slutning. 

Det var med tankerne optat av denne, at 
hun den følgende dags kveld, da Bratlaugs og 
Nils var indbudt til Fredhejm, hilste paa Nils 
og omgiks ham og hans forældre. 

Og Bratlaugs la merke til forandringen, som 
var foregaat med hende. Advokaten blév mere 
og mere stille efterhaanden ; hans hustru betragt ed 
hende ængstelig spørgende, naar hun trodde, hun 
ikke saa det. 

Nils derimod misted ikke sin glade sikkerhed. 
Han tænkte smilende paa hendes »mange nykker« 
og paa, at eftersoin han havde hørt, var det 
netop et usvigeligt tegn, at kvindfolkene var for- 
elsket, naar de var knibske paa det som bare 
fanden ! 

Og han søgte i begyndelsen enhver lejlighed 
til at komme sammen med hende, forat de kunde 
faa det »avgjort« ; men hun undveg ham bestandig. 
Han blev noget ærgerlig over hendes »knibskhed« 
tilslut. Men saa blev han enig med sig selv om 
at opsætte det til den følgende dag — naar hun 
endelig saa gerne vilde det! 

Det led ud paa kvelden. 

Advokaten sad og haabed, at hans kone vilde 
bryde op. Men denne tænkte paa noget ganske 

andet. Hun rejste sig pludselig og gik hen til 
Erla. 

— Vil de gaa en liden trip med mig i haven, 
frøken Hart? . . Tak, det var snilt, og . . de er 
saa god at holde under armen; faar jeg lov? 

De gik nedover mod stranden. Erla følte 
sig lidt usikker, lidt ængstelig uden at kunne 
gøre sig det klart hvorfor. Men fru Bratlaug gik 
der saa tausl 

Først nede paa stranden stanste hun. Og 
hun saa saa forunderlig mildt, ja bønfaldende paa 
Erla. 

— Faar jeg lov at spørre dem om en ting, 
frøken Hart? 

— Ja . . gerne . . 

— Har Nilsemand forbrudt sig noget imod 
dem . . de er anderledes imod ham idag, end de 
var det forleden? 

Erla blev blussende rød og efterpaa ganske 
bleg. Hun følte sig ude av stand til at svare. 

Saa sa fru Bratlaug ganske enkelt; men det 
greb Erla saa sterkt: 

— Glem ikke, frøken Hart ... de har al- 
drig fundet noget falskt hos min søn. 

Hun stod endnu lidt, som ventende paa, at 
Erla skulde tale. Men denne kunde det ikke. Saa 
vandred de tause opover mod verandan igen. 

En eneste gang sa fru Bratlaug ganske lavt, 
som et suk næsten: 
— Ja, aaja! 



IS. 

Der var noget lidende over Erla, da hun 
kom ned om morgenen dagen efter. 

Milly saa paa hende, men sa intet. Hun 
havde instinktmæssig følelsen av, at søsteren ingen 
indblanding vilde taale paa dette punkt. Og hun 
tænkte paa gaarsdageli, da. hun var biet overbe- 
vist om, at der var foregaat et eller andet mellem 
Erla og Bratlaug. Men hun følte sig ikke ganske 
sikker paa, om det blev til noget eller ikke ; hun 
trodde nærmest det siste. 

Og det var hun noksaa glad over. Hun 
vilde ikke ha likt Fredhejm saa godt mere, hvis 
hun havde faat søsteren til stadig nabo. Paa 
den anden side saa hun gerne, at Erla gifted sig 
med ham — hun vilde neppe stige derved i den 
verden, hvor de hørte hjemmel 

Men hun beholdt sine tanker for sig selv og 
var. overordentlig venlig mod Erla. Imens hun 
tænkte paa, at hendes ikære paps c den næste 
dag kom tilbage fra Trondhjem. Hun vilde se 

at faa ham til at forære hende en lilla silkekjole, 
som hun havde faat saan lyst paa. 

Løjtnanten var ganske mismodig over at se, 
hvor alvorlig og stille Erla var. Og han forstod 
slet ikke, hvorfor hun var det. Milly havde vist- 
nok meddelt ham sine formodninger om, at der 
maatte være noget igære mellem Erla og Brat- 
laug; men derav var han ikke biet klogere. For 
det første var det ham aldeles ubegribeligt, at 
hun kunde finde nogetsomhelst av interesse ved 
en fyr som Bratlaug; men fandt hun nu alligevel 
noget, saa behøvde hun da ikke at se saa bedrø- 
vet ud for det! Eller fandt hun ikke noget, 
hvad han for sin part trodde, saa var det da 
heller ingen grund til at hænge med hodet ! Han 
forstod hende slet ikke, skønt han uavladelig 
tænkte nærmere over baade det ene og det andet. 

Men en ting var han paa det rene med, og 
det var, at han ærgred sig over Bratlaug. Hvor 
hyggelig kunde de ikke havt det, om ikke hao 
havde været! Saaledes som de havde det i be- 
gyndelsen for eksempel: Hdt spøg, lidt kurtise, 
hdt — han skelte bort paa sin kone og tænkte, 
at Bratlaug desværre ikke var den eneste freds- 
forstyrrer. Og han begyndte at ærgre sig lidt 
over sin kone ogsaa. Men med én gang mindtes 
han den tvilsomme rolle, han spilte hin kveld, 

da Erla havde tat ham under armen og kaldt 
ham Johannes — og han fik sig en ny ærgrelse. 
Det var siden hin begivenhed, at hun oversaa 
ham saa aldeles; han skønte godt det I 

Og for at komme bort fra alt dette ærger- 
lige genkaldte han sig i erindringen, da hun 
kom og dagen efter hendes ankomst, og hvor 
koselig de havde havt det. Han mindtes hin 
eftermiddag paa verandan: rosen, kaffekoppen, 
skoen, som han havde trukket av hendes vippende 
fod — men han havde jo ikke hevnet sig paa 
hende, fordi hun dypped cigaren hans i kaffen! 

Men det var ikke forsent at gøre det endda I 
Bare han kunde finde en morsom maade at gøre 
det paa, som hun kunde le av, komme i godt 
humør efter! 

Han strøg længe sin knebelsbart. Saa smilte 
han pludselig — han havde det! 

— Du skal vel bade dig idag, Erla? spurte 
han og trodde, han saa grulig ligegyldig ud. 

Erla for op av sine tanker. Hun havde rent 
glemt det idag, endskønt det var en av hendes 
største fornøjelser. 

— Ja . . det er sandt . . . 

Og hun rejste sig, gik ud i gangen efter 
nøkkelen og forsvandt lidt efter ned igennem 
haven. 

7* 

Erla og Milly baded hver for sig. Ti den 
første var en dygtig svømmerske, og den anden 
holdt til i kummen; desuden likte Erla best at 
bade alene. 

Løjtnanten skyndte sig ovenpaa og ind i 
soveværelset. Fra vinduet holdt han opmerksomt 
øje med badehuset. Og da han saa hende svømme 
udover, sprang han ind i alkoven ved siden av, 
slog sin side rytterkappe om sig, tog de lange 
ridestøvler med sporerne, som stod i krogen, 
under armen og listed sig ud igen og nedover 
trapperne. 

Han sneg sig ud entrévejen, forat Milly 
ikke skulde se ham, bort under vinduerne og saa 
i en fart ned gennem haven. 

Da han kom ned paa stranden, løb han paa 
tærne udover bryggen til badehuset. Derude 
fik han pennekniven op, stak bladet ind i spræk- 
ken mellem væggen og døren og vipped krogen 
av, som hun havde slaat for paa indsiden. 

Saa var han inde. 

Han samled alle hendes klær sammen, tog 
dem under armen, lod kappen og støvlerne bli 
igen tilligemed en cigar, hvorom han havde viklet 
en liden papirstrimmel med paaskrift : »Denne 
har ikke været dyppet i kaffe 1« la den paa et 

iøjnefaldende sted paa kappen og forsvandt hur- 
tig og lydløst, som han var kommet. 

Han kom uset av baade Erla og Milly til- 
bage igen, løb op paa den førstes værelse og la 
hendes klær fra sig og kom ned igen med en 
»uskyldig« mine. 

Han tændte sig en cigar, satte sig paa 
verandan og lod, som om han læste i i^Aften- 
posten«. 

Av og til skotted han ned igennem haven. 
Han begyndte at undre sig over, at hun ikke 
kom. Der skulde ikke lang tid til at iføre sig 
det kostume! tænkte han og smilte. 

Men da endog Milly kom ud og spurte, om 
ikke Erla var kommet tilbage igen, begyndte 
han saa smaat at bli urolig. Der kunde vel ikke 
være tilstødt hende noget! 

— Du, Milly! raabte han, og da hun kom 
ud igen, meddelte han hende det puds, han havde 
spillet Erla, og sa hende samtidig, at han begyndte 
at bli lidt urolig for hende. 

Milly smiltje, da hun hørte det. Det glæded 
hende saa, at Jossen hendes behandled Erla som 
et barn — hun følte sig saa rolig ved det. Og 
saa sa hun, at han nok kendte Erla daarlig, 
naar han trodde, at hendes snerpethed nogen- 

sinde vilde tillade hende at gaa med paa en slig 
spøg ! 

Og hun gik ovenpaa og hented hendes klær 
og begav sig ned til badehuset med dem. 
Lidt efter kom hun tilbage. 

— Jo, det var, som jeg sal udbrød hun. 
Ved du, hvorledes jeg traf hende ? . . jo, ind- 
hyllet i frotterteppet og røgende paa en cigar! 

— Røgte hun paa denl sa han leende; men 
hvor har hun faat fyrstikker fra, trol . . Aa, nu 
ved jeg det, hun har kanske fundet en æske i 
kappelommen. 

— Og ved du, hvor din kappe og dine støv- 
ler befinder sig henne for øjeblikket ? 

— Dernede vel! og han pegte. ^ 

— Netop dernede ja . . det vil si paa bun- 
den av fjorden I 

— Paa bunden?! 

Milly saa paa løjtnanten; men da hun ikke 
havde spor av anlæg for det komiske, lo hun 
ikke. Hun sa bare med en bittersød selvtil- 
fredshed : 

— Jo, hun er hensynsfuld, den kære Erlal 
og gik derpaa over verandan og ind i have- 
stuen. 

Løjtnanten kunde ikke negte for, at han 
ærgred sig betydelig over dette — saaledes at 

kaste halvandet hundre kroner i vandet til ingen 
verdens nytte 1 Og han begyndte at tænke nær- 
mere over, om han skulde bebrejde hende det, 
naar hun kom tilbage. 

Saa avbrødes han i sine tanker ved lyden 
av skridt ; han saa op. Nils Bratlaug stod neden- 
for verandan og hilste. 

— Tak for igaar, hr. løjtnant 1 . . Er frøken 
Hart tilstede? 

— Aa . . er det dem . . hm . . goddag . . 
nej . . ikke for øjeblikket, hr. Bratlaug . . men 
værsgod . . tag plads saalænge . . hun er blot 
nede og bader . . vi har hende om fem minuter 
• . tænker jeg . . 

Løjtnanten var yderst perpleks over dette 
besøg. Og saa at han havde spUrt lige ud efter 
Erlal Det kunde jo bare bety en eneste ting, 
det 1 At det var kommet saavidt, det havde han 
ikke trod 1 Men det kom der av at gaa paa tur 
sammen I 

Løjtnanten saa meget dybsindig ud. 

Men hvorfor var hun da saa alvorlig og stille? 

Løjtnanten saa ikke fuldt saa dybsindig ud. 

Saa opdaged han pludselig, at de sad der 
og ikke snakked et ord nogen av dem — og han 
spurte om, hvorledes det gik med kornhøsten 
paa Rydvold. 

Milly hørte en fremmed stemme ude paa 
verandan og kom ud for at se, hvem det var. 
Hun blev ligesaa forbauset som sin mand, men 
viste det ikke, som han havde gjort. 

Hun kaldte paa pigen og lod hende bringe 
kager og vin. 

Saa sa hun lidt ondskabsfuldt til sin mand: 

— Nu . . har du fortalt kandidat Bratlaug- 
om din kappes og dine støvlers sørgelige s kebne ? 

— Nej, jeg har saamen ikke! sa løjtnanten 
og lo godmodig. Ved nærmere at tænke over 
det var han kommet til det resultat, at de sand- 
synligvis var sunket lige ud for badehuset. Der 
kunde han med lethed fiske dem op igen ved 
hjælp av baadshagen, og saa var der jo ingen 
videre skade sket og intet at ærgre sig over! 

— Men har de lyst til at høre det, hr. Brat- 
laug, saa . . og han gav sig til at fortælle. 



i6. 

Erla vendte tilbage til badehuset efter en 
lang svømmetur. Hun havde haabet, hun vilde 
biet lettere i sindet efter den; men hun blev det 
ikke. Hun kunde ikke faa de to gamle paa 
Rydvold ud av sine tanker ligesaalidt som ordene, 

fru Bratlaug havde henvendt til hende : Glem ikke, 
frøken Hart . . de har aldrig fundet noget falskt 
hos min søn! 

Nej, hende var det, som havde været falsk, 
som havde bedraget hendes søn, hendes mand, 
hende selv, gjort dem alle ulykkelige 1 Og alli- 
gevel . • hun havde ikke gjort det endnu, alt 
kunde bli godt igen, om hun blot sa et eneste 
lidet ord, naar han spurte ... et eneste lidet 
ord! . . . 

Hun kom ind i kummen og steg langsomt, 
ligesom uden at vide, at hun gjorde det, op av 
den småle, hvidmalte trappe til paaklædnings- 
rummet. 

Saa for hun tilbage i heftig skræk og med 
bankende hjerte — men kappen og støvlerne 
rørte ikke paa sig. Og da hun opdaged, at 
hendes egne klær var borte, skønte hun det hele. 

Men hun fandt det langtfra morsomt; gut- 
agtig, syntes det Jiende, taktløst, krænkende. 
At trænge ind i dette rum, som et minut i for- 
vejen havde set hende . . som nul at rive hen- 
des klær til sig . . . alle 1 alle ! ! at tro om hende, 
at hun vilde klæ sig i hans kappe, i hans støv- 
ler; vilde finde det en god spas endog! — hen- 
des grublende tungsindighed slog pludselig over 
i nervøs ophidselse. 

Hun greb støvlerne og kappen, som var de 
levende væsener, hun kunde hevne sig paa, ka- 
sted dem ned i kummen og stødte dem med 
stangen, som de brugte til at faa krabber og 
maneter avvejen med, ud igennem aabningen . . . 
slap dem ikke, før hun saa dem synke. 

Da hun kom ind i paaklædningsrummet igen, 
var hun ganske mat av anstrengelse. 

Da fik hun øje paa cigaren, som var faldt 
ned paa gulvet, udei> at hun la merke til det, 
idet hun greb kappen. Hun gik hen og tog den 
op og læste, hvad der stod paa strimlen. 

Hun smilte, da hun læste det. Scenen paa 
verandan hin eftermiddag stod med én gang 
saa lyslevende for hende. Og i samme øjeblik 
blev det hele hende ogsaa saa harmløst; tydelig 
saa hun hans store, tykke, godmodige skikkelse 
for sig — havde han bare saa meget som ant, 
at det vilde krænke hendel 

Med smilet om læbernej saa hun sig om — 
efter fyrstikker. 

Jo, derborte paa toiletbordet laa to stykker ! 
Og hun hylled sig i frotterteppet og satte sig 
til at røge. 

Hun var ikke det minste vred paa ham 
længere; hun følte sig tyertom formelig taknem- 
melig imod ham. Ti dette tunge, som havde 

hvilt paa hende siden igaar, tynged hende ikke 
saa sterkt mere. Hun tænkte klarere, roligere. 
Hun sa sig selv, at om hun gik bort og gifted 
sig med ham uden at elske ham, vilde det være 
et langt større bedrag end det, hun hidtil havde 
gjort sig skyldig i, og før eller siden bringe dem 
alle meget mere sorg, end om hun nu trak sig 
tilbage. Men bedraget ham havde hun jo — 
hun havde været koket, hun vidste det ; forfærde- 
lig koket. 

Hun smilte uvilkaarlig. 

Hvorfor skulde de ogsaa straks gaa bort og 
forelske sig i hende? Og hun havde jo mange 
gange før været ligesaa koket og havde ikke 
anrettet spor av ulykke med det! Hun kunde 
desuden ikke for det, hun maatte være koket 
Hun vilde nu engang gerne behage, holdes av, 
beundres — hvorfor netop bare av sin tilkom- 
mende? . . Uf, disse tilkommende! 

Hun begyndte at smaanynne med cigaren 
mellem læberne. 

Men saa kunde hun med én gang holde 
inde og stirre frem for sig, mens smilet blev saa 
svagt om hendes læber — det var mindet om 
fru Bratlaug, som la denne vemodsdrømmende 
stilhed over hendes tanker. 

Milly kom med klærne. 

Og smilende fortalte Erla hende om sin 
første opbrusende heftighed, som støvlerne og" 
kappen fik undgælde for, og at hun nu næsten 
angred lidt paa, at hun havde kastet dem i van- 
det. Tilgit ham havde hun ogsaa — skønt det 
var lovlig frækt gjort av ham! 

Hun la slet ikke merke til Millys voksende 
stramhed; først da hun gik, saa hun sig lidt 
undrende om. Hun vidste nemlig fra gamle 
dage, at Milly havde en egen stilfærdig maade 
at lukke dørene paa, naar hun var ærgerlig over 
noget — ganske modsat hende, som ved lig- 
nende' anledninger bare rev dem op og overlod 
andre at lukke dem efter sig. Men Milly 
plejed ogsaa at komme med en liden spids 
bemerkning, før hun gik ud av døren, og da 
hun ikke havde gjort det, havde hun vel tat 
fejl. 

Og hun tænkte ikke mere paa det og gav 
sig raskt ifærd med paaklædningen. 

Da hun var færdig, slentred hun langsomt 
opover. Tankeløst lod hun badehus-nøkkelen 
svinge rundt pegefingeren. Saa stanste hun lyt- 
tende — hun kendte denne stemme! 

Og hun følte, hvorledes blodet begyndte at 
banke i hende med det samme. Men hun vilde 

være rolig! Hvad kom det hende ved, om han 
var der eller et andet sted? 

Hun gik videre, kæmpende for at synes 
rolig. 

— Naa, er du endelig der, Erla 1 raabte løjt- 
nanten hende imøde. 

Hun sa ikke noget og hilste Nils som en 
fremmed. 

— Ved du, hvad vi, kandidat Bratlaug og 
jeg, har gjort? vedblev han smilende. 

— Nej. 

— Vi har holdt dom over digl 

— Dom!? 

— Ja, sa han leende; i anledning av, at du 
har kastet min kappe og mine støvler i vandet, 
ser du. Vi dømte dig féirst til, at du selv skulde 
fiske dem op igen, men forandred i naade dom- 
men derhen, at du skulde slippe med at se paa, 
at vi gjorde det. 

— De glemmer betingelsen for, at vi kan 
vise en slig mildhed, hr. løjtnant! sa Nils og saa 
med et lykkeligt smil paa Erla. 

— Naaja . . det er sandt . . løjtnanten blev 
en smule forvirret. Han havde tænkt at springe 
betingelsen over, da han saa, at Erla ikke var 
særlig oplagt til at gaa med paa spøgen. Saa 
vedblev han: 

— Jo, ser du, Erla; du skulde først be mig- 
om forladelse for din uhyre brøde, ser du . . ha, 
ha, ha . . ja, dommen er nok ikke videre juri- 
disk, men . . 

— Nej, jeg tror ogsaa, avbrød Erla ham 
brusende heftig, at hr. Bratlaug bør overlade 
sin far dommerbestillingen og heller holde sig til 
sine kør og grise ! 

Nils betragted hende et øjeblik med stirrende 
forundring. Saa farved en dyb rødme hans an- 
sigt. 

— Jeg forstaar dem ikke, frøken I 

— Nej, det tror jeg gerne . . vi forstaar i 
det hele tat ikke hinanden, hr. Bratlaug! 

Hun steg hurtig op paa verandan, ilte forbi 
ham og ind i havestuen, ud i entréen, opover 
trapperne, til sit værelse. 

Nils havde rejst sig og var meget bleg. 

Milly og løjtnanten sad yderst forlegne og 
turde ikke se op. Den siste syntes i øjeblikket 
inderlig synd i Nils. Og saa tog han sig sam- 
men og forsøgte at si saa muntert, som han 
kunde : 

— Naa, hr. Bratlaug . . min svigerinde for- 
stod nok ikke spøg idag. Men de faar være 
saa snil at bære over med hende . . stakkar,. 

hun har ikke været ganske frisk i de siste par 
dage, saa . . 

— Vil de la mig skrive nogle ord til frøke- 
nen, hr. løjtnant, og gøre mig den tjeneste at 
overbringe hende dem? — han havde ikke hørt 
et ord av, hvad løjtnanten sa. 

— Jo . . gudbevars . . her . . denne vej . . 
værsaagod 1 

Løjtnanten førte ham. fortumlet ind paa »kon- 
toret« og kom lige efter tilbage igen for at laane 
pen, blæk og papir av Milly. 

Da Nils havde skrevet brevet, gik han entré- 
vejen ud. Han glemte at si farvel til Milly. 



17. 

Erla stod oppe i vinduet og saa ham gaa. 
Han gik langsomt, ligesom grundende. 

Og hun følte sig skamfuld, forvirret; hun 
fulgte ham med øjnene, til han var forsvundet. 

Hun skønte ikke mere sin heftighed; den 
syntes hende latterlig. Hun mindtes, hvorledes 
det var begyndt at koge i hende, straks hun 
hørte hans stemme — han havde forekommet 
hende plump, paatrængende — og hvorledes dette 

indtryk blev større, da hun kom op og saa ham 
sidde og »lege dommer«. 

Og hun fandt det fremdeles lige plumpt 
og lige paatrængende av ham; ti hun følte sig 
overbevist om, at det ovenpaa dommer-rollen 
havde været hans hensigt at prøve sig i elsker- 
faget. Hun havde læst det i hans øjne. 

Men hvorfor var hun biet heftig derover? 
Hun burde ha vidst det, at han ikke var ander- 
ledes. Det var jo ikke længere siden end igaar, 
at han havde vist hende baade sin plumphed og 
sin paatrængenhed. Denne sikre, dumt-lyksalige 
mine, hvormed han gik omkring og fortalte alle 
og enhver, at han elsked hende og følte 
sig overtydet om at være genelsket; disse 
uavbrudte forsøg paa at nærme sig hende 
for at faa avleveret en klodset kærligheds- 
erklæring ! 

Og igaar var hun jo ikke biet heftig! Hun 
var tvertom biet roligere og roligere, mens hans 
opførsel fjerned ham fra hende bestandig mere. 
Saa meget, at hun tilslut trodde, hun aldrig 
havde været elskoys-grebet av ham, at hendes 
hele færd havde været behagesygens, koketteriets; 
intet uden det. 

Men nu? . . idag? . . 

Forvirringen og skamfuldheden over det skete 
kom atter over hende. 

Og alligevel kunde hun ikke andet end 
dvæle ved det. Uimodstaalig drev tankerne 
tilbage mod verandan, hvor langt hun saa søgte 
at sende dem, uimodstaalig saa hun igen og op 
igen hans ranke, sterke skikkelse; saa. ham rejse 
sig . . saa bleg, saa . . . vakker . . . 

Hun stamped pludselig i heftighed med 
foden ; forvirringen og skamfuldheden var som 
blæst bort. 

Nu følte hun bare glæde over at ha opført 
sig, som hun gjorde det imod ham; hun var jo 
biet fri derved — for bestandig 1 Aldrig skulde 
hun føle den mere, denne ydmygende usikkerhed, 
som hun haded! hadedll 

Ti ejed han saa meget som et fnug av 
stolthed, saa kom han ikke nogensinde mere til- 
bage til hende. Gjorde han det alligevel, saa 
var det for at tigge sig hendes kærlighed til, og 
tiggere — hun smilte koldt. 

Men Milly og løjtnanten blev ikke lidet 
overrasket, da Erla viste sig ved middagsbordet; 
ti hun opførte sig aldeles, som om der intet var 
hændt eller rettere, som om der var hændt noget 
meget morsomt. Hun var munter, — overgi- 
ven ofte. 

August Balle: Unge damer. ^ 

Hun talte om farens ankomst næste dag 
og henvendte som et apropos til løjtnanten, 
at han værsgod havde at sørge for en frisk bris 
til paa søndag, saa de kunde faa sig en lang 
sejltur. Løjtnanten loved at gøre sit beste og 
sad imens og grunded over, hvorledes han skulde 
faa git hende Bratlaugs brev paa en passende 
maade. 

Og da de rejste sig fra bordet, havde han 
endelig fundet en maade at gøre det paa 
— han gav hende det simpelthen uden at si 
npget. 

Hun blev blussende rød og gjorde først 
en bevægelse, som vilde hun rive det istyk- 
ker. Saa betænkte hun sig og putted det i 
lommen. 

Oppe paa sit værelse tog hun det frem og 
læste det. Det lød: 

»Frøken Erla Hartl 
Jeg ønsker en samtale med dem og ven- 
ter dem ikveld klokken 9 nede paa stranden 
foran deres svogers hus. Jeg mener at ha 
ret til at fordre denne samtale med dem. 

Ærb. 
Nils Bratlaug.« 
Hun lo nervøst efter at ha læst det. Ret til 
at fordre — han var jo komplet latterlig! 

Og hun løb atter de faa linjer igennem. 

Hun lod haanden synke, hvori hun holdt 
brevet. Hun mindtes sine tanker fra om formid- 
dagen. At kom han tilbage efter hint optrin, 
blev det som tigger; uden stolthed, uden æres- 
følelse, fortjent til en eneste ting: hendes med- 
lidende foragt. 

Og nu sa han hende, at han kom tilbage, 
men — 

Hun blev forvirret. Hun tænkte først ikke 
at ville opfylde hans forlangende, men opgav 
det igen. Han maatte ikke faa indtrykket av, 
at hun var bange. Og var hun det? Nejl nej!l 
nej 1 1 ! Og hun brød sig ikke om ham, hun 
havde haanet ham, gjort nar av ham, tilstaat 
for sig selv, at det var koketteri, bare koketteri 
— og saa noget andet, noget, som nedværdiged 
hende, noget, som vilde gøre hende ulykkelig, 
om hun gav efter for det, og derfor vilde hun 
ikke gi efter for det, aldrig ! aldrig ! ! 

Og hun brast i graat med en gang — aa, 
hyor usigelig hun længtes efter sin far! 

Saa sprang hun op og tørked sine øjne. 
Hun taalte ikke at sidde deroppe alene; hun . 
vilde gaa ned til de andre. 

Det fik være det samme, om de skønte, hun 
havde graatti 

8* 

Men naar hun vasked sig godt, saa skønte 
de det nok ikke alligevel — og hun smilte. 

Hurtig sprang hun nedover trapperne, stak 
hodet' ind av døren til havestuen og raabte ud 
mod verandan: 

— Kom nu, svoger, og lad os ta et parti 
biljard . . du faar ikke lov at sidde der og sove 
længere . . hører du! 

Og løjtnanten baade hørte og adlød. Det 
glæded ham inderlig, at hun var saa munter. 
Hun havde altsaa besluttet sig til at gi ham en 
kurv. Det eneste rette! Og han mindtes med 
stolthed, hvad han havde sagt til sig selv, da 
Nils Bratlaug første gang viste hende sin »totale 
mangel paa det chevalereske«, nemlig, at hun 
var født for salonen — ab . . so . . lut! som 
han i øjeblikket forbedred det med, imens han 
beundrende betragted hende, som hun stod der 
og tog sigte med biljardkøen. 

Og hun merked hans blik og gav ham sit 
tilbage — med koketteri. Hun gjorde det mange 
gange i løbet av eftermiddagen. Hun vilde ikke 
tænke paa den anden! 

Milly sad igen ude paa verandan. Hun 
var aldeles paa det rene med nu, at Erla var et 
forkælet, uopdraget barn, som burde gaa i korte 
skørter, forat ikke enkelte skulde falde paa at 

tro, at hun var voksen — og hun havde den 
inderligste lyst til at si hende det. 

Men hun bekæmped alligevel lysten; ti hun 
tænkte paa sin »kære paps« — og paa en lilla 
silkekjole. 

\ 

18. 

De havde spist; det begyndte at mørkne. 
De sad inde i havestuen med lampen tændt. og 
dørene aabnet imod verandan. 

Derude hang vildvinløvet fugtig glinsende i 
lysningen. 

Erla lytted ; hun syntes, det lød som aaretag 
dernedefra. 

Saa rejste hun sig pludselig og gik. 

Milly merked det knapt; hun var saa vant 
til, at hun gjorde det hver kveld. Men løjt- 
nanten saa efter hende. Han ønsked, hun 
vilde bli længe ude i haven — saa kunde 
han uden at vække mistanke gaa ned og hente 
hende. 

Han skotted bort paa Milly. 
Og imens gik Erla nedover gangenes fine 
sand. Man hørte næsten ikke, at hun gik. Nu 

Og da stod hun stille og trak vejret dybt. Hun 
gjorde det for at bli roligere. 

Han rejste sig fra bænken, da hun kom — 
hun kendte bænken. 

Han hilste og gik lige hen til hende. 

Uden at vide av det greb hun fat i rælingen 
av hans baad, som han havde trukket op paa 
stranden. 

Det varte en stund, før han kunde tale. Saa 
sa han lavt: 

— Frøken Hart . . jeg er kommet for at 
faa'en forklaring paa deres opførsel mod mig i 
formiddag. 

Hun tænkte paa at spørre ham, med hvilken 
ret han kunde forlange nogen slig forklaring. Men 
hun kunde ikke faa ordene frem. 

Og han glæded sig over hendes taushed. 
Den syntee ham et tegn paa, at hun var for- 
legen, angred, hvad hun havde gjort. Han be- 
styrkedes i det resultat, han i løbet av dagen 
var kommet til — at optrinet om formiddagen 
skyldtes en av hendes »mange nykker«. Men 
for en sikkerheds skyld vilde han vise hende, 
og sig selv, at det var saa; ved at gaa hele 
deres forhold igennem fra først til sist. Da 
m a a 1 1 e hver skruppel vige — havde hun da 
nogen ? 

Muligheden av dette forfulgte ham, pinte 
ham, mens han talte. Det gjorde undertiden 
hans stemme skælvende . . nødte ham til helt 
at stanse en og anden gang. Og det gjorde 
ham ængstelig efter at faa alt med, for at faa 
al modstand til at falde sammen, hver tanke om 
et tilbagetog udelukket. 

Og han glemte heller intet. Hvert ord, hun 
havde git ham, hvert smil, hun havde sendt ham : 
et for et, et for et viste han dem til hende — 
som en skare sommerfugle, han havde fanget og 
stukket paa naale. 

Det gjorde et usigelig pinligt indtryk paa 
hende at høre ham, at se ham vise frem alt 
dette døde. Ti i dette øjeblik syntes det hende 
saa dødt altsammen. Hun havde frygtet for, at 
han skulde ha gjort noget ganske andet — at 
han skulde ha grebet hende i sine arme, naar 
han saa hende komme til ham paa hans befa- 
ling, at han skulde ha tvunget hende til at bli 
hans ; jublende. Ti der havde været som en 
røst i hendes indre, som hviskende havde spurt 
hende mange gange: du lar dig vel ikke tvinge? 
og hun havde skælvet av en underlig banghed, 
naar den spurte. 

Men saa gjorde han intet av det, hun havde 
tænkt, at han vilde gøre. Han gav sig derimod 

til at ville bevise hende, at hun elsked ham — 
og beviste hende bare, at hun ikke gjorde det. 

Men paa hans skælvende stemme og paa 
hans blik, som intet saa uden hende, skønte hun 
ogsaa, hvor inderlig han elsked hende. Og en 
oprigtig anger over, hvad hun havde gjort, kom 
over hende, en inderlig medlidenhed med ham 
brød frem i hendes indre. 

Og med én gang rakte hun hænderne saa 
bønfaldende ud mod ham. 

— Tilgiv mig ! bad hun hviskende. 

Men han stirred paa hende. Han skønte 
hende ikke, vilde ikke skønne hende. Men uden 
at han vidste av det, blev hans blik saa fuldt 
av angst, hans ord saa hjælpeløse, saa stam- 
mende. 

Var hun kanske bange for, at de havde 
levet saa forskellig? . . trodde hun kanske, at 
han vilde, hun skulde gaa i fjøset eller paa 
stabburet? . . Ingenting skulde hun gøre: bare 
ta med sig alle sine malerier, alle sine bøger. . . 
Var der ikke plads til dem, skulde han bygge 
huset større, finere. . . Akkurat som før skulde 
hun leve. . . Mens han arbejded for hende, elsked 
hende. . . Han havde sagt hende, at han ikke 
forstod sig paa musik; nien han var næsten sik- 
ker paa, at han vilde forstaa sig paa den eller i 

hvert fald bli svært glad i den, naar hun spilte 
. . paa det beste fortepiano, han kunde finde 
til hende, og . . 

— Tilgiv mig I hulked hun. 

Da greb han hende pludselig om haandleddet 
saa haardt, at hun kunde ha skreget. 

— Hvad mener de? Mener de, at deres 
opførsel mod mig fra først til sist har været en 
gemén løgn ? hvad ? ! tal ! ! 

Han stod der saa høj og sterk og truende 
foran hende — hun maatte se paa ham. 

— Tilgiv mig! mumled hun. 

Men han stødte hende fra sig med en gang 
— foragtelig; hun var lige ved at falde. 

Saa tog han et kæmpetag i baaden og 
jog den ud paa vandet. Han fulgte selv med, 
uden at merke vandet, som stod ham over ank- 
lerne. 

Han sprang op i baaden og rodde bort. 
Hun stirred efter ham. 

Hun vilde raabe . . vilde graate . . vilde 

elske Hun stod der halvt bedøvet og 

lytted efter aaretagene, som blev svagere . . . 
svagere . . . 

Hun stod der længe . . hun hørte ingenting 
mere . . . 



Digitized by Google 



122 



Unge damer. 



Jo, saa hørte hun alligevel noget, ligesom 

trin. 

Hun vendte sig langsomt. 
Og da hun fik se løjtnanten, smilte hun 
bittert. 

— Har du nu bedt Milly pent om lov til 
at gaa ned og hente mig da? 

Men løjtnanten strammed sig op. Nu eller 
aldrig! tænkte han. Og saa gik han hen til 
hende, slog armene om hende og vilde kysse 
hende. 

Han fik en lusing, saa han sprang et par 
skridt tilbage. 

Den kom saa aldeles uventet. 

— Kære . . det var jo . . bare spøg! stam- 
med han. 

— Ja naturligvis! sa hun leende, men med 
et eget udtryk i øjnene; havde det været alvor, 
saa havde jeg kvalt dig! 

Løjtnantens runde øjne saa ud, som om de 
blev meget rundere; han svelged uvilkaarlig for 
at kende, om han havde aabning endda. 

Saa lo han forlegent og listed sig som en 
vaad hund opigennem haven. 

Hun fulgte ham langsomt. 

Drømmende stirred hun op mod den skog- 

klædte fjeldaas i baggrunden — den laa der ens- 
formig, mørk, vældig mod den dunkle himmel. 

Hun følte med en gang, at hun aldrig vilde 
glemme den. 



Næste dag kom konsul Hart. Og allerede 
den følgende mandag forlod far og datter Fred- 
hejm; Erla havde ønsket det saaledes. 

Nils Bratlaug gensaa hun ikke. 

un vandred langsomt nedigennem den 
lange, lige nøddeallé. 

Det var høst; med graavejrsluft 
og stille. Den eneste lyd, som hørtes, gjorde 
bladene, naar de løsned og langsomt dalte mellem 
grenene til de andre, som allerede laa dernede. 
Det var mange. Hvor hun saa, mødte blikket 
de døde blade. De fleste var saa gule og saa 
blege, enkelte var ogsaa ganske vinrøde; kun de 
færreste havde endnu faat denne brune, mørke 
farve, som forraadnelsen gir dem. 

Fjorden laa blank og blygraa. Ikke en 
baad kunde hun se. Men henover stenene ved 
sti anden løb en enslig linerie. Den løb frem og 
tilbage, frem og tilbage. Undertiden stod den 
stille og vipped med halen. Saa løb den igen. 

Og da hun kom ud av alléen, tog hun til- 
højre langs stranden — henimod den lave bænk 
med udsigt over fjorden mellem de gamle linde- 
trær. 

Hun satte sig og lod blikket planløst drive 
om; det var saa graat og triåt altsammen. Før, 
naar hun sad her, havde alt været saa venligt, 
saa lyst. Men dengang var det sommer — og 
han sad ved siden av hende. 

Men nu ... . 

Og hun lænte sig tilbage mod bænken 
lukked øjelaagene halvt. Mellem trærne saa hun 
fjorden blank og vid. Det syntes hende, som 
gled den ind imod hende — lydløst, svalende, 
dulmende. 

Og den bar minder med sig fra hin tid, da 
han var hos hende og els ked hende. Men hun 
vilde skyve dem tilbage. De hindred hende i 
helt at synke hen i sorgen, i helt at fatte den 
forfærdelige vished, at han var død og aldrig 
mere vendte tilbage til hende. Derfor var det 
jo, hun var gaat herned, her, hvor de saa ofte 
havde siddet. Men hun kunde ikke gøre for det 
— den nagende, bitre, haabløse smerte vilde 
ligesom ikke komme. Det var snarere en ve- 
modig undren over, at det virkelig var saa. 
Minderne om den dejligste tid i hendes liv fore- 
kom hende saa nære. De kom imod hende saa 
friske, saa levende. Det var, ligesom hun vented, 
han skulde komme henover gangen, sætte sig 
hos hende og lægge armen om hende, som han 

plejed at gøre. Hun vilde ikke biet bange, om 
han var kommet. 'Men hun vidste jo, at han var 
død. Hvor underlig, at hun aUigevel kunde ha 
det paa den maadel 

Men minderne lokked og lyste — nærmere 
. . . nærmere. Hun vilde ikke hengi sig til dem ; 
men hun gjorde det alligevel. Hun kunde ikke 
andet. 

Blødt vuggende gled valse- 
tonerne igennem salen. 

Og hun skulde danse med — hun saa efter 
paa kortet. 

Hvorledes var han ? Hun vidste kun, at han 
var vakker. Og danste godt? — han saa ud til 
at gøre det. Hun saa ham komme, hurtig, spej- 
dende. Der opdaged han hende. 

Hun syntes næsten, at hans buk var for ær- 
bødig. Saanne uhyre ærbødige herrer . . . 

— Vals danser jeg helst av alt! sa han og 
la armen om hende. 

— Jeg siger det samme, tror jeg 1 

Hvor fast han holdt hendel Svævende let 
gik det. Og hun behøvde ikke være bange for, 
at han skulde træ paa hende eller støde paa andre 
dansende, saa hun kunde rive kjolen istykker eller 
faa sin kostbare vifte knækket. Det var dejligt 
at kunne gi sig saa helt hen. Ikke se til nogen 

August Balle: Unge damer. 9 

kant; bare følge ham. Og svinges gennem lys 
og toner; næsten baaret av hans arme. Og be- 
standig tæt ind til ham. 

Han danste saa længe. Han var ikke træt, 
naar han var kommet gulvet halvanden gang rundt 
— som de andre. 

Hun lænte sig lidt tungere mod ham — for 
morro skyld 1 

— Er frøkenen træt? 

Hun hørte det paa ham, at han ikke var det 
mindste træt. Hvor sterk han maatte være! 

— Nej! sa hun og saa paa ham. 
Hun saa ofte paa ham siden. 
— At han vilde komme 1 Hun 

vidste, han var indbudt. 

Og hun rødmed, da hun traadte ind; ti ham 
saa hun først av alle. 

Og han førte hende til bords. Hun lænte 
sig fortrolig mod ham, mens han fortalte hende, 
hvor meget han havde glædet sig til denne mid- 
dag. Han sa ikke, at det var, fordi hun skulde 
komme ; men hun skønte, det var derfor. 

Under middagen saa og hørte han jo kun 
hende. Han blev helt forundret, syntes hun, naar 
nogen ønsked at drikke med ham. Han -saa ud, 
som trodde han, de var ganske ene — han og hun. 

Tænk, at de havde siddet over to timer ved 

bordet ! Hun maatte spørre, om det virkelig var 
saa. Og det var aldeles rigtig. 

De gik tilbage til salonen, hvor de fik kaffe 
og likører. Til damerne var der cigaretter. Og 
hun tog en. 

— Men de liker kanske ikke, at damer røger? 
. . saa lar jeg gerne være I 

— Nej! . . tvertom! 

Hvor forvirret han pludselig blev! Var 
det, fordi hun ønsked at gøre det, som han syn- 
tes om? Det var vist det. Men havde han ikke 
allerede mange gange skønt, at hun holdt av ham? 
Hun havde jo for længe siden set, at han gjorde 
av hendel 

Og i det dæmpede lys fra de matkuplede 
lamper søgte hendes blik ofte hans. Og hver 
gang fortalte det ham, at hun holdt av ham. 

Sommerkvelden laa diset over 

haven. Der var saa stilt. Hun kunde høre trærne 
aande. Det faldt hende i tankerne dette udtryk, 
som hun plejed bruge som barn. 

Og de vandred bortover ved hinandens side; 
ganske langsomt og uden at tale. Først ude paa 
odden stanste de. Hele fjorden bredte sig. for dem. 
Den gulflammede himmel kasted en metallignende 
glans over den og gjorde linjerne av de skogklædte 
berg i baggrunden blødere. 

De stod Og saa udover ... 

Da tog han hendes haand, frygtsom, uvis. Men 
hun saa paa ham. Og han skønte med én gang, 
at han var saa lykkelig, saa lykkelig. Han drog 
hende til sig og kyssed hende. Han hvisked hen- 
des navn, og hun hvisked hans tilbage. De tænkte 
ikke paa at si andet. Og det behøvdes ikke 
heller; det sa jo saa meget. Eller det sa i grun- 
den ikke saa meget — det sa alt. Det sa, at de 
elsked hinanden. 

Hvorlænge stod de der? . . ingen av dem 
vidste det. Men pludselig hørte de aaretag. Og 
de slap hinanden og traadte tilbage mellem trærne. 

' Hendes forældre holdt lest 

for dem. De havde modtat lykønskninger af 
mange mensker, og der var biet holdt tale for 
dem. Og han takked. 

Men efterpaa listed de sig ned i haven, hvor 
de røde papirløgter lyste mellem grenene. 

— Er du tilfreds med festen? 

— Ja! og han trykked hende til sig. 

— For en vakker tale du holdt I 

— Synes du I 

De satte sig i paviljongeni Kom der nogen, 
kunde de se dem uden selv at ses. 

Han tog hende paa fanget. Hun la de nøgne 
arme om hans hals og hvilte hodet mod hans bryst. 

De talte lidet — de kyssed hinanden saa meget. Og 
hun følte hans arme om sig — de sterke arme. 

— Hvor vakker du er! 

— Er jeg? 

Han trykked hende heftigere ind til sig. Hun 
vendte mod ham sit dvælende blik . . og hvisked : 

— Hvor sterk du er! 

— Trykker jeg for haardt? 

— Nejl 

— Er det dit sjal? — han tog i det. 

— Ja . . 

— Fryser du, siden du har det paa? 

— Nej, jeg er . . . nedringet . ♦ . 

Og hun følte sjalet glide ned fra sine skuldre, 
— hun lod det glide. Og han kyssed hende . . . 
kyssed hende ... 

Hun for sammen. 

Han var der jo ikke og kom — aldrig 1 Det 
var forbi . . forbi ... 

Og hun saa den pludselig, den blanke, sorte 
kiste, hvor han laa. Det blege ansigt, de indsunkne 
øjne, de blaanende læber; altsammen saa hun. Og 
hun blev saa bange, at hun skalv. Men det var 
vist saaledes, hun burde se ham, mindes harh. Hun 
burde vist netop føle angst, lammende angst og 
fortvilelse, ti ellers — og hun rødmed saa dybt. 

Men alligevel — hun tænkte dog paa ham 
da ogsaa; ja, hun tænkte bare paa ham! Og 
vilde han ikke selv ha ønsket, om han havde 
kunnet ønske noget mere, at bli mindet som le- 
vende, frisk, glad, lykkelig efid som — nej, nej ! 
hun kunde det ikke, taalte det ikke at tænke paa 
ham, som han laa deri Det var, som merked 
hun atter lugten av granbar og blomster, atter 
hørte den hviskende samtale og de raslende kjoler, 
atter følte gravkapellets kelder-kulde og atter hørte 
prestens forfærdelige, trøstende ord, mens det alt- 
sammen som dengang la sig som en klemmende, 
knugende byrde over hendes bryst og gjorde det 
saa saart — aa saa saartl 

Hun for atter sammen. 

Men den graa katunge med de hvide poter — 
ti den var det, som havde listet sig hen til hende 
og nu med et sæt satte op paa bænken ved si- 
den av hende, — blev ogsaa forskrækket ved den 
uvilkaarlige bevægelse, hun gjorde. 

Men den blev straks rolig igen, da hun klap- 
ped den og legte med den. 

Men pludselig fik den øje paa et blad nede 
paa marken, som syntes den højst mistænkeligt, 
uagtet det laa ganske stille. 

Den krøb langsomt hen til kanten av bænken 

Og tog ikke øjnene fra bladet. Saa la den sig 
ned og trak bagkroppen ind til forkroppen. Den 
saa yderst spændt ud under disse forberedelser. 
Og saa — 

Hun smilte. Den tog sig saa pudsig ud.. 
Den hopped omkring bladet og greb det og slap 
det og greb det igen. Saa lod den, som om 
den blev ræd det, og hopped paa skakke bort- 
over med halen i vejret og med et udtryk i det 
runde ansigt, som fik hende til at le. 

Og endnu mere lo hun lidt efter. Ti pus 
havde ikke lagt merke til en pyt regnvand og 
hopped lige op i den. 

Den blev betydelig flau og satte sig paa 
dørtrinnet til paviljongen og saa fornærmet ud. 
Men saa husked den, den var vaad om fødderne, 
og gav sig ivrig til at pudse dem. 

Hun smilte til den og sa »pus«, da hun gik 
forbi; men den ænste hende slet ikke. 

Og som hun gik der, kom hun til at tænke 
paa sin mor. Naar hun nu kom ind, vilde hun 
sikkert — hun gjorde det jo bestandig — møde 
hende med sit smil, sit kærlige, medlidende 
smil. Og tanken paa dette smil gjorde hende 
med en gang saa sørgmodig. Hun kunde ikke 
skønne, at hun for lidt siden havdie smilt, ja end- 

Og lét. Livet bredte sig jo omkring hende saa 
øde og trist — saa langt, hun kunde se. 
Aa, saa øde og trist 1 

Og hun vandred langsomt tilbage opigennetn 
den lange, lige nødde-allé. 

o værsaagbd, fruen var hjemmel 

Med bankende hjerte traadte han 
ind i dagligstuen. Det var mørkt der- 
inde. Udigennem portieren, fra kabinettet faldt 
et rødligt, viftende lysskær. 

Det kom fra kaminen. Hun sad foran den, 
lænet tilbage i en lavbenet lænestol, med det ene 
ben kastet over det andet og skødesløst vippende 
med foden. Hænderne havde hun foldet i nakke- 
hulingen; brysterne sprang frem derved i al sin 
dristige dejlighed. Trods kjolen var der noget 
nøgent over hende, som hun laa der. 

— Hvor de overrasked mig 1 sa hun smilende. 
Hendes blik suged hans skikkelse til sig — lang- 
somt — nedenfra og opover. 

Der blev et øjebliks taushed. Saa sa hun: 

— Det er længe siden, de gjorde mig den 
ære at besøge mig! 

— Synes de virkelig, det er længe siden, 
frue? . . mig synes det saa forfærdelig længe! la 
han usikkert til. 

Hun smilte. 

— Vil de ikke ta plads! 

Hun havde tat hænderne ned og sad og 
legte med en japanesisk vifte, som havde ligget 
i hendes fang. 

Det glæded hende, at han var kommet. Hun 
havde længe ønsket at vinde denne unge, friske 
mand, og hun var allerede saa smaat begyndt 
at tro, at hendes møje derfor havde været spildt. 
Det eneste, hun frygted en smule, var, at han 5 
længden kanske vilde forekomme hende kedelig 
— hun havde det indtryk, at han om^riks svært 
med idealer og lignende. Men saa kom hun til 
at tænke paa, at isaafald havde hun jo Poul, — 
hendes mand hed Fredrik han, stakkar. 

Hun smilte og saa hen paa ham, som sad 
der saa forvirret. 

— Om forladelse . . jeg synes, de sa noget? 
og de hvide tænder skimted frem bag læberne; 
hun tog ikke øjnene fra ham. 

— Nej, jeg sa ikke noget I svarte han tro- 
skyldig, uden at lægge merke til det let spottende 
i hendes tonefald. 

Han dristed sig til at se paa hende og blev 
blussende rød. 

— Har de slet intet at fortælle mig? 

— Jeg har bare en eneste ting I 

— Og den er for ubetydelig til at omtales, 
kanske? 

— Den er alt for mig, frue . . men . ♦ 

— Det er mig, som de mener ikke vil vise 
interesse for den? 

— Ja . . jeg ved ikke . . 

— Nej, , ikke jeg heller, naar de ikke vil si 
mig, hvad det er. 

— Det er . . 

Han mødte usikkert hendes blik — og kasted 
sig med en gang tor hendes fødder. Saaledes 
havde hun set paa ham. Og stammende udbrød 
han: 

— Aa . . de ved alt . . alt, altsammen . . 
at jeg elsker dem . . at jeg tænker paa dem . . 
hele dagen . . . drømmer om dem . . at jeg. . . 
Han kunde ikke tale mere for sindsbevægelse. 

— Og dette trodde de, jeg ikke brydde mig 
om at høre? hvisked hun. 

— Jeg vidste ikke . . de var saa rolig . . 
saa kold . . saa . . 

— Vilde de da, jeg skulde ha omfavnet dem, 
straks de behaged at vise dem . . efter at ha 
været saa længe borte fra mig! hvisked hun igen 
— hendes haand smøg sig ind i hans. 

— Du elsker mig I ! Han jubled det ud. Og 
han greb hende i« sine arme ; og han krysted 

hende ind til sig; og han kyssed hende paa hal- 
sen og i ansigtet og paa øjnene med sine bræn- 
dende læber . . . 

— Du kvæler mig! stammed hun. 

Og han blev saa skamfuld over sin voldsom- 
hed og tog ganske varsomt paa hende. 

Du har nok ikke omfavnet nogen før! sa 
hun smilende — og kælent, ømt. Hun la sig 
endnu mere tilbage i stolen og trykked ham ind 
til sig. 

— Nej . . aldrig . . ligesom du . . 

— Jegl . . jeg har gjort det mange gange, 
jeg I og hun lo. 

Han saa spørgende, ængstelig paa hende. 

— Min mand da, kære . . . 

— Ja, det er jo sandt I og han blev saa rolig- 
og glad igen. 

Men han havde rejst sig, da hun nævnte sin 
mand; nu gik han frem og tilbage paa gulvet. 

Han gav sig til at fortælle hende om sin 
kærlighed, og hvorfor han saa længe havde holdt 
sig borte fra hende. Det var, sa han, for rigtig 
at prøve sig selv, om han ogsaa elsked hende 
over alt i verden, for at prøve, om han i sand- 
hed kunde si til hende: tag min kærlighed som 
erstatning for din rigdom, for din stilling i sam- 



Digitized by Google 



En opofrende sjal. 



fundet, ja endog for adskillelsen fra dit barn; du 
vil ikke angre derpaal 

Hun begyndte at bli opmerksom. Hvad var 
det, han mente? 

Men han fortsatte at tale ; han talte sig varm, 
begejstret. 

Og pludselig saa han paa hende saa straa- 
lende lyksalig og med hænderne udstrakt imod 
hende — da la han merke til, at hun sad med 
lommetørklædet for øjnene. 

Og han grebes av den inderligste medliden- 
hed med hende. Kærtegnende strøg han hendes 
haand og hvisked: 

— Hvad underligt er det i, at du er be- 
væget, du elskede, søde . . min kærlighed til 
dig blir blot sterkere derved. Og jeg burde ha 
været mere skaansom imod dig . . . ikke talt 
om alt dette nu allerede. . Og dog, er det ikke 
best at være kæk og sterk, min egen Augusta? 
. . at gøre med én gang, hvad der før eller se- 
nere niaa ske alligevel? 

— Aldrig! . . aldrig I . . hiksted hun. 

— Det mener du jo ikke, min dyrebare Au- 
gusta . . . men jeg kan saa godt forstaa din 
smerte over at skulle skilles fra dit barn. . . . 
Men kan vi ikke ta det med os? . . ta det med 

magt, om din mand vil være lumpen nok til at 
lægge hindringer ivejen derfor? 

— Aldrig! . . aldrig 1 . . 

— Jeg forstaar dig ikke, søde Augusta . . 
fat dig, min dyrebare . . 

— Jeg kan aldrig . . aldrig rejse med dig 1 
stødte hun frem. 

Han følte sig saa beklemt, saa angst. Men 
han vilde ikke, kunde ikke tro, hvad hun sa. 
Han forsøgte at faa hende til at se paa ham ; 
men hun holdt haardnakket lommetørklædet tryk- 
ket imod øjnene. 

Saa hvisked han skælvende: 

— Augusta . . min egen Augusta . • sig 
mig, at jeg har hørt fejl? . . sig mig det . . jeg 
ber dig saa inderlig! 

Men hun sa ikke noget. 
Saa stammed han igen: 

— Men for lidt siden . . da du kyssed mig? 
omfavned mig? x 

— Ja, det var stygt, syndigt . . jeg tænkte 
bare paa min kærlighed . . ingenting paa de an- 
dre I og hun hulked igen. 

— Men synes du, du tænker noget paa mig 
i denne stund? spurte han med inderlighed; har 
det da ingen betydning lor dig, om du gør mig 
ulykkelig ? 

— Aa, tal ikke saa, jeg taaler ikke at høre 
paa det I . . Du kan ikke forstaa mig . . jeg er 
kvinde . . har min gamle mor . . mit barn. . . 
Aa 1 — og hun la armen om hans hals og trykked 
sig ind til ham — som et barn, der ber om til- 
givelse! tænkte han rørt. 

Han kunde ikke være vred paa hende. 
Han var bare saa mismodig, saa træt, saa ulyk- 
kelig. 

— Farvel I sa han næsten uhørlig. 

Men hun slap ham ikke. Hun trak ham 
tvertimod tættere ind til sig — og kyssed ham 
med vaade læber. 

— Bliv lios migl hvisked hun. 

Han begyndte at skælve og saa angstfuld 
paa hende. 

— Som en bror hos sin søster I føjed hun 
mildt til. 

Hvor usigelig glad han blev, da hun sa 
dette. Han havde et øjeblik faat den forfærde- 
lige tanke, at der kanske alligevel var noget 
sandt i de gemene rygter, som gik om hende, 
og som han bestandig hidtil havde mødt med 
den dybeste foragt. Han kunde vedbli at foragte 
dem — nu vidste han, at hun var ren I Og bræn- 
dende bad han hende i sit indre om tilgivelse for 
sin lumpne mistanke. 

August Balle: Unge damer. 10 

— Bliv hos mig! hvisked hun igen. 

— Jeg kan ikke ! stammed han ; orker det 

ikke. 

— Aajo . 1 . hvorfor skulde du ikke orke 

det? 

— Jeg er ikke saa sterk som du . . saa ren 
i al min tanke, som du er . . . 

— Aa prøv . . jeg er sikker paa, du er det I 
, . gør det? . . jeg ber dig? . . 

— Nej, nej . . ikke nu . . en gang . . om 
længe, længe , . 

Saa brast taarerne ud av hans øjne. 

— Aa, følg mig alligevel, Augusta . . min 
egen Augusta I 

Men hun bøjed bare hodet og tog fat paa 
lommetørklædet igen. 

Han skønte, at alt var forbi. Men der kom 
en vidunderlig, dejlig fred over ham med en 
gang, som han saa hende sidde der i lydløs 
graat — ofrende sin egen lykke for ikke at 
bedrøve sin gamle mor, for ikke at forlade sit 
barn. Og det endda han ikke kunde være 
enig med hende i, at hun burde ofre sig saa- 
ledes. 

Og der var begejstring i hans blik, og bæ- 
vende klang den igennem hans stemme, da 
han sa: 



Digitized by Google 



En opofrende sjæl. 



— Farvel, Augusta , . graat ikke for min 
skyld , . jeg er lykkelig alligevel . . jeg elsker 
jo dig . . den beste, den ædleste, jeg kender . . 
og haabet slipper jeg ikke . . for jeg maa haabe 
. . bestandig . . graat ikke, Augusta . . min egen 
Augusta . . graat ikke 

Han var borte. 

Hun saa op — lyden av entrédøren, som 
smeldtes igen, lød dæmpet ind til hende. 

Rødmed hun — eller syntes det blot saa- 
ledes i ildskæret fra kaminen? 

Det lød i kor fra gesterne, som 
efter kveldsbordet strømmed ud paa 
verandan. 

Den høstmørke have var nemlig oplyst med 
kulørte papirløgter. Som guirlander mellem gre- 
nene hang de; som spredte, • hemmelighedsfulde 
blus indimellem tætte buskadser. 

Den gamle pebersvend kaptejn Grundt — 
bekendt for sin frivolitet — hvisked i øret paa 
en ung dame ved sin side: 

— Pas nu paa, at ikke løgterne skaber 
løgtemænd, som faar dere paa vildsport 

Den unge dame gav ham et let slag paa 
armen og smilte. 

Kaptejnen skønte, at hun ikke var bange for 
løgtemænd, og ærgred sig over, at han ikke var 
30 aar yngre. 

Saa tyndedes det paa verandan. 

Kaptejnen og hans jevnaldrende anbragtes 

ved kortbordene inde i spisestuen, de gamle, da- 
mer satte sig i passiarende grupper i havestuen; 
de fandt det for køligt ude. Av og til gik de 
bort i døraabningen til salen og betragted ung- 
dommen, som fik sig en svingom. 

Et øjeblik blev der endog ganske toniit 
derude. 

Men kand. jur. Bødtker havde lagt merke 
til, at bordet paa verandan stod fuldt av 
champagneflasker; cigarer og cigaretter var der 
ogsaa. 

Han foreslog derfor sin dame, da de havde 
danset én gang, at de skulde gaa ud og se paa 
det romantiske arrangement i haven; han havde 
ikke kunnet nyde det for lidt siden, alle disse 
begejstrede udraab havde forstyrret ham. 

— Ja, ikke sandt, sa hun glad; jeg maa og- 
saa altid nyde noget smukt i stilhed I 

Bødtker smilte forstaaende til hende og tænkte 
ved sig selv, at saanne naive sjæle var forbandet 
kedsommelige. 

Efterhaanden kom flere derud. Av og til 
knalded champagnekorkene. Da skreg damerne 
regelmæssig: uf dal og et par nybagte studenter 
smilte ligesaa regelmæssig medlidende. 

Bødtker havde overladt sit »gudsord« til en 

anden. Han satte sig bort i en krog og nød sin 
havaneser og champagnen. 

Men damerne søgte ofte hans blik derborte 
i den halvmørke krog; og de søgte aldrig for- 
gæves. 

Frøken Ramm gjorde det oftere end nogen 
av de andre. Mente han det alvorlig? Og 
efterpaa gav hun gerne grosserer Blom et blik; 
hun var vis paa, at han mente det alvorlig. 

Der spiltes op til en ny dans. 

Frøken Ramm og »gudsordet« og de andre 
førtes atter ind i salen. 

Bødtker blev siddende igen alene. Han gad 
ikke danse. Han havde ved bordet gaat dem 
over, damerne, som var der; ingenting det hele I 
Den eneste, der kunde være tale om, var frøken 
Ramm; men — han trak paa skuldrene; kokette 
fruentimmer var til syvende og sist det kedeligste 
av altl Hun trodde formodentlig, at han vilde 
fri til hende I Naa, for den sags skyld trodde de 
vel akkurat det samme alle de andre I 

Han smilte. 

Imens sad grosserer Blom yderst adspredt 
inde i salen ved siden av sin dame. Han havde 
ikke øjnene fra frøken Ramm. Han elsked hende; 
men han var i den pinligste uvished, om hun 
besvarte hans følelser eller ikke. Undertiden var 

han aldeles sikker paa, at hun gjorde det til 
andre tider var han omtrent ligesaa sikker paa 
det modsatte. Og der var opstaat endnu en ny 
bekymring hos ham. Det var ved at lægge 
merke til, hvorledes hun saa paa alle dem, hun 
danste med. Akkurat som hun saa paa ham, 
naar han bestemt havde indtrykket av, at hun 
elsked ham. Han blev en smule bange for, at 
hendes dyd ikke var ganske . . . 

Og han saa sig uvilkaarlig om efter Bødtker. 
Han havde store tanker om denne som kvinde- 
kender. Om han paa en fin maade kunde faa 
hans mening at vide om hende? 

Og da i det samme en herre bukked for 
hans dame, greb han lejligheden, rejste sig og 
styrte kursen mod verandan. Han husked, at 
han havde set ham sidde der. Han saa sig spej- 
dende om; det sterke lys derinde blinded ham i 
begyndelsen. 

— Naa, hr. grosserer, har de faat los? ud- 
brød Bødtker spøgende borte fra sin krog. 

— Aa, er det vor candidatus juris, som sid- 
der her . . Ha, ha, spøgefugl . . nej, ikke denne 
gang I 

— A propos! candidatus juris, hr. grosserer 
. . det rigtige er candidatus jus . . men d^t er 

jo ikke godt for dem at vide, som har været 
fornuftig nok til at ignorere det kedelige latin! 
Grosserer Blom saa lidt usikkert paa ham. 

— Det er forresten en meget almindelig 
fejltagelse, hr. grosserer, føjed Bødtker til, og 
det er jo egentlig uden betydning, hvad man 
siger av de to ting. Jeg behøvde derfor heller 
ikke at ha berørt det . . jeg haaber imidlertid, 
at grossereren ikke tar mig det ilde op, at jeg 
kom til at gøre det? 

— Nej, gudbevars, hr. kandidat , . jeg er 
dem bare taknemlig ! sa grossereren, efterhaanden 
fuldstændig beroliget ved Bødtkers alvorlig-ærbø- 
dige ansigts-udtryk. 

— Vil de ikke sidde ned, hr. grosserer? 
Bødtker gjorde plads til ham ved siden av sig 
paa bænken. — Og faar jeg kanske lov at være 
vert? han bød ham et glas champagne og skøv 
cigarkassen over til ham. 

— Takker . . takker — formegen ære! 

Og grossereren løfted sit glas og sa skaall 
Saa kremted han. Han var noget forlegen med, 
hvorledes han skulde begynde. Men diplomatisk 
maatte han være; han havde uden tvil en fin 
næse, kandidaten! Saa bestemte han sig en- 
delig for den lette, spøgende form som den 
beste. 

— Hm, hm . . ser del begyndte han. Men 
for fanden, det lød jo ikke det mindste spøgende! 
Nej, nu havde han det! 

— Naa . . de kvinde-kender . . hvem gir nu 
de prisen av damerne ikveld? 

— J . . . a; frøken Ramm er vel den smuk- 
keste 1 

— Ja, ikke sandt! 

Grossereren glemte i sin iver aldeles sin 
spøgefulde tone. 

Den anden smilte. Mon det ikke vilde være 
forsynet en velbehagelig gerning at føre disse 
to pragteksemplarer sammen? 

Og han sa: 

— Men hun duer ellers ikke noget, er jeg 
bange for! 

— Duer ikke? . . hvorledes? . . 

— Naar hun engang blir gift med en eller 
anden, mener jeg. 

— Jamen ... forstaar ikke . . 

— Jo, sagen er, at jeg tror, der vilde være 
en pokkers liden udsigt til at faa udstyret hendes 
mand med den egtemændene tilkommende pande- 
prydelse. 

— Men fy for fa . . gud være lovet, mener 
jeg . . nej, hvad er det, jeg siger , . spøgefugl 
. . ha, ha, ha . . spøgefugl . . ha, ha, ha . . . 

Grossereren var umaadelig glad. Og ved 
Bødtkers ord forsvandt ogsaa den siste rest av 
den mistanke, han ikke havde kunnet fri sig for, 
nemlig, at Bødtker ogsaa elsked frøken Ramm. 
Men han vilde ikke vise sin glæde; han vilde 
være diplomatisk, vilde fremdeles holde den spø- 
gende tonel Og da han syntes, han havde lét 
længe nok, sa han derfor: 

— Det var som fanden . . . saa de tror, 
hun er dydig? 

— Ja, paa sin vis! 

— Paa sin? . . er man da dydig paa mere 
end én maade? 

— Sa jeg paa sin . . . nej, der er da bare 
den ene maaden heldigvis! 

— Ha, ha, ha . . spøgefugl . . ha, ha, ha. 
. . Men død og pine, jeg glemmer jo rent, at 
jeg har en dame derinde. Men saan er det . . . 
behageligt selskab. . . Naa, det er vel best at 
lægge sit ansigt i alvorlige folder, ellers tror 
hun sku straks, jeg har drukket formeget . . . 
ha, ha, ha! . . . Men skal ikke kandidaten 
danse? 

— Nej, jeg maa vente lidt endnu, merker 
jeg. Den kalkunstegen, vi fik, ser de, hr. gros- 
serer . . 

— Ha, ha, ha . . . ja, jeg haaber, de und- 
skylder, at jeg forsvinder, da? 

— Jeg ber 1 Og han saa smilende efter 
ham. 

Den tykke grosserer gik for højeste damp- 
tryk ind i salen igen. 

Men sin dame saa han slet ikke efter. Det 
var frøken Ramm, hans øjne søgte. 

Hun danste uophørlig. Det var ikke muligt 
for grossereren at nærme sig hende. Han stod 
og sveded av utaalmodighed. Og da han saa 
hendes store, straalende øjne vandre fra herre til 
herre, begyndte han atter at bli lidt urolig. Men 
saa mindtes han Bødtker; han stolte ubetinget 
paa ham i det kapitel. Og han blev rolig igen. 
Og lige efter hjerteklappende glad — hun havde 
set paa ham ogsaal 

Endelig var hun et øjeblik fri. Han ilte hen 
imod hende og bukked. 

— Tusen tak, hr. grosserer, men jeg er saa 
træt! 

Grossereren danste nemlig aldeles gyselig. 

— Ærede frøken . . jeg havde ogsaa tænkt 
. . jeg tænkte mig nemlig, at de muligens kunde 
være træt . . . tænkt at spørre dem. om de ikke 
vilde gaa en liden tur i haven . . virke forfri- 
skende . . vilde gerne tale . . med dem, om de 

, . vilde gøre mig den ære . . vise mig den 
ære . , 

Grossereren blev saa forvirret under hendes 
straalende blik. 

Og hun tog hans arm. Nu vilde det altsaa 
komme; men hvad skulde hun svare ham? 

Og da de kom ud paa verandan, saa hun 
dvælende hen paa Bødtker; som fremdeles sad 
der — han saa dvælende paa hende igen. 

Grossereren la ikke merke til det. Han gik 
og studerte paa, hvorledes han skulde begynde. 
Om det ikke vilde være ganske hensigts-passende 
først at tale let, spøgende; det havde vist sig saa 
heldigt for Hdt siden? 

Og han sa smilende: 

— La de merke til, at candidatus jus Bødt- 
ker sad paa verandan, frøken Ramm? 

— Candidatus juris Bødtker . . . nej, sad 
han der? 

— Jo, han sad deri . . Men det heder nu 
•candidatus jus, frøken Ramm, la han godmodig 
leende til. Men det er en meget almindelig fejl- 
tagelse at si juris, det indrømmer jeg. 

Hun saa forbauset paa ham. 

— Jeg er sikker i min sag, frøken Ramm . . 
jeg har det fra hr. Bødtker selv. 

— Naa, saa . . . imbecile ! la hun til for sig- 

selv. 

— Han er kvinde-kender, den samme Bedt- 
ker, vedblev grossereren og saa beundrende paa 
hende; — han talte om dem I 

— Saa . . 

Hun skjulte udmerket sin begærlighed efter 
at erfare, hvad han havde sagt. 

— Han sa, de var den smukkeste dame, han 
kendte 1 

Grossereren — berust av sin kærlighed, som 
han var — følte sig aldeles overbevist om, -at 
det var det, han havde sagt. 

— Ja, hr. Bødtker kan smigre, sa hun med 
et koket smil. 

— Nej, der gør de ham uret, frøken Ramm ; 
jeg er ganske enig med ham i, at de er den 
smukkeste kvinde, jeg kender. 

— Det viser bare, at de ogsaa er en smig- 
reri sa hun og lo. 

— Nej, frøken . . . jeg gir dem mit ord som 
gentleman paa, at jeg ikke smigrer dem. 

Han stanste og saa meget højtidelig ud. Hun 
sænkte blikket. 

Deroppefra lød tonerne dæmpet ned til dem ; 
en champagnekork knalded. 

— Nej . . jeg smigrer dem ikke, frøken 
RammI gentog han alvorlig. 

Hun skønte paa tonefaldet, at nu kom det. 
Og han vedblev: 

— Jeg har bestandig søgt at holde mig det 
valgsprog efterrettelig, højstærede frøken Ramm : 
sandheden er et herligt klenodie 1 Og derfor vil 
jeg i denne stund, da alt hviler (en champagne- 
kork knalded i det samme og nødte ham til at 
stryge den ^højtidsfulde stilhed«j, i denne stund, 
da alt . . . det vil si, i denne stund vil jeg si 
dem sandheden . . og det er, at jeg har elsket 
dem fra den første stund, • jeg havde den ære at 
se ind i deres om kvindelighedens skønneste egen- 
skaber vidnende klare øjne, at jeg i dem ligesom 
har set et komplex av deres hele væsen, hvor 
dyden indtar den første plads, og . . ja . . saa- 
ledes elsked jeg dem. Men da jeg saa alt dette 
og sa til mig selv, at jeg elsked dem av mit 
ganske hjerte og av mit ganske sind, saa sa jeg 
ligeledes selvfølgelig til mig selv: hvad har du 
at by hende til gengæld? . . Jeg kunde by dem 
alle rigdommens behageligheder; men størstepar- 
ten av dem har de jo allerede før, og for det 
andet: vilde det saa være nogen passende valuta 
for en kvinde som dem? . . Ja, for første gang i 
mit liv, højstærede frøken, saa jeg ikke den store 

August Balle : Unge damer. I ' 

betydning, som mit jordiske gods har . . og jeg" 
blev modløs. Men naar de saa paa mig, saa fik 
jeg imidlertid atter mod, og naar deres fyrige, 
straalende øjne ikke saa paa mig, (ølte jeg atter 
fortvilelsen aabne sine avgrunde i min barm. Og 
saaledes gik det til idag . . indtil denne stund. 
Nu har jeg ikke kunnet holde mig længere, min 
kærlighed har brudt alle baand . . deres fine, lille 
haand er det nu, som skal rejse min lykkes taarn- 
smykte hus eller omstøde det i grus . . og jeg 
tillader mig herved i ærbødighed at anholde om 
deres haand og tegner med højag . . nej, det vil 
si . . ja, højstærede frøken Ramm, de ved nok, 
hvad jeg vil si . . jeg føler mig saa forvirret, saa 
modløs, saa . . 

— Kære hr. grosserer, det er et meget smig- 
rende tilbud, de gør mig; men det kommer saa 
overraskende, at . . 

— Overraskende I . . o nej, frøken Ramm; 
de maa ha set, hvorledes min kærlighed . . 

— Og desuden, det er jo et saa vigtigt 
skridt, at . . 

— At de vil ha betænkning . . ja, ja, intet 
er rimeligere end detl udbrød han straalende 
glad. Men de avskyr mig altsaa ikke, frøken 
Ramm . , jeg kan faa lov til at haabe? 

— Jeg kan kun si dem saa meget, hr. gros- 

serer, at jeg nærer den største agtelse for 
dem. 

— Aa . . er det virkelig sandt? — takl . . 
tusen tak! Da skal jeg vente med frejdigt mod 
. . . aa, dyrebare frøken Ramm . . 

— Skulde vi ikke nu vende tilbage til sel- 
skabet? avbrød hun ham med et smil. — Man 
kunde muligens ellers savne os!. 

Hun la sin arm i hans, og de vandred til- 
bage opover mod huset. 

Grossereren gik i salige drømme. Han følte 
sig aldeles sikker paa, at hun vilde bli hans kone. 
Ti han var efter hendes hele opførsel saa temme- 
lig paa det rene med, at hun elsked ham. Hvor- 
for hun ikke sa ja med det samme, var vel, fordi 
hun først vilde undersøge, om hun ogsaa kunde 
ha fuld tiUid til ham med hensyn til andre kvin- 
der, om han var nogenlunde »ren«. Det var jo 
biet mode paa det siste! Og han kunde gudskelov 
være ganske rolig der. Det var over et halvt aar 
siden, han brød med Josefine; ja, han vidste ikke, 
om hun var i byen mere engang ! 

Da de naadde verandan, spurte han, om han 
ikke maatte ha den ære at drikke et glas cham- 
pagne med hende. 

— Faar jeg lov at være med ? spurte Bødtker. 

I'* 

Han rejste sig og kasted den udrøgte cigar ud i 
gruset. 

— Ja, vær saa god! sa grossereren. Han 
havde gerne set, at alverden var biet med paa 
det. Det vil da si! la han til og stopped for- 
legen; han spekulerte paa, om det kanske burde 
ha været hans dame, som gav denne tilladelse. 

Musiken stanste derinde, og verandan fyldtes 
efterhaanden av damer og herrer. 

Bødtker holdt øje med grossereren og frøken 
Ramm. Han ante, hvad der var foregaat. Men 
av maaden, hvorpaa hun besvarte hans blik, fik 
han ogsaa en anden anelse .... 

Han gled hen paa siden av hende og be- 
gyndte at tale sagte med hende. 

Grossereren var kommet et stykke bort og 
stod og strakte hals, forat hun kunde opdage 
ham, naar hun vilde sende ham et blik. Men 
hun sendte ham jo intet bhk! Da han lige skulde 
til at bli fortvilet, kom han heldigvis paa den idé, 
at hun bestemt undlod at gøre det, forat ingen 
skulde fatte mistanke. Aa, de kvinder, de kvinder ! 

Han blunked forstaaende til sin ven Bødt- 
ker — de kendte kvinderne de! 

Og Bødtker besvarte hans blunken. Saa 
bøjed han sig mod frøken Ramm: 

— Hvad synes de om grosserer Blcm? 

— Jeg synes, han er meget hyggelig ! sa hun. 
Og jeg finder det ikke videre pent av dem at 
faa ham til at kalde dem candidatus jus. 

— Tilgiv mig 1 bad han blødt. Jeg skal ikke 
gøre det mere; jeg angred det ogsaa, straks jeg 
havde gjort det. Jeg liker ham i grunden saa 
godt ; efter det, de sa, liker jeg ham endnu bedre. 

Hun saa paa ham. Hun havde en ubehage- 
lig fornemmelse av, at han ikke mente, hvad han 
sa. Men hun spurte blot: 

— Hvad var det, jeg sa, da? 

— De sa, at de likte haml 
Nu smilte hun til ham. 
Han la hendes arm i sin. v 

— Jeg har næsten ikke faat tale med dem 
ikveld! sa han, idet de langsomt gik nedigennem 
haven. 

— Er det mig, de vil bebrejde det? spurte 
hun med et smil. 

— Nej, skønne frøken Astrid . . . jeg vil 
aldrig noget, som jeg ikke magter. 

Han gav hendes arm et næsten umerkeligt 
tryk. Men hun følte det. Og han havde kaldt 
hende Astrid, noget, han aldrig havde gjort før 
— og ømt, med en svag skælven i stemmen 1 
Hun sammenligned ham uvilkaarlig med den an- 
den; plebejeren! 

Men Bedtker vedblev fortrolig, halvsagte: 
Jeg har været sergmodig ikveld; jeg har følt 
mig saa ene! 

— Hvorfor kom de ikke ind til os andre? 

— Fordi der vilde felt mig endnu mere 
ene . . . ved at se dem! 

— Mig? . . hvorledes? 

— Se dem beundret, feteret, omsværmet av 
alle disse andre . . . jeg synes dem fordrings- 
fuld, gør jeg ikke? 

Hun havde altsaa ikke gjort ham uret — han 
elsked hende! Og hun, som et eneste øjeblik 
virkelig havde tænkt paa at ta Blom! Men hun 
kuede ikke ha tænkt paa det ; det forekom hende 
aldeles ufatteligt, som hun stod der og saa hans 
elegante skikkelse for sig. 

— Jeg synes dem fordringsfuld, gør jeg ikke? 
hvisked han. 

— Nej! hvisked hun tilbage. 

Han tog hende om livet og trykked hende 
ind til sig; hun lod ham gøre det. Han kyssed 
hendes læber; ogsaa det lod hun ham gøre. Saa 
hvisked han igen: 

— Min søde lille fugl . . . merker du, hvor- 
ledes blodet banker i mit legeme? . . ser du 
mørket omkring os, saa tæt, saa rødmende, saa 
lokkende? . . Forekommer det dig ikke som et 

kærlighedens brudekammer dette sted? . . som 
vort brudekammer? 

Hun rev sig pludselig ud av hans hede favntag. 

— Hvad mener de, min herre? 
Men han sa rolig smilende: 

— De kan ikke tro, frøken Ramm, hvor 
glad jeg er over at ha mødt en dydig kvinde . . 
saanne fejltagelser er saa sjeldne! 

Hun betvang med opbydelse av alle sine 
kræfter raseriet, hun var i; ja smilte endog, da 
hun udbrød: 

— De burde skamme dem over de daarlige 
tanker, de har havt om mig . . . men jeg faar 
vel tilgi dem i betragtning av, at jeg har vundet 
et veddemaal derved! 

— Et veddemaal?! 

— Ja, med min forlovede, grosserer Blom. 
Han paastod, de var kvinde kender, jeg paastod 
det modsatte ... og saa vedded vi. Det synes 
dem kanske underlig, at jeg ikke fortalte dem 
det før! Men isaafald havde jeg vist neppe faat 
dem med paa denne spadsertur, og isaafald . . . 
kunde det ha varet længe, inden jeg havde vundet 
min pariserkjole, ikke sandt? 

Og hun lo. 

— Og jeg gratulerer . . med forlovelsen som 
med veddemaalet. Hr. grosserer Blom er . . . 

ja kortsagt, jeg ved ikke, hvem jeg mest skal 
misunde: ham eller dem . . og derfor er det kanske 
klogest ikke at misunde nogen av parterne! 

— Det tror jeg ogsåa, sa hun og smilte. 
Man bør aldrig bygge hverken misundelse eller 
had eller kærlighed eller, hvad det nu kan være, 
paa nogen, som man ikke kender. 

— Ikke kender? 

— Ja, de maa dog indrømme, at deres for> 
staaelse av os kvinder nylig viste sig yderst svag 
. . og hvad berettiger mig til at tro, at deres 
forstaaelse av manden er stort sterkere? 

— Nej, de har ret! sa han smilende og saa 
paa hende. 

Hun havde hans dybeste beundring. Hun 
var superb i sit slags! Han følte sig formelig- | 
liden ved siden av hende. Han tænkte endog 
ved sig selv, at det slet ikke vilde ha været det 
dummeste, han kunde gjort, om han for lidt siden 
havde hentydet til prest og klokker. 

De nærmed sig atter verandan. 

— Der staar hr. grossereren og venter . . . 
paa udfaldet av veddemaalet formodentlig! føjed 
han til og smilte. De undskylder kanske, at jeg 
anbefaler mig? 

Og han hilste hende og gik ind til de dan- 

sende. I forbigaaende hvisked han grossereren 
et gratulerer! i øret. 

Denne blev purpurrød med det samme og 
saa forvirret paa Frøken Ramm. 

— Han . . han . . gratulerte mig! stammed han. 
Hun la med et ømt smil sin arm i hans. 

— Ja, jeg fortalte ham, at jeg elsked dig 1 
sa hun lavt og mygt. Jeg havde rigtignok ikke 
tænkt at si ham det, hverken ham eller dig . . 
endnu! la hun skelmsk til. Jeg vidste jo ikke 
engang, at jeg elsked digl 

— Men? . . hvorledes? . . 

— Jo, han fridde til mig, ser du . . og da 
gik det pludselig op for mig, at ... . 

Hun fuldførte det ikke, men sendte ham et 
I koket blik. 

Der var ingen andre paa verandan i dette 
øjeblik. Derfor lod hun ham faa lov til at lægge 
armen om hende. Han var saa kælen. Han stod 
saan og smaatrykked hende ind til sig med korte 
mellemrum. 

Han syntes, det var dejlig at være forlovet. 

Og pludselig følte han trang til at si noget 
smukt, noget poetisk. Men hvad skulde det være ? 

Han havde det 1 Han havde jo været poetisk 
før ikveld, sammen med de andre, da de kom ud 
paa verandan og saa løgterne, som lyste . . og . . 

løgterne ja . . . som lyste . . . saa smukt . . saa 
udmerket smukt , . . 

Og idet han lod haanden, som han havde 
fri, gøre en svingning nedover mod haven, hvi- 
sked han glædestraalende : 

— Hvor romantisk, du ! . . hvor romantisk 1 . . 

rm i arm vandred veninderne bortover 
vejen. 

Det var en dag i september; klar, 
blank, stille. Paa engen, som skraante svagt 
mod den mørke granskog, stod græsset blødt og 
grønt og frodigt, igen, efter tørste gangs slaat. 
Langt borte saa de kørne — med ludende bo- 
der og med- halerne i ensformige svingninger 
for at holde fluerne undav. Og bjeldeklangen 
naadde dem nu og da — dæmpet, indsmigrende. 
I birketrærne var stænk av lysegult, og indigen- 
nem det lille skogholt, som de havde tæt ved, 
saa de røde farver paa lynget. Højt over dem 
kredsed svalerne; de øved sig til rejsen. 

De var alvorlige begge to, baade Helga 
og Johanne. Den siste, fordi hun saa, at hen- 
des veninde var det. Hun saa spørgende paa 
hende. 

Da brast Helga pludselig i graat. 
— Nej, men Helga . . søde Helga . . vær nu 
fornuftig, er du snill . . 

— Aa, gid jeg var død 1 hulked hun heftig. 
De stanste. Johanne la armen om hende, 

kyssed hende, strøg hende kærtegnende over 
kinden og talte til hende — kærlig, mildt, mo- 
derlig. 

— Saa . . saa . . fortæl mig nu, hvad der 
gør dig bedrøvet, Helga min • . , saa, saa . . . 
kanske jeg kan hjælpe dig . . saa . . graat nu 
ikke mere . ♦ saa . . 

— Aa, ingen kan hjælpe migl og hun hik- 
sted og graat. 

— Ja, men er jdet da saa rent slemt ? 

— Synes du kanske ikke, det er slemt, at 
Johannes Berg har gaat bort og forlovet sig med 
den væmmelige Ida Borgen r — og vreden tørked 
taarerne i hendes store, blaa øjne. 

— Er det virkelig?! . . 

— Ja, det er sandt . . . igaar gjorde han 
det. . . . Aal — og hun begyndte igen at 
graate. 

' — Var du saa glad i ham da, Helga? 

— Ja, ja . . 

— Stakkars dig, Helga! 

Og Helga slog armene om hende og graat 
eudnu heftigere end før. 

— Jeg trodde ogsaa saa vist, det var dig, 
han holdt av, Helga! 

Denne saa pludselig op med de siste taarer 
hængende i øjenhaarene. 

— Gjorde du? . . aa, det var endda godt! 
Jeg har været saa bange for idag, at jeg kanske 
havde set fejl hele tiden: at det bare var mig, 
som hang efter ham. , 

— Nej langtfra . . tvertimod! . . og jeg 
synes, han har opført sig slet, uædelt. . . Jeg 
synes, du bør være glad, jeg, Helga, at du itide 
fik se, hvorledes han er. . . Tænk, om du skulde 
biet gift med ham og først da faat øjnene op for 
hans sande karakter! 

— Aa, da skulde jeg nok vidst at hevne 
mig, sa hun trodsig. 

— Nej fy, Helga . . det mener du ikke! 
Jo, det mener jeg! . . jeg er biet slet, ond, 

jeg ogsaa . . ja, det er jeg . . . men det er 
han, som er skyld i det . . skyld i det altsani- 
men! og taarerne kom paany — hun følte sig 
saa grænseløs ulykkelig. 

Johanne tog hende om livet og førte hende 
ud i græsset. 

— Lad os sætte os lidt her, Helga, og hvile 
og snakke sammen! og hun kærtegned hende 
ømt og deltagende. 

— Tror du ikke, du med tiden kan glemme 
ham, Helga? 

— Jo . . nej . . jeg ved ikke. Bare ikke 
Ida havde skønt saa godt, at jeg var glad i 
ham, saa! 

— Ja, men det er nu ikke noget at skamme 
sig over det, kære, at du har været glad i ham. 
Det er paa ham, skammen falder . . . paa ham 
alene! 

Helga sad og saa ned i sit fang og grunded 
over dette en stund. 

Saa saa hun op med et nysgerrigt glimt i 
øjnene og sa: 

— Men kan du skønne, hvorfor han tog 
Ida? . . Hun ser jo ud som bare fedt og fregner; 
men det gør da ikke". . . og hun blev rød og 
saa ned. 

— Nej, det gør du ikke! sa Johanne alvor- 
lig forsikrende. Og saa beundrende: Du er saa 
vakker, Helga . . jeg kender ingen, som er vak- 
rere end dig! 

Helga kunde ikke la være at smile lidt. Saa 
sa hun alvorlig igen: 

— Men hvorfor tog han hende, da ? 

— Hun faar mange penge ! 

— Tror du virkelig, det var for pengenes 
skyld? 

Johanne nikked betydningsfuldt. 

— Jeg tror ogsaa det nu . .jeg er aldeles 

sikker paa det. . . Det var lavt gjort av ham ! . . 
Jeg vil aldrig kunne bli glad i nogen efter dette, 
det føler jeg . . . 

— Sig ikke det, Helga . . du passer netop 
saa godt til at bli lykkelig! 

Helga svarte ikke noget paa det. Hun sad 
og saa bortover i græsset. Hun syntes i grunden 
ogsaa, at hun passed til det . . . men nu var det 
jo forbi altsammen! . . 

— Men hvad er det? sa hun med en gang 
og rejste sig. Aanej, se her, Jeanne, her ligger 
en sød liden svale død i græsset ! 

Hun løfted den forsigtig og strøg den over 
vingerne med lillefingeren. 

Johanne gik hen til hende. Helga var saa 
optat av at klappe vingerne, at hun ikke la merke 
til et mylr av smaa, hvide orme, som krøb om- 
kring paa hendes haand. Men Johanne saa dem 
og saa det dybe hul i fuglens bryst, hvorfra de 
vælded ud. 

— Kast fuglen fra dig! sa hun hastig; iser 
du ikke, du blir fuld av mark! 

Helga blev ganske bleg, da hun fik se dem. 
Krampagtig slængte hun fuglen fra sig og be- 
gyndte at ryste haanden. 

— Stryg den av paa græsset! 
Hun gjorde det, anpusten, febrilsk. 

August Balle: Unge damer. 12 

— Saa, nu er det vist bra, Helga ! 

— Nej, nej . . og hun vedblev. Hun turde 
ikke se paa haanden. 

Først da Johanne havde faat fat i den og 
sagt, at der ikke fandtes en eneste mark mere, 
holdt hun inde. 

Men hun var endnu ganske bleg, da hun 
hvisked : 

— Aa, der kom en saan angst over mig, 
Jeanne, da jeg saa alle ormene. . . Jeg blev med 
en gang saa forfærdelig bange for at dø, du! — 
og hun saa, uden at vide av det, ængstelig spør- 
gende ind i venindens øjne. 

Men denne omfavned. hende og sa spøgende; 

— Jeg er sikker paa, du blir minst otti aar, 
Helga! 

Og tæt omslynget — hun følte en saan tryg- 
hed ved at klynge sig til Jeanne — forlod de 
engén og vandred tilbage ad den samme vej, 
som de var kommet. 

